text:
མི་སོ་སོར་རང་རང་གི་མི་ཚེའི་ལམ་བུ་དང་འབྲེལ་བའི་གཏམ་རྒྱུད་རེ་རེ་ཡོད། ཡང་གཅིག་བཤད་ན། མི་ཚེ་ནི་གར་སྟེགས་ཤིག་ཡིན་པའི་དབང་དུ་བཏང་ན། ང་ཚོ་སྐྱེ་བོ་རེ་རེ་ནི་གར་སྟེགས་དེའི་ཐོག་གི་གར་མཁན་རེ་རེ་ཡིན། བོད་ཀྱི་སྒྱུ་རྩལ་པ་གྲགས་ཅན་སྟོབས་རྒྱལ་ལ་ཆ་མཚོན་ནས་བཤད་ནའང་། མ་གཞི་ཁོང་ད་ལྟ་བོད་ཁུལ་ཙམ་མ་ཟད། རྒྱལ་ཕྱི་རྒྱལ་ནང་གི་ས་ཆ་མང་པོར་སྐད་གྲགས་ཆོད་ཅིང་། ཀུན་གྱིས་མཐེ་བོང་བསྒྲེངས་ནས་བསྟོད་པའི་མེ་ཏོག་གཏོར་ཡུལ་གྱི་འཁྲབ་སྟོན་པ་གྲགས་ཅན་ཞིག་ཏུ་གྱུར་ཡོད་མོད། སྒྱུ་རྩལ་གྱི་ལམ་དེར་ཁོང་གིས་དཀའ་སྤྱད་ཀྱི་རྔུལ་ཆུ་མང་དག་ཅིག་བཞུར་མྱོང་བ་དང་། དྲག་ཆར་རླུང་འཚུབ་ཀྱིས་ཁེངས་པའི་མི་ཚེའི་འཕྲང་ལམ་མང་དག་ཅིག་སྙིང་རུས་ཀྱིས་ཕ་མཐར་གཤོག་མྱོང་ཡོད་པའི་སྐོར་གོ་ཐོས་བྱུང་བས། ཉེ་དུས་གསར་འགོད་པས་ཆེད་དུ་ཁོང་ལ་བཅར་འདྲི་ཞུ་བར་བསྐྱོད་པ་ཡིན།
སྟེས་དབང་གི་གོ་སྐབས་ཤིག་གིས་ཧྲང་ཧའེ་ཤེས་རིག་སློབ་གྲྭ་ཆེ་མོར་སློབ་གཉེར་བྱེད་སྐལ་ཐོབ་པ།
འཁྲབ་སྟོན་པ་གྲགས་ཅན་སྟོབས་རྒྱལ་ཧྲང་ཧའེ་ཤེས་རིག་སློབ་གྲྭ་ཆེན་མོར་མ་ཞུགས་གོང་། ཁོང་ནི་རྣམ་གླིང་རྫོང་ཁུལ་གྱི་ལས་ཞོར་ཤང་གྲོང་སྐོར་སྐྱོད་འཁྲབ་སྟོན་རུ་ཁག་གི་འཁྲབ་སྟོན་པ་དང་། རྣམ་གླིང་རྫོང་གྲོང་དུ་གཞོན་ནུ་ཤེས་ཡོན་ཅན་དང་ལྷན་དུ་མའོ་ཙེ་ཏུང་དགོངས་པའི་དྲིལ་བསྒྲགས་རུ་ཁག་གི་ཟློས་གར་འཁྲབ་སྟོན་པ་རེད། 1971ལོར། ལོ་བཅུ་དྲུག་ལ་སོན་པའི་ཁོང་སྤོ་བོ་དང་རྨོ་མོ་གཉིས་ཀྱིས་ལས་ཞོར་དྲིལ་བསྒྲགས་རུ་ཁག་ཏུ་བསྐྱལ་ཅིང་། སྐབས་དེ་དུས་ཁོང་གི་ལས་ཀ་གཙོ་བོ་ནི་ཉིན་ལྟར་ངལ་རྩོལ་གླུ་གཞས་ལེན་རྒྱུ་དེ་རེད། ཁོང་གར་སྟེགས་སུ་འཁྲབ་སྟོན་ཐེངས་དང་པོ་བྱེད་དུས《མའོ་ཀྲུའུ་ཞིའི་གསུང་བཏུས》སྒྲོག་སྦྱང་བྱེད་རྒྱུ་དེ་ཡིན་ཞིང་། ཁོང་གིས་ལས་ཞོར་དྲིལ་བསྒྲགས་རུ་ཁག་དེར་ལོ་གཉིས་བསྡད་རྗེས། སླར་ཁྱིམ་དུ་ལོག་སྟེ་ཞིང་ལས་བྱས།
1973ལོར་ཕོ་ལོ་བཅོ་བརྒྱད་ལ་སོན་པའི་ཁོང་སླར་ཡང་ཕ་ཡུལ་དང་ཞལ་གྱེས་ཏེ། གཞིས་རྩེའི་གདོང་དཀར་རྡོ་སོལ་ལས་ཁུངས་སུ་གནས་སྐབས་ལས་མི་ལོ་གསུམ་ལྷག་ཙམ་བྱས། 1976གི་ལོ་མཇུག་ཏུ་བོད་ལྗོངས་གཏམ་བརྗོད་ཟློས་གར་ཚོགས་པས་རྡོ་སོལ་ལས་ཁུངས་ཀྱི་ལས་བཟོའི་ཁྲོད་ནས་བཟོ་ཞིང་དམག་སློབ་གྲྭར་ཆེས་མཐའ་མའི་སློབ་མ་བསྡུ་འགོ་ཚུགས་ཤིང་། ཁོང་བདེ་བླག་ངང་དེར་ཚུད་འདུག གསར་འགོད་པས་སྐབས་དེ་དུས་ཀྱི་ཁོང་གི་གནས་ཚུལ་ཅི་འདྲ་ཡིན་མིན་བཀའ་འདྲི་ཞུ་དུས། ཁོང་གིས་དྲན་གསོ་དང་བཅས། སྐབས་དེ་དུས་བཟོ་ཞིང་དམག་སློབ་གྲྭར་སློབ་མ་བསྡུ་བའི་ཆ་རྐྱེན་ཧ་ཅང་སྟབས་བདེ་པོ་ཡིན་ཏེ། བྱད་བཞིན་ལ་ལྟ་ཙམ་བྱས་ཏེ་གཞས་གཏོང་དུ་འཇུག་པ་དང་། བྲོ་འཁྲབ་ཏུ་འཇུག་པ། དེ་རྗེས་ཁོང་ཚོ་དང་མཉམ་དུ་མའོ་ཀྲུའུ་ཞིའི་སྙན་ཚིག་ཀློག་རྒྱུ་དེ་རེད་འདུག ང་རང་ཆུང་དུས་ནས་གཞས་དང་ཞབས་བྲོར་དགའ་པོ་ཡོད་པ་མ་ཟད། སྒྲ་སྙན་ཡང་གཏོང་ཤེས་པས། མཐའ་མཇུག་ཁོང་ཚོས་རྡོ་སོལ་ལས་ཁུངས་ཀྱི་གཉེན་སྒྲིག་མ་བྱས་པའི་གཞོན་ནུ་500ལྷག་ཙམ་གྱི་ཁྲོད་ནས་མི་གཉིས་བདམས་ཤིང་། བསམ་ཡུལ་ལས་འདས་པ་ཞིག་ལ། ང་རང་བདེ་བླག་ངང་བཟོ་ཞིང་དམག་སློབ་གྲྭའི་སློབ་མའི་གྲས་སུ་ཚུད་འདུག བོད་ལྗོངས་གཏམ་བརྗོད་ཟློས་གར་ཚོགས་པར་སླེབས་རྗེས། ཁོང་ཚོའི་བཀོད་སྒྲིག་ལྟར་ང་ཚོ་རླངས་འཁོར་ལ་བསྡད་དེ་ཁྲོན་བོད་གཞུང་ལམ་དུ་ཉིན་15ལྷག་གི་འགྲུལ་བཞུད་བྱས་ནས་ཁྲེང་ཏུར་འབྱོར་ཞིང་། སླར་མེ་འཁོར་ལ་བསྡད་ནས་ཧྲང་ཧའེ་དུ་བསྐྱོད་པ་ཡིན་ཅེས་གསུངས་བྱུང་།
ཧྲང་ཧའེ་ཤེས་རིག་སློབ་གྲྭ་ཆེན་མོར་འབྱོར་བ་ནས་བཟུང་། ཞིང་ཁུལ་ནས་ཡོང་བའི་གཞོན་ནུ་དེའི་ལས་དབང་ལ་འགྱུར་ལྡོག་ཆེན་པོ་བྱུང་། དེའང་སློབ་གླིང་གི་དབུ་ཁྲིད་ཚོས་ཆེད་མངགས་བོད་རིགས་ཀྱི་འཛིན་གྲྭ་ཞིག་བཙུགས་ནས་ལོ་གཅིག་ལྷག་ཙམ་རིང་ཁོང་ཚོར་བོད་ཡིག་དང་རྒྱ་ཡིག་གི་ཆེས་རྨང་གཞིར་གྱུར་བའི་གསལ་བྱེད་ནས་འགོ་བརྩམས་ཏེ་རིག་གནས་སྐོར་གྱི་སློབ་ཁྲིད་གནང་བ་དང་། སྐབས་དེ་དུས་རིག་གསར་མཇུག་འགྲིལ་མ་ཐག་ཡིན་པས། ཁོང་ཚོའི་འཛིན་གྲྭར་སློབ་མ་ལས་དགེ་རྒན་མང་བའི་ཚད་དུ་སླེབས་ཤིང་། རྒན་ལགས་རྣམ་པས་སློབ་མ་དེ་དག་རང་གི་ཤ་ལས་མཆེད་པའི་བུ་ཕྲུག་ལ་བརྩིས་ཏེ་བྱམས་ཀྱིས་བསྐྱངས་པ་མ་ཟད། ལོ་གཉིས་པ་ནས་ཁོང་ཚོར་གྲགས་ཅན་གྱི་འཁྲབ་སྟོན་པ་དུ་མ་གདན་དྲངས་ཏེ་འཁྲབ་སྟོན་སྐོར་གྱི་སློབ་ཁྲིད་གནང་བ་དང་། ཕྱི་རྒྱལ་གྱི་ཞབས་བྲོ་དང་། ཀྲུང་གོའི་གྲངས་ཉུང་མི་རིཌ་ཀྱི་ཞབས་བྲོ་སོཌ་བསླབས་གནང་མཛད་པས། ཁོང་གིས་འཁྲབ་སྟོན་ཐད་ཀྱི་འབྲེལ་ཡོད་ཤེས་བྱ་མི་ཉུང་བ་ཞིག་ལ་གོ་བ་ལེན་ཐུབ་འདུག
ཧྲང་ཧའེ་ཤེས་རིག་སློབ་གྲྭ་ཆེ་མོར་ལོ་བཞི་ལྷག་ཙམ་གྱི་འཁྲབ་སྟོན་སྦྱོང་བརྡར་བྱས་པ་བརྒྱུད། ཁོང་གིས་སློབ་ཐོན་འཁྲབ་ཚན་《ལོ་མི་ཨའོ་དང་ཀྲུ་ལི་ཡ》ཞེས་པའི་ནང་ལོ་མི་ཨའོ་འཁྲབ། 1981ལོར་སློབ་གྲྭ་དེ་གའི་འཁྲབ་སྟོན་སྡེ་ཁག་ནས་བདེ་བླག་ངང་སློབ་མཐར་ཕྱིན། 《ལོ་མི་ཨའོ་དང་ཀྲུ་ལི་ཡ》ཞེས་པའི་འཁྲབ་ཚན་དེ་འཁྲབ་སྟོན་བྱས་རྗེས། ཧྲང་ཧའེ་ཙམ་མ་ཟད་པེ་ཅིང་དུའང་སྐད་གྲགས་ཆོད་ཅིང་། ད་དུང་དབྱིན་ཇིའི་ཧྲ་ཧྲི་སྦི་ཡ་ཞིབ་འཇུག་ཚོགས་པའི་དབུ་ཁྲིད་ཀྱིས་བསྔགས་བརྗོད་དང་གདེང་འཇོག་བཟང་པོ་ཐོབ་ཡོད་པ་རེད།
དཀའ་ཚེགས་ཀྱིས་ཁེངས་པའི་སྒྱུ་རྩལ་འཁྲབ་སྟོན་གྱི་ལམ་བུ།
ཧྲང་ཧའེ་ཤེས་རིག་སློབ་གྲྭ་ཆེན་མོ་ནས་སློབ་གྲྭ་ཐོན་རྗེས། 1982ལོར་པེ་ཅིང་དུ་ཁོང《སྲོང་བཙན་སྒམ་པོ》ཞེས་པའི་གཏམ་བརྗོད་ཟློས་གར་ཆེ་གྲས་ཀྱི་འཁྲབ་སྟོན་ནང་ཞུགས་ཤིང་། དེ་ནི་ཁོང་སློབ་མཐར་ཕྱིན་ནས་ལས་ཀར་ཞུགས་རྗེས་ཀྱི་འཁྲབ་སྟོན་ཐོག་མ་དེ་ཡིན་པ་རེད། དེ་ནས་ཁོང་གིས《ཡིད་འོང་མ》(གཞོན་ནུ་ཟླ་མེད་ཀྱི་གཏམ་རྒྱུད)དང་། 《སི་ཆི་སྦི་ཆི》 《ཡར་ཀླུང་ལ་བཅངས་པའི་བརྩེ་སེམས》ཀྱིས་གཙོས་པའི་གཏམ་བརྗོད་ཟློས་གར་ཆེ་གྲས་མང་པོ་འཁྲབ་སྟོན་གནང་འགོ་ཚུགས། རིམ་བཞིན་ཁོང་གིས《ཨ་ཆེན་གངས་རྒྱབ》ཞེས་པའི་གློག་བརྙན་འཁྲབ་འགོ་ཚུགས་ཤིང་། གློག་བརྙན་དེའི་ནང་ཁོང་གིས་སྐྱོ་གདུང་གིས་ནོན་པའི་དཔའ་བོ་ཞིག་གི་མི་སྣའི་བརྟུལ་ཞུགས་འཛིན་ནས། བློ་རྩ་བརྟན་པོ་དང་དཔའ་ངར་ཞུམ་མེད་ཀྱིས་ཨ་ཆེན་གངས་རྒྱབ་ཏུ་བག་ཕེབས་ངང་རྩྭ་ཆུར་རོལ་བཞིན་ཡོད་པའི་སྲོག་ཆགས་གཙོད་ཀྱི་ཚེ་སྲོག་ལ་གནོད་འཚེ་བཟོ་མཁན་གྱི་ལྐོག་རྔོན་པ་དང་རང་སྲོག་བློས་གཏོང་གིས་འཐབ་རྩོད་དྲག་པོ་བྱས་ཏེ། གནས་དེའི་བདག་ཏུ་མ་བཟུང་བའི་སྲོག་ཆགས་དང་རང་བྱུང་ཁོར་ཡུག་སྲུང་སྐྱོང་སླད་རང་ལུས་སྐྱེས་སུ་འབུལ་བཞིན་པའི་དྲང་ཕྱོགས་མི་སྣའི་སྣང་བརྙན་འཁྲབ་སྟོན་གནང་ཡོད། གློག་བརྙན་དེ་གཟིགས་མོ་བ་ཚོའི་སྤྱན་ལམ་དུ་བསྟར་བ་ནས་བཟུང་། རྒྱ་ཆེའི་གཟིགས་མོ་བ་མང་པོས་ཁོང་ལ་དོ་སྣང་བྱེད་འགོ་ཚུགས།
དེ་ནས་མུ་མཐུད་དེ་ཁོང་གིས་བརྙན་འཕྲིན་རྒྱུན་མཐུད་འཁྲབ་ཚན《བོད་ཀྱི་གསང་སྒྲུང》 《དགེ་རྟག་སྤྲུལ་སྐུ》 《ནམ་མཁའ་གཡའ་དག ས་གཞི་རྡུལ་དག》 《ལྷ་སའི་སྔོན་བྱུང་གཏམ་རྒྱུད》 《ཇ་རྟའི་གནའ་ལམ》 《འུན་ཤིང་ཀོང་ཇོ》 《སྟག་མ་ལའི་དམ་བཅའ》ལ་སོགས་དང་། གློག་བརྙན《ཧི་མ་ལ་ཡའི་རྒྱལ་སྲས》 《ཨ་ཆེན་གངས་རྒྱབ》 《རོང་ས་དམར་པོ》《གཡང་མདའ》 《མི་མེད་ལུང་སྟོང》 《རྒྱལ་པོའི་གསོལ་སྟོན》 《སྐྱེ་རྒུ་མདོ་རུ་མེ་ཏོག་བཞད་པ》ལ་སོགས་པའི་གློག་བརྙན་མང་དག་ཅིག་གི་ནང་དུ་འཁྲབ་སྟོན་པ་གཙོ་བོ་དང་གཞོགས་འདེགས་འཁྲབ་སྟོན་པ་གནང་མྱོང་ལ། དེ་མིན་གཏམ་བརྗོད་ཟློས་གར་ཆེ་གྲས་དང་། གཞས་མ་གཏམ། དགོད་བྲོའི་གཏམ་གླེང་སོགས་མི་ཉུང་བ་ཞིག་འཁྲབ་གནང་སྟེ། ངེད་བོད་ཁུལ་ཙམ་མ་ཟད་རྒྱལ་ཕྱི་རྒྱལ་ནང་གི་གཟིགས་མོ་བ་ཚོའི་ཁྲོད་དུ་བག་ཆགས་གཏིང་ཟབ་འཇོག་གནང་མཛད་ཡོད།
ཁོང་གིས་འཁྲབ་གཞུང་གི་དགོས་མཁོར་གཞིགས་ཏེ། དམག་དཔོན་དང་། ཇག་པ། སྐུ་དྲག སྤྲུལ་སྐུ། བློན་ཆེན། ཉེན་རྟོག་པ། ནག་ཚོང་ཉེས་ཅན་པ། ཚོ་པའི་མགོ་དཔོན་ལ་སོགས་པའི་མི་སྣ་མང་དག་ཅིག་འཁྲབ་མྱོང་ཡོད་པ་གང་ཞིག དྲང་ཕྱོགས་མི་སྣ་དང་ལྡོག་ཕྱོགས་མི་སྣ་ཅི་ཞིག་འཁྲབ་རུང་མི་སྣ་གང་དེའི་ཕྱིའི་རྣམ་པ་དང་། སྐད་ཆ། རྣམ་འགྱུར། བྱ་བྱེད། ཉམས་འགྱུར་སོགས་བྱང་ཆ་ལྡན་པའི་སྒོ་ནས་ཇི་མ་ཇི་བཞིན་འཁྲབ་ཀྱི་ཡོད་པས། དེ་ལས་གཅིག་ནས་ཁོང་གི་འཁྲབ་རྩལ་མཐོ་པོར་སླེབས་པ་ཤེས་ཐུབ་ལ། དེ་མིན་ཁོང་གིས་ནམ་རྒྱུན་སྤྱི་ཚོགས་འཚོ་བའི་ཁྲོད་མི་སྣ་དེ་དག་གི་ཟ་ལུགས་འགྲོ་ལུགས་དང་། སྐད་ཆ་ཤོད་ལུགས། ཕྱིའི་རྣམ་པ་ལ་སོགས་པར་ཉམས་ཞིབ་དང་དོ་སྣང་ཆེན་པོ་བྱེད་ཀྱིན་ཡོད་པ་ངང་ངམ་ཤུགས་ཀྱིས་ཤེས་ཐུབ།
མ་གཞི། ཁོང་གིས་འཁྲབ་པའི་བརྙན་འཕྲིན་ཟློས་གར་དང་། གློག་བརྙན། དེ་བཞིན་གཏམ་བརྗོད་ཟློས་གར་མང་པོར་རྒྱ་ཆེའི་གཟིགས་མོ་བ་ཚོའི་ཁས་ལེན་དང་གདེང་འཇོག་མང་དག་ཅིག་ཐོབ་ཡོད་ལ། ཁོ་རང་མི་སྒེར་ལའང་སྒྱུ་རྩལ་འཁྲབ་སྟོན་གྱི་ལམ་བུར་གཡུར་ཟའི་གྲུབ་འབྲས་ཐོབ་ཡོད་མོད། གདེང་འཇོག་དང་གྲུབ་འབྲས་རེ་རེའི་ཕར་རྒྱབ་ཏུ་ཁོང་གིས་བཟོད་བསྲན་བྱ་དཀའ་བའི་ན་ཟུག་མང་དག་ཅིག་ཁོག་ཏུ་མིད་པ་དང་། དཀའ་ཚེགས་ཀྱི་ལམ་བུ་མང་དག་ཅིག་སྙིང་རུས་ཀྱིས་ཕ་མཐར་བཤགས་ཡོད་པ་སུ་ཡིས་རྟོགས་ནུས། དཔེར་ན། 2008ལོར་ཁོང་གིས་བརྙན་འཕྲིན་ཟློས་གར《ཀོན་ཏུང་བརྒལ་བ》ཞེས་པ་པར་ལེན་བྱེད་དུས། པུས་མོ་རྨས་ཀྱང་སྔར་བཞིན་ན་ཟུག་ལ་བཟོད་བསྲན་བྱས་ནས་འཁྲབ་སྟོན་གྱི་རྒྱུན་བསྐྱངས་གནང་བ་དང་། ཉེ་དུས་གཏམ་བརྗོད་ཟློས་གར་ཆེ་གྲས《ཐུན་མོང་གི་ཁྱིམ་གཞིས》ཞེས་པ་འཁྲབ་སྟོན་གནང་སྐབས་སྟབས་མི་ལེགས་པར་མཁའ་ཐོག་ནས་ལྷུང་སྟེ་སྨན་ཁང་དུ་ལུས་ཀྱང་། སྔར་བཞིན་སྡུག་རུས་གནང་སྟེ་འཁྲབ་ཚན་གྱི་མཇུག་བསྐྱངས་ཡོད་པ་མ་ཡིན་ནམ། དེ་བས་བློ་ཕམ་སྐྱེ་དགོས་པ་ཞིག་ལ། བར་སྐབས་ཤིག་ལ་ཁོང་ནས་ཧྲ་ཧྲི་སྦི་ཡ་ཡི་ཟློས་གར་འཁྲབ་སྦྱོང་གནང་སྐབས། རྒྱུ་ཤིང་ལས་བཟོས་པའི་འཁྲབ་ཚོན་གྲི་ཡི་རྩེ་མོ་སྤྱན་ལ་ཕོག་སྟེ་དུས་ད་ལྟའང་དྲག་སྐྱེས་ལེགས་པོ་བྱུང་མེད། དེ་མིན། ཁོང་གིས་ནམ་ནམ་ཞར་ཞར་དུ་འཁྲབ་གཞུང་མང་དག་ཅིག་བློ་ལ་འཛིན་དགོས་པ་དང་། འཁྲབ་གཞུང་གི་མི་སྣའི་སྣང་བརྙན་ལ་གཞིགས་ཏེ་འཁྲབ་རྩལ་སྦྱོང་བརྡར་བྱེད་པ། དུས་ཡུན་རིང་པོ་འཁྲབ་སྟོན་རུ་ཁག་དང་ལྷན་དུ་སྡོད་དགོས་པས། ཁྱིམ་དུ་ཆུང་མ་བུ་ཕྲུག་དང་མཉམ་འཛོམས་བྱེད་པའི་དུས་ཚོད་ཉུང་བ་སོགས་ཀྱི་དཀའ་ཁག་མང་པོར་གདོང་པ་གཏད་ཡོད་པ་རེད་ཨང་།
ཁོང་དང་བོད་ཀྱི་སྤྱི་ཚོགས་འཚོ་བ་བརྗོད་བྱར་བྱས་པའི་སྒྱུ་རྩལ་འཁྲབ་སྟོན།
བོད་ཀྱི་གྲགས་ཅན་འཁྲབ་སྟོན་པ་ཞིག་གི་ངོས་ནས། སྒྱུ་རྩལ་འཁྲབ་སྟོན་པ་སྟོབས་རྒྱལ་གྱིས་བོད་ཀྱི་སྤྱི་ཚོགས་འཚོ་བ་བརྗོད་བྱར་བྱས་པའི་བརྙན་འཕྲིན་ཟློས་གར་དང་གློག་བརྙན། གཏམ་བརྗོད་ཟློས་གར། དགོད་བྲོའི་གཏམ་གླེང་ལ་སོགས་པའི་འཁྲབ་སྟོན་ལ་ཧུར་ཐག་ཞུགས་ཏེ། སྔ་ཕྱིར་བོད་ཀྱི་དབྱིན་འགོག་དམག་འཁྲུག་གི་ལོ་རྒྱུས་མཚོན་པའི་གློག་བརྙན《རོང་ས་དམར་པོ》ཞེས་པ་དང་། བོད་ཀྱི་སྤྱི་ཚོགས་རྙིང་པའི་སྐུ་དྲག་དབར་དབང་ཆ་འཕྲོག་རྩོད་བྱེད་པའི་སྤྱི་ཚོགས་ཀྱི་འགལ་བ་མཚོན་པའི་བརྙན་འཕྲིན《བོད་ཀྱི་གསང་སྒྲུང》ཞེས་པ། དེ་མིན《དགེ་རྟག་སྤྲུལ་སྐུ》ཞེས་པ་དང་། 《ལྷ་སའི་སྔོན་བྱུང་གཏམ་རྒྱུད》ཞེས་པ། གཏམ་བརྗོད་ཟློས་གར་ཆེ་གྲས《སྲོང་བཙན་སྒམ་པོ》དང་། 《ཡིད་འོང་མ》སོགས་ཀྱིས་གཙོས་པའི་སྒྱུ་རྩལ་བརྩམས་ཆོས་མང་པོ་ཞིག་རྒྱ་ཆེའི་གཟིགས་མོ་བའི་སྤྱན་ལམ་དུ་བསྟར་ཡོད་པར། གཟིགས་མོ་བ་མང་པོར་བག་ཆགས་གཏིང་ཟབ་འཇོག་གནང་མཛད་ཡོད།
ཁོང་གིས་འཁྲབ་སྟོན་གནང་བའི་བོད་ཀྱི་སྤྱི་ཚོགས་འཚོ་བ་དང་། སྔར་སོང་གི་ལོ་རྒྱུས་བརྗོད་བྱར་བྱས་པའི་གློག་བརྙན་དང་བརྙན་འཕྲིན་ལ་སོགས་པའི་འཁྲབ་ཚན་དག་གཅིག་ནས་བོད་མིའི་རྒྱུན་གཏན་གྱི་འཚོ་བ་དངོས་དང་ཉེ་བཅར་དང་། མར་དྲི་རྩམ་དྲི་བྲོ་བའི་བོད་ཀྱི་འཚོ་བའི་རང་མདངས་རྣལ་མ་དེ་ཇི་མ་ཇི་བཞིན་དུ་གསལ་པོ་མཚོན་གྱི་ཡོད་པས། སྒྱུ་རྩལ་གྱི་བདེན་པའི་རང་བཞིན་དེ་བོར་མེད་པ་དང་། གཉིས་ནས་ཁོང་ནས་དྲང་ཕྱོགས་ཀྱི་མི་སྣ་དང་ལྡོག་ཕྱོགས་ཀྱི་མི་སྣ། བར་གནས་ཀྱི་མི་སྣ་ཅི་ཞིག་འཁྲབ་ཀྱང་། འཁྲབ་བྱའི་མི་སྣ་གང་དེའི་བསམ་བློའི་འཁྱེར་སོ་དང་། ལུས་ཀྱི་ཉམས་འགྱུར། སྐད་ཆའི་སྒྱུ་རྩལ། བྱ་བྱེད་ལ་སོགས་མི་སྣ་དེའི་ཐོབ་ཐང་དང་གནས་བབ་ལ་སོགས་པར་གཞིགས་ནས་འཁྲབ་སྟོན་བྱེད་ཐུབ་ཀྱི་ཡོད་སྟབས། མི་སྣའི་སྣང་བརྙན་གསོན་ཉམས་དོད་ཅིང་། འཚོ་བའི་བདེན་པ་དང་སྒྱུ་རྩལ་གྱི་བདེན་པ་གཉིས་གཅིག་སྡུད་ཀྱིས་མཚོན་ནུས་པའི་ཁྱད་ཆོས་ཟབ་མོ་ལྡན་ཡོད།
གསར་འགོད་པས་ཁོང་ལ་བོད་ཀྱི་སྤྱི་ཚོགས་འཚོ་བ་བརྗོད་བྱར་བྱས་པའི་སྒྱུ་རྩལ་འཁྲབ་སྟོན་ཐད་ཀྱི་གནས་ཚུལ་བཅར་འདྲི་ཞུ་དུས། ཁོང་གིས། ང་རང་བོད་ཀྱི་སྤྱི་ཚོགས་འཚོ་བ་བརྗོད་བྱར་བྱས་པའི་བརྙན་འཕྲིན་དང་གློག་བརྙན་འཁྲབ་སྟོན་བྱ་རྒྱུར་ཤིན་ཏུ་ནས་དགའ་པོ་ཡོད། གལ་ཏེ་འཁྲབ་སྟོན་རུ་ཁག་གིས་ང་ལ་བོད་ཀྱི་སྤྱི་ཚོགས་འཚོ་བ་དང་འབྲེལ་བའི་འཁྲབ་སྟོན་བྱེད་པར་བོས་ཚེ། ངས་རང་མི་རིགས་ཀྱི་རིག་གནས་གོང་འཕེལ་ལ་བསམས་ནས་ཁོང་ཚོར་ཁས་མི་ལེན་པ་གཏན་ནས་བྱེད་ཀྱི་མེད་ཅེས་གསུངས་བྱུང་།
ཁོང་གིས་གསུངས་པ་ལྟར་ན། ད་ལྟ་བོད་ཁུལ་དུ་གློག་བརྙན་འཁྲབ་སྟོན་པ་ཇེ་མང་ནས་ཇེ་མང་དུ་འགྲོ་བཞིན་ཡོད། ཁོང་ཚོའི་འཁྲབ་རྩལ་བྱང་ཆུབ་ལ། བོད་ཀྱི་རིག་གནས་ལ་རྒྱུས་མངའ་ཆེན་པོ་ལྡན་པ་མ་ཟད། རིག་གནས་ཀྱི་ཆུ་ཚད་ཀྱང་ཅུང་མཐོ་བས། ཁོང་རྣམ་པས་མུ་མཐུད་དེ་རང་མི་རིགས་ཀྱི་སྲོལ་རྒྱུན་བཟང་པོ་དང་དུས་རབས་ཀྱི་ཁྱད་ཆོས་མཚོན་པའི་སྒྱུ་རྩལ་བརྩམས་ཆོས་མང་པོ་གསར་རྩོམ་བྱ་རྒྱུར་ང་ལ་ཡིད་ཆེས་ཆེན་པོ་ཡོད། ཕྱིས་འབྱུང་བོད་ཀྱི་འཁྲབ་སྟོན་སྒྱུ་རྩལ་གྱི་བྱ་གཞག་ཉིན་རེ་ལས་མ་བསྡད་པར་གོང་འཕེལ་དུ་གཏོང་རྒྱུ་ནི་ང་ཚོའི་འོས་འགན་ཉག་གཅིག་ཡིན་པས། རང་ཉིད་ཀྱིས་ཀྱང་དེ་བས་ལེགས་པ་དང་། དེ་བས་ལྟ་འདོད་པའི་བརྙན་འཕྲིན་དང་གཏམ་བརྗོད་ཟློས་གར། གློག་བརྙན་མང་པོ་རྒྱ་ཆེའི་གཟིགས་མོ་བ་ཚོའི་སྤྱན་ལམ་དུ་འབུལ་ཐུབ་པ་བྱ་རྒྱུ་ཡིན་ཅེས་ཡིད་ཆེས་ཆེན་པོས་གསུངས་བྱུང་།
སྒྱུ་རྩལ་འཁྲབ་སྟོན་ལམ་བུར་ཐོབ་པའི་གྲུབ་འབྲས།
ཁོང་གིས་སྒྱུ་རྩལ་འཁྲབ་སྟོན་ལ་བཅངས་པའི་དད་ཞེན་དང་། རེ་སྙེག དེ་མིན་སྒྱུ་རྩལ་འཁྲབ་སྟོན་གྱི་སླད་དུ་དཀའ་བ་མང་དག་ཅིག་ཁྱད་དུ་བསད་པའི་དབང་གིས། ཀུན་ལ་ངོམས་སུ་ཆོག་པའི་སྒྱུ་རྩལ་འཁྲབ་སྟོན་གྱི་བྱ་དགའ་དང་། གཡུར་ཟའི་གྲུབ་འབྲས་མང་དག་ཅིག་ཐོབ་མྱོང་བ་དཔེར་ན། 1995ལོར་བརྙན་འཕྲིན《གངས་རྡིབ》ཅེས་པའི་ནང་བོད་ཀྱི་མགོ་དཔོན་མགོན་པོ་ཞེས་པའི་མི་སྣ་ལེགས་པར་འཁྲབ་སྟོན་གནང་ཡོད་པར། ཐེངས་བཅོ་ལྔ་པའི་རྒྱལ་ཡོངས་བརྙན་འཕྲིན་གྱི་མཁའ་སྐྱོད་བྱ་དགའ་སྤྲོད་སྐབས་སྐྱེས་པའི་གཞོགས་འདེགས་འཁྲབ་སྟོན་པ་གྲགས་ཅན་གྱི་བྱ་དགའ་ཐོབ་པ་དང་། 1997ལོར་འཁྲབ་གནང་བའི《རོང་ས་དམར་པོ》ཞེས་པར་སྐབས་བཅུ་བདུན་པའི་ཀྲུང་གོའི་གློག་བརྙན་གྱི་གསེར་བྱའི་བྱ་དགའ་སྤྲོད་སྐབས་སྐྱེས་པའི་འཁྲབ་སྟོན་པ་གྲགས་ཅན་གྱི་མཚན་སྙན་ཐོབ་པ། 2002ལོར་བརྙན་འཕྲིན་ཟློས་གར《འདབ་མ་བརྒྱད་ལྡན་གྱི་སྐལ་བཟང་མེ་ཏོག》ཅེས་པའི་ནང་རྒྱལ་ནང་དུ་ཕྱིར་ལོག་བྱས་པའི་བོད་རིགས་སྤུན་ཟླ་བློ་བཟང་བསྟན་འཛིན་གྱི་མི་སྣའི་སྣང་བརྙན་འཁྲབ་སྟོན་གནང་བར། རྒྱལ་ཡོངས་གྲངས་ཉུང་མི་རིགས་ཀྱི་གློག་བརྙན་དང་བརྙན་འཕྲིན་འཁྲབ་ཚན་གྱི་འཁྲབ་སྟོན་པ་གྲགས་ཅན་གྱི་རྟ་མཆོག་བྱ་དགའ་ཐོབ་པ། དེ་མིན་བོད་ཀྱི་ཇོ་མོའི་གླང་མའི་སྒྱུ་རྩལ་བྱ་དགའ་དང་། ཀྲུང་གོའི་གསེར་གྱི་སེང་གེ་རྟགས་མའི་གཏམ་བརྗོད་ཟློས་གར་གྱི་བྱ་དགའ་སོགས་རྒྱལ་ཡོངས་དང་ལྗོངས་རིམ་པའི་བྱ་དགའ་མི་ཉུང་བ་ཞིག་ཐོབ་མྱོང་ཡོད་པའོ། །
མིག་སྔར། ཁོང་ཉིད་བོད་ལྗོངས་གཏམ་བརྗོད་ཟློས་གར་ཚོགས་པའི་འཁྲབ་སྟོན་པ་དང་། ཀྲུང་གོའི་ཟློས་གར་ཚོགས་པའི་ཚོགས་མི། ཀྲུང་གོའི་གློག་བརྙན་བརྙན་འཕྲིན་སྒྱུ་རྩལ་ཚོགས་པའི་ཚོགས་མི་བཅས་ཡིན་ལ། རྒྱལ་ཁབ་རིམ་པ་དང་པོའི་འཁྲབ་སྟོན་པའི་གོ་མིང་ཐོབ་ཡོད་ཅིང་། མཚན་སྙན་དེ་དང་འདི་ལྟ་བུ་དང་། རྒྱལ་ཁབ་རིམ་པའི་འཁྲབ་སྟོན་པ་ཞིག་གི་གོ་མིང་ཐོབ་པ་དེ་ནི་ཞིང་པའི་བུ་ཕྲུག་ཁོང་གི་བློ་ཡུལ་ལས་འདས་པ་ཞིག་ཏུ་གྱུར་ཡོད།
འཁྲབ་སྟོན་སྣ་ཚོགས་གནང་རིང་གི་བགྲང་བྱ་བཞི་བཅུ་ལྷག་ཙམ་གྱི་བགྲོད་ཤུལ་ནི་འོད་སྟོང་འབར་བའི་སྒྱུ་རྩལ་གྱི་ལམ་བུ་འབའ་ཞིག་ཡིན་གཤིས། ཁོང་གིས་བཞུད་ཟིན་པའི་མི་ཚེའི་བགྲོད་ལམ་ལ་ཕྱི་མིག་ལྟ་བཞིན་དུ་མི་ཚེ་གང་པོ་ཆུད་ཟོས་སུ་མ་སོང་བར་སེམས་ལ་སྤྲོ་བས་བརྟས་འདུག 2017ལོར་ཁོང་རྒན་ཡོལ་ངལ་གསོ་ཞུས་ཀྱང་། སྔར་རྒྱུན་བཞིན་སྒྱུ་རྩལ་འཁྲབ་སྟོན་གྱི་བྱ་གཞག་དེ་རང་གི་མི་ཚེའི་གྲུབ་ཆ་གལ་ཆེན་ཞིག་ཏུ་བརྩིས་གནང་སྟེ། མུ་མཐུད་བརྩོན་བརྒྱ་འབད་སྟོང་བྱས་དང་བྱེད་མུས་ཡིན། དེ་བས། ཁོང་གིས་རང་གི་ཕ་ཡུལ་ཤངས་གཞུང་རྣམ་གླིང་ཁུལ་གྱི་མངོན་མིན་རིག་གནས་ཤུལ་བཞག་ཏུ་གྱུར་བའི་ལྷ་མོ་ཚོགས་པ་ལ་སོགས་པར་མ་དངུལ་སྐྱེས་སུ་ཕུལ་ཏེ་བོད་ཀྱི་མངོན་མིན་རིག་གནས་ཤུལ་བཞག་སྲུང་སྐྱོབ་དང་གོང་འཕེལ་གྱི་སླད་དུ་རང་གི་ནུས་པས་སྲི་ཞུ་སྒྲུབ་བཞིན་ཡོད་པས། དེ་ནི་གྲགས་ཅན་སྒྱུ་རྩལ་པ་བགྲེས་སོང་རྣམས་ལ་གར་སྟེགས་ལས་བབས་རྗེས་གང་ཞིག་བྱེད་དགོས་མིན་ཐད་ཀྱི་མིག་ལྟོས་བཟང་པོ་ཞིག་བཞག་ཡོད་པའོ། །
བོད་ཀྱི་སྐུ་དྲག་གི་ལོ་རྒྱུས་མཚོན་པའི་བརྙན་འཕྲིན《བོད་ཀྱི་གསང་སྒྲུང》ཞེས་པའི་ནང་གི་འཁྲབ་སྟོན་པ་གཙོ་བོ་སྟོབས་རྒྱལ།
གསར་འགོད་པས(གཡས)སྟོབས་རྒྱལ་ལ་བཅར་འདྲི་ཞུ་བཞིན་པ།


c: text/html

text:
༄༅། །ཕྱི་ལོ་་༢༠༡༨ ཟླ་ ༤ ཚེས་ ༢༢ ཉིན་གྱི་ཞོགས་པར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་དོན་གཉེར་ཅན་ཁག་ཅིག་ལ་ཆོས་ལུགས་དང་མ་འབྲེལ་བའི་སྤྱོད་བཟང་སྐོར་བཀའ་སློབ་སྩལ་བ་དང་། དེ་རྗེས་རྒྱ་གར་རྒྱལ་ས་ལྡི་ལིར་རྟེན་གཞི་བྱས་པའི་ནེ་རུ་རྗེས་དྲན་གྱི་འགྲེམས་སྟོན་དང་དཔེ་མཛོད་ཁང་ (Nehru Memorial Museum and Library) དུ་རྒྱ་གར་གྱི་སྲིད་བློན་ཐོག་མ་པཎྜི་ཏ་ནེ་རུ་མཆོག་གི་རྗེས་དྲན་མཛད་སྒོར་ཆིབས་སྒྱུར་བསྐྱངས་ནས་ཚོགས་བཅར་བ་མི་གྲངས་ ༣༠༠ བརྒལ་བར་བཀའ་སློབ་སྩལ་ཡོད་པ་རེད།
དེ་ཡང་པཎྜི་ཏ་ནེ་རུ་མཆོག་གི་རྗེས་དྲན་མཛད་སྒོའི་ཐོག་ཆིབས་བསྒྱུར་མ་གནང་གོང་དོན་གཉེར་བ་ཁག་གཅིག་ལ་འཛམ་གླིང་ཁྱོན་དུ་གནས་པའི་འགྲོ་བ་མི་ཡོངས་ལ་ཕན་ཐོགས་ཡོང་ཐབས་ལ་བསམ་བློ་གཏོང་དགོས་པ་དང་། སྐྱེས་བུ་སྒེར་གྱི་རེ་དོགས་སོགས་ལ་གཉེན་པོ་བསྟེན་ཐབས་ངོ་སྤྲོད་དང་ཞི་བདེ་བག་ཕེབས་བཟོ་ཐབས། ཕྱི་དངོས་པོ་ཁོ་ནའི་མཐུན་རྐྱེན་ཡར་རྒྱས་བཏང་བ་དང་། གོ་མཚོན་གྱི་ནུས་པ་ཆེ་རུ་བཏང་བ་དེའི་ཚོད་ཀྱིས་མི་རྣམས་ལ་འཇིགས་སྣང་ཆེ་རུ་འགྲོ་རྒྱུ་ཡིན་པ་དང་། དེང་སྐབས་འཛམ་གླིང་ནང་མིའི་བསམ་བློ་གཏོང་ཕྱོགས་ཀྱི་ཐོག་ནས་དཀའ་ངལ་མང་པོ་འཕྲད་བཞིན་པའི་དུས་སྐབས་འདིར་རྒྱ་གར་སྲོལ་རྒྱུན་གྱི་ཞི་གནས་དང་ལྷག་མཐོང་ཉམས་ལེན་གཙོ་བོར་གྱུར་བའི་སེམས་རྒྱུད་འདུལ་ཐབས་ཀྱི་ཐབས་ལམ་དེ་དག་དགོས་མཁོ་ཧ་ཅང་ཆེན་པོ་ཡིན་པ་སོགས་དང་། གཞན་ཡང་མགོན་པོ་གང་ཉིད་མཆོག་གིས་རྒྱ་གར་གནའ་རབས་སྲོལ་རྒྱུན་གྱི་ལེགས་བཤད་བསྐྱར་གསོ་ཡོང་ཐབས་བྱེད་བཞིན་ཡོད་སྐོར་བཀའ་སྩལ་བ་དང་། དེ་རྗེས་ཏིན་མུ་རྟི་བསྟི་གནས་ཁང་དུ་(Teen Murti House) ༸ཞབས་སོར་འཁོད་སྐབས་དཔེ་མཛོད་ཁང་གི་ངེས་སྟོན་པ་ལྕམ་སྐུ་ཤཀྟི་སིནྷ་ (Shakti Sinha) ལགས་དང་། གདན་ཞུ་གོ་སྒྲིག་ཚོགས་ཆུང་ (Antar Rashtriya Sahayog Parishad) གི་སྐུ་ཚབ་སྐུ་ཞབས་ཝི་རེནྡྲ་གུཔྟཱ་ (Virendra Gupta) ལགས་སོགས་ཀྱིས་ཕེབས་བསུའི་སྣེ་ལེན་གཟབ་རྒྱས་ཞུས།
དེ་ཡང་མཛད་སྒོ་དབུ་འཛུགས་ཀྱི་ཐོག་མར་རྒྱ་གར་གྱི་གསར་འགོད་པ་ཟུར་པ་དང་པར་པ་སྐུ་ཞབས་ཝི་ཛཡཱ་ཀརནཏི་ (Vijay Kranti) ལགས་ཀྱིས་ཚོགས་བཅར་བ་མི་གྲངས་ ༣༠༠ བརྒལ་བར་འཚམས་འདྲི་དང་སྦྲགས་༸གོང་ས་༸སྐྱབས་མགོན་ཆེན་པོ་མཆོག་ངོ་སྤྲོད་ཞུས་རྗེས་༸གོང་ས་༸སྐྱབས་མགོན་ཆེན་པོ་མཆོག་གིས་འཚམ་འདྲི་དང་འབྲེལ་ལེགས་བྱང་དང་སྤྱོད་བཟང་ཐོག་ནས་ཞི་བདེ་དང་འཆམ་མཐུན་གོང་མཐོར་གཏོང་ཐབས་སྐོར་དང་། རྒྱ་གར་ལ་མིའི་རྣམ་དཔྱོད་ཕུལ་དུ་བྱུང་བའི་ཆོས་པ་བྱུང་ཡོད་པ་དང་། མགོན་པོ་གང་ཉིད་མཆོག་ནི་རྒྱ་གར་སྲོལ་རྒྱུན་དཔལ་ནཱ་ལེནྡྲའི་ལེགས་བཤད་ལ་སློབ་སྦྱོང་བྱེད་མཁན་གྱི་སློབ་མ་ཞིག་ཡིན་པ་སོགས་དང་། བོད་དུ་དཔལ་ནཱ་ལེནྡྲའི་ཆོས་བརྒྱུད་ཇི་ལྟར་དར་བའི་སྐོར་བཀའ་སྩལ་བ་དང་།
དེ་རྗེས་ཆོས་ལུགས་མཐུན་འབྲེལ་གྱི་སྐོར་དང་། རྒྱ་གར་ནང་སྙིང་རྗེ་གཞི་རྩར་གྱུར་བའི་འཚེ་མེད་ཞི་བའི་ལྟ་གྲུབ་དར་སྲོལ་ཡོད་པ་ནི་ངོ་མཚར་ལྡན་པ་ཞིག་ཡིན་སྐོར། འཚེ་བའི་ལས་སྟེ་དམག་རྒྱུ་ལྟ་བུ་ནི་དུས་ཚོད་ཡོལ་ཟིན་པ་དང་། མང་གཙོའི་རིང་ལུགས་ཐོག་བསྐྱོད་བཞིན་པའི་འཛམ་གླིང་འདིར་མིའི་ཐོབ་ཐང་ལ་བརྩི་བཀུར་བྱེད་དགོས་པ། དབུལ་ཕྱུག་གི་ཧེ་བག་ལ་བརྟེན་ནས་བྱུང་བའི་དཀའ་ངལ་དང་། དེང་དུས་ཀྱི་ཤེས་ཡོན་ལམ་ལུགས་ནང་དུ་ཕྱི་དངོས་པོ་དང་ལྷན་ནང་གཤིས་རྒྱུད་དང་འབྲེལ་བའི་སྤྱོད་བཟང་གི་ཡོན་ཏན་གོང་མཐོར་གཏོང་ཆེད་བློའི་རྣམ་གཞག་དང་བྱེད་ལས་སོགས་ངེས་པར་དུ་ཤེས་དགོས་པ་སོགས་བཀའ་སློབ་ཟབ་རྒྱས་སྩལ་རྗེས་བོད་དོན་སྐོར་ལ་བཀའ་སློབ་སྩལ་དོན།
འདས་པའི་ལོ་རྒྱུས་ནི་འདས་ཟིན་པ་རེད། བོད་ལ་མཚོན་ན་དེ་སྔ་རང་བཙན་གཙང་མའི་རྒྱལ་ཁབ་རེད། རྒྱ་གར་ཤེས་ལྡན་མི་སྣ་གྲགས་ཅན་སྐུ་ཞབས་ལོ་ཀེཤ་ཅན་དྲ་ལགས་ཀྱིས་གསུང་པ་ལྟར་ན། ས་བབ་ཆགས་སྟངས་ལ་བལྟས་ཀྱང་བོད་ནི་རྒྱ་དཀར་ནག་གཉིས་ལས་ལོགས་སུ་ཐོན་ཞིང་རང་བཙན་གཙང་མའི་རྒྱལ་ཁབ་ཀྱི་རྣམ་པ་ཧ་ཅང་གསལ་པོ་ཡོད་ཚུལ་གསུངས། ད་ཆ་ང་ཚོ་དུས་རབས་ ༢༡ ནང་ཡོད་སྟབས་བོད་མི་ཚོས་ཀྱང་ཡུ་རོབ་སྤྱི་མཐུན་སྒྲིག་འཛུགས་ལས་མིག་དཔེ་ལེན་ཐུབ། རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་ནང་བོད་རང་སྐྱོང་ཁུལ་དང་། བོད་རང་སྐྱོང་ལྗོངས་སོགས་བོད་རིགས་གནས་སྡོད་ཀྱི་ས་ཁུལ་ལོགས་སུ་ངོས་འཛིན་བྱས་ནས་བོད་མིའི་ཆོས་དང་ལེགས་སྦྱང་། སྐད་ཡིག ཡུལ་སྲོལ་གོམས་གཤིས་སོགས་སྲུང་སྐྱོབ་བྱེད་པ་ཡིན་ན། ང་ཚོ་རྒྱ་ནག་དང་མཉམ་དུ་སྡོད་ཐུབ་རྒྱུ་རེད། དཔལ་འབྱོར་འཛུགས་སྐྲུན་ཐོག་ནས་ང་ཚོས་རྒྱ་ནག་ལས་ཁེ་ཕན་ཐོབ་རྒྱུ་དང་། རྒྱ་ནག་གིས་བོད་མི་སར་ནས་ནང་ཆོས་སློབ་སྦྱོང་བྱ་རྒྱུའི་གོ་སྐབས་ཐོབ་རྒྱུ་ཡིན་སྟབས་གཉིས་ཕན་ཡོང་ཐུབ། ཅེས་བཀའ་སློབ་སྩལ་རྗེས་དྲི་བ་ཁག་ལ་བཀའ་ལན་མཛད། མཛད་སྒོ་གྲོལ་མཚམས་ཚོགས་ཁང་གི་ཕྱི་རོལ་དུ་བོད་མི་མཇལ་བཅར་བ་རྣམས་ལ་མཇལ་ཁ་སྩལ་རྗེས་བཞུགས་གནས་གསོལ་མགྲོན་ཁང་དུ་ཆིབས་༸ཞལ་བསྒྱུར་ཡོད་པ་བཅས། །

robotstxt: allowed

filter: keep


text:
ཕ་མ་དང་ཁ་ཐག་རིང་བའི་ཕྲུ་གུ་ཚོར་ལྟ་སྐྱོང་བྱེད་རྒྱུ་བྱུང་བ་བཞིན་ཆོས་བྱས་ན་ཡང་བྱུང་ཡོད་མ་རེད་བསམ་གྱི་འདུག
རྒན་དངོས་གྲུབ་དབང་འདུས་ནི་བོད་ཁྱིམ་སློབ་གྲྭ་ཁག་མང་པོའི་ནང་དབུ་འཛིན་གྱིས་གཙོས་པའི་མི་ལོ་ཧྲིལ་པོ་༤༢ ཀྱི་རིང་ལ་ཕྱག་ལས་གནང་མྱོང་ཡོད་མཁན་ཞིག་ཡིན་པ་དང་། ཁོང་ཉེ་ཆར་བགྲེས་ཡོལ་གནང་བ་དང་བསྟུན་ནས་བཅར་འདྲི་ཞིག་ཞུས་པ་ཡིན།
དྲི་བ། སྐུ་ཉིད་ངོ་སྤྲོད་ཉུང་བསྡུས་དང་འདས་པའི་དུས་སུ་སློབ་གྲྭ་ཁག་གི་ནང་ཕྱག་ལས་གང་དང་གང་གནང་ཡོད་མེད་ཅིག་གསུངས་རོགས།
ལན། ང་བོད་དུ་སྐྱེས་ནས་ཕྱི་ལོ་༡༩༦༣ ལོར་རྒྱ་གར་ནང་ལ་བཙན་བྱོལ་དུ་འབྱོར་བ་རེད། ཐོག་མར་རྒྱ་གར་དུ་འབྱོར་དུས་དྷ་རམ་ས་ལར་བོད་ནས་ཕེབས་མཁན་རྣམས་ལ་སློབ་སྦྱོང་སྤྲད་ས་ཟུར་འཚོགས་སློབ་གྲྭ་ཞེས་པ་ཞིག་ཡོད་པ་དེ་དང་། རྒྱ་གར་གཞུང་གི་གཏན་སློབ་པར་ཤཱི་མ། མ་སུ་རི་བཅས་སུ་སློབ་གཉེར་བྱས། ཕྱི་ལོ་༡༩༧༣ ལོར་ཆོས་རིག་ལྷན་ཁང་དང་ཤེས་རིག་ལྷན་ཁང་གཉིས་སུ་འཕྲལ་སེལ་གྱི་ལས་ཀ་བྱ་རྒྱུའི་གོ་སྐབས་ཐོབ་པ་དང་། དེ་རྗེས་ལ་དྭགས་བསོད་ནམས་གླིང་སློབ་གྲྭའི་དགེ་རྒན་དང་ཏེ་ཛུར་དར་རྒྱས་གླིང་དུ་གཞིས་ཆགས་ཀྱི་ལས་བྱེད་བྱ་རྒྱུ་གཉིས་གདམ་གའི་ཐོག་ནས་ལས་ཀ་བྱེད་རྒྱུའི་གོ་སྐབས་བྱུང་བར། ང་རང་དགེ་རྒན་བྱ་རྒྱུའི་འདོད་པ་བྱུང་ནས་༡༩༧༣ གྱི་ལོ་འཇུག་ནས་བཟུང་། ལོ་༢༠ རིང་དུ་ལ་དྭགས་བསོད་ནམས་གླིང་གི་དགེ་རྒན་དང་། དེ་ནས་ལོ་༥ ཡི་རིང་ལ་སློབ་གྲྭ་དེར་འགན་འཛིན་བྱས། ༡༩༩༩ ལོར་རྒྱ་གར་ལྷོ་ཕྱོགས་སུ་སྦེལ་ཀོབ་བོད་ཁྱིམ་གྱི་འགན་འཛིན་ལོ་༨ དང་། ཕྱི་ལོ་༢༠༠༧ ནས་༢༠༡༣ བར་དུ་ལོ་༦ གི་རིང་ལ་སྦིར་སུ་ཇཱ་བོད་ཁྱིམ་གྱི་འགན་འཛིན་དང་། ༢༠༡༣ ནས་དྷ་སྟེང་བོད་ཁྱིམ་དུ་ལོ་༤ མ་ཟིན་ཙམ་ལ་ལས་ཀ་བྱེད་རྒྱུའི་གོ་སྐབས་བྱུང་།
དྲི་བ། ཁྱེད་ཀྱིས་ལོ་ངོ་༤༠ ལྷག་གི་རིང་ལ་ཕྱག་ལས་རབ་དང་རིམ་པ་གནང་ཡོད་པ་དེ་དག་ལ། ད་ལྟ་ཕྱིར་བལྟས་ཤིག་གནང་དུས་སེམས་ཚོར་གང་འདྲ་ཡོང་གི་འདུག
ལན། སེམས་ཚོར་ཆེ་ཤོས་དེ་མི་ཚེ་དོན་དང་ལྡན་པ་ཞིག་བྱུང་སོང་བསམ་གྱི་འདུག གང་ཡིན་ཟེར་ན། སྔ་མོ་བོད་ལ་མུ་མཐུད་གནས་ཡོད་ན་སློབ་སྦྱོང་གི་གོ་སྐབས་དང་། ད་ལྟ་ནང་བཞིན་སྤྱི་ཚོགས་ཀྱི་ལས་ཀའི་གོ་སྐབས་ཏན་ཏན་བྱུང་ཡོད་ཀྱི་མ་རེད་བསམ་གྱི་འདུག ད་ལྟའི་ཆ་ལ་ལོ་༤༢ ཙམ་ལ་ལས་ཀ་བྱ་རྒྱུ་བྱུང་བ་དེ་གཙོ་བོ་༧རྒྱལ་བ་རིན་པོ་ཆེའི་ཐུགས་རྗེ་བཀའ་དྲིན་དང་། ཡང་སྒོས་ལྷ་ལྕམ་རྗེ་བཙུན་པདྨ་ཁོང་རྣམ་པས་གོ་སྐབས་གནང་བ་ལ་བརྟེན་ནས་དུས་ཚོད་ཧ་ཅང་བཟང་པོ་བྱུང་སོང་བསམ་གྱི་འདུག ད་ཡིན་ན་ཡང་། སྔོན་མ་༡༩༦༠ དང་༡༩༨༠ དང་། དེ་ནས་མར་༢༠༠༠ གཡས་གཡོན་ལ་མར་བལྟས་ན་སྤྱི་ཚོགས་དང་། སློབ་གྲྭ་ཁག་ལ་ཡར་རྒྱས་ཕྱིན་ཡོད་རེད། གོ་སྐབས་མང་པོ་བྱུང་བ་རེད། ཡིན་ན་ཡང་། སྐབས་དེ་དང་ད་ལྟའི་དུས་ཚོད་བསྡུར་བ་ཡིན་ན། དེའི་སྐབས་ཀྱི་ལས་ཀ་བྱེད་མཁན་རྣམས་ལྷག་བསམ་ཆེན་པོ་དང་། སློབ་གཉེར་བྱེད་མཁན་རྣམས་དོ་སྣང་དང་བརྩོན་འགྲུས་ཆེན་པོ། བསམ་བློོ་དང་ལྟ་བའི་འཁྱེར་སོ་ཡང་དག་པ་དེ་འདྲ་ཧ་ཅང་ཡག་པོ་བྱུང་བ་རེད། དེ་སང་འགྱུར་བ་ཆེན་པོ་ཞེ་དྲག་འགྲོ་ཡི་ཡོད་པས་སྔོན་མ་ནང་བཞིན་ཡོང་བ་ཁག་པོ་འདུག རང་བཞིན་ནས་དེ་འདྲ་ཞིག་ཆགས་བསྡད་པ་རེད། ཡིན་ན་ཡང་། ངས་བསམ་བློ་བཏང་དུས་སློབ་གྲྭ་ཁག་ནང་ཕྲུ་གུ་མཉམ་དུ་བསྡད་པ་ཙམ་མ་ཡིན་པར་ལྷག་པར་དུ་ཕ་མ་དང་ཁ་ཐག་རིང་པོར་ཡོད་མཁན་གྱི་ཕྲུ་གུ་ཚོ་དང་མཉམ་དུ་སོ་སོ་ཡང་ཕྲུ་གུའི་ཕ་ཞིག་ཡིན་པའི་ཆ་ནས་དེ་དག་ལ་ལྟ་སྐྱོང་བྱེད་རྒྱུ་ཡག་པོ་རག་ཡོད་རེད། ང་རང་གི་མི་ཚེའི་ནང་ཆོས་བྱས་ཡོད་ན་ཡང་དེ་འདྲའི་ཆོས་གང་བྱེད་ཐུབ་པ་ཡོད་མ་རེད་བསམ་གྱི་འདུག ཕྲུ་གུ་ཚོས་ཀྱང་དེ་བཞིན་དགའ་པོ་བྱས་ནས་མཐོང་ན་མ་མཐོང་མདོག་མདོག་གི་གནས་སྟངས་མིན་པར། ཕར་ངོ་མ་ཤེས་ཀྱང་། ཚུར་ཐུག་ཏུ་སླེབས་ཏེ་སྐད་ཆ་བཤད་ནས་དགའ་པོ་བྱས་ཡོང་དུས། ང་ཚོས་ལས་ཀ་བྱས་པ་དེ་འགྲིག་ཡོད་པའི་ཚོར་བ་བྱུང་། དེ་བཞིན་ཕྲུ་གུ་ཚོའི་བདེ་དོན་གྱི་ཐོག་ལ་བུ་ཕྲུག་ཁྱིམ་སྡེའི་སྤྱི་ཁྱབ་དབུ་འཛིན་ལྷ་སྐུ་རྗེ་བཙུན་པདྨ་གཙོས་པས་ཚང་མར་ཞུས་ནས་ང་ཚོའི་ལས་ཀ་ལ་རྒྱབ་སྐྱོར་དང་དེ་འདྲ་ཡང་དག་པ་གནང་བའི་བཀའ་དྲིན་ལ་བརྟེན་ནས་ལས་ཀ་བྱེད་ས་གང་ཡིན་ནའང་། ཕྲུ་གུ་ཚོའི་ཞལ་ལག་དང་། འཕྲོད་བསྟེན་སོགས་ཀྱི་ཐོག་ལ་མཐུན་སྦྱོར་བྱས་མ་ཐུབ་ནས་དཀའ་ངལ་བྱུང་སོང་བསམ་པ་དེ་འདྲ་རྩ་བ་ནས་མེད་ཞུ་རྒྱུ་ཡིན། དེ་བཞིན་ཤེས་ཡོན་གྱི་ཆ་ནས་ཀྱང་། ཤེས་ཡོན་ཉམས་གུད་ཕྱིན་སོང་ཟེར་བ་ལྟ་བུ་ཡོང་གི་རེད་དེ། དེ་འདྲ་གང་ཡང་མ་རེད་བསམ་གྱི་འདུག སློབ་སྦྱོང་བྱེད་མཁན་ཞིག་གི་འདུན་པ་ཡོད་པ་ནང་བཞིན་སློབ་གྲྭ་ཁག་འགྲིམས་ནས་ད་ལྟ་བོད་མིའི་སྒྲིག་འཛུགས་ནང་ལ་ཞབས་ཞུ་གནང་མཁན་མང་ཐག་ཆོད་ཅིག་ཡོད་རེད། སློབ་སྦྱོང་བྱས་ནས་ཚང་མ་བོད་མིའི་སྒྲིག་འཛུགས་ཆུང་ཆུང་ནང་འཛུལ་ཞུགས་བྱེད་ཐུབ་ཀྱི་མ་རེད་དེ། ཚོང་ལས་སོགས་གཉེར་ནས་གང་ལྟར་རང་མགོ་ཐོན་ཡོད་རེད། དེ་འདྲ་ཡིན་དུས་ང་རང་གི་བསམ་པའི་ནང་ལ་ལོ་༤༢ ཙམ་གྱི་རིང་ལ་ལས་ཀ་བྱེད་རྒྱུ་བྱུང་བ་དེ་སྐྱིད་པོ་བྱུང་སོང་དྲན་གྱི་འདུག་ལ། དེ་དག་ཚང་མ་ནི་ང་ཚོའི་རྒྱབ་ལ་༧སྐྱབས་མགོན་རིན་པོ་ཆེའི་བྱིན་རླབས་དང་། བཀའ་སློབ། ཐུགས་སྨོན་སོགས་ཡོད་པ་ལ་བརྟེན་ནས་རེད་བསམ་གྱི་འདུག དེ་བཞིན་ང་ཚོ་བོད་ཕྲུག་ཁྱིམ་སྡེ་ལ་ཆ་མཚོན་ན། ཨ་མ་རྗེ་བཙུན་པདྨ་ལགས་ཀྱིས་མི་ཚེ་ཧྲིལ་པོ་ཆ་ཚང་ཞིག་བུ་ཕྲུག་ཉམ་ཐག་ཁོ་ནའི་ཆེད་དུ་བཏང་བ་རེད། དུས་ད་ལྟའང་ཁོང་དང་ང་ཚོ་འབྲལ་ཐབས་མེད་པ་ཞིག་རེད། བོད་ཕྲུག་ཁྱིམ་སྡེ་ཟེར་ན་ཨ་མ་རྗེ་བཙུན་པདྨ་ཆགས་བསྡད་ཡོད་རེད། ཨ་མ་རྗེ་བཙུན་པདྨ་ཟེར་ན་བོད་ཕྲུག་ཁྱིམ་སྡེ་རང་བཞིན་གྱིས་སླེབས་བསྡད་པ་ཞིག་ཡིན་དུས། ད་དུང་ཡང་ནམ་ཞིག་བར་དུ་བོད་ཕྲུག་ཁྱིམ་སྡེ་སྤྱི་ཚོགས་ནང་གནས་པ་དེའི་བར་དུ་དེ་དག་གོང་ནས་གོང་དུ་འཕེལ་གྱི་རེད་བསམ་གྱི་འདུག
དྲི་བ། ད་ལྟའི་ཆར་བོད་ཁྱིམ་སློབ་གྲྭ་ཁག་ནང་ཕྱིའི་འཛུགས་སྐྲུན་སོགས་ཀྱི་ཐད་ནས་ཡར་རྒྱས་ཆེན་པོ་ཕྱིན་ཡོད་ཀྱང་། སློབ་མ་ཉུང་དུ་སོང་བས་མཚོན་པའི་དཀའ་ངལ་ཞིག་འཕྲད་ཀྱི་ཡོད་སྟབས། མ་འོངས་པར་བོད་ཁྱིམ་སློབ་གྲྭ་ཁག་གིས་གདོང་ལེན་བྱེད་དགོས་པ་དང་། ཉེན་ཁ། ཡང་ན་ཡར་རྒྱས་གཏོང་དགོས་པའི་གནད་དོན་ག་རེ་གཟིགས་ཀྱི་འདུག
ལན། ངས་དྲང་པོ་ཞུས་ན་ཕྲུ་གུ་ཚོའི་སློབ་སྦྱོང་ལྟ་བུ་ཞིག་ལ་མཚོན་ན། ང་དེ་སྔོན་སུ་ཇཱ་སློབ་གྲྭར་ལོ་༦ བསྡད་པ་རེད། སྐབས་དེ་དུས་སུ་ཇཱ་སློབ་གྲྭའི་སློབ་མ་བརྒྱ་ཆ་༩༥ ཙམ་ཞིག་བོད་ནས་ཕེབས་པ་ཤ་སྟག་རེད། བོད་ནས་ཕེབས་པའི་ཕྲུ་གུ་དེ་ཚོར་སློབ་སྦྱོང་བྱེད་རྒྱུ་ལ་དོ་སྣང་ཆེན་པོ་རེད། སོ་སོ་ལོ་ཚོད་ག་ཚོད་སླེབས་ཀྱི་ཡོད་ན་ཡང་། སྐད་ཡིག་སྦྱོང་བ་སོགས་སློབ་སྦྱོང་བྱེད་རྒྱུ་ལ་བློ་འགྱོད་མེད་པ་དང་། ཕྲུ་གུ་ཚོའི་མཉམ་དུ་འདྲ་འདྲ་བྱས་ནས་སྦྱོང་གི་རེད། ལྷག་པར་དུ་ང་༢༠༠༧ ལོར་སུ་ཇཱ་སློབ་གྲྭར་སླེབས་སྐབས་ཕྲུ་གུ་ཚོ་ཞོགས་པ་ཆུ་ཚོད་༤ པ་དང་༥ པའི་སྔོན་ནས་ཡར་བཞེངས་ནས་རང་སྦྱོང་བྱེད་ཀྱི་རེད། འཛིན་གྲྭའི་ནང་ལ་དགེ་རྒན་ཚོ་ལ་ཡང་དྲི་བ་དྲིས་ནས་དགེ་རྒན་ཚོས་གྲ་སྒྲིག་ཨང་གསར་བྱས་ནས་ཕེབས་དགོས་པ་དེ་འདྲ་བྱུང་ཡོད་རེད། ༢༠༠༨ ནས་བཟུང་བོད་ནས་ཕེབས་མཁན་ཕྲན་བུ་ཉུང་དུ་ཕྱིན་པ་རེད། རྒྱ་གར་བཙན་བྱོལ་ནང་དུ་ཡང་གསར་སྐྱེས་ཕྲུ་གུ་ཉུང་དུ་ཕྱིན། དེ་བཞིན་ཕྱི་ལ་འགྲོ་མཁན་མང་དུ་ཕྱིན་ནས་ཕྲུ་གུའི་གྲངས་འབོར་ཉུང་དུ་འགྲོ་ཡི་ཡོད་རེད། དེ་འདྲ་ཡིན་དུས་ཕྱོགས་གཅིག་ནས་བོད་རིགས་མིན་ཡང་ནང་པ་སངས་རྒྱས་པའི་ཆོས་ལ་སློབ་གཉེར་གནང་མཁན་དང་། བོད་དང་རིག་གཞུང་གཅིག་པ་ཡིན་ཞིང་བོད་པའི་ཆོས་དང་རིག་གཞུང་ལ་སྦྱོང་པ་བྱེད་རྒྱུའི་འདུན་པ་ཡོད་མཁན་ཧི་མ་ལ་ཡའི་རི་རྒྱུད་ཀྱི་ན་གཞོན་རྣམས་ལ་ས་མིག་སྟོང་པ་རྣམས་སྤྲོད་ཀྱི་ཡོད་རེད། ཡང་ཡག་པོ་ཞེ་དྲག་རེད་བསམ་གྱི་འདུག རང་བཙན་ཡོད་པའི་མི་རིགས་དེ་ང་ཚོ་སྐྱབས་བཅོལ་བའི་ནང་ཕེབས། ང་ཚོ་ལ་གཞན་པ་གང་ཡོད་མ་རེད་དེ། ཆོས་དང་རིག་གཞུང་བྱམས་བརྩེ་ལྡན་པ་ཞིག་དང་འདི་ཕྱི་གཉིས་ལ་ཕན་པ་ཞིག་ཡོད་པས། མི་རྒན་རབས་པ་ཚོས་ང་རང་ཚོའི་སློབ་གྲྭ་ནང་སོ་སོའི་ཕྲུ་གུ་གཏོང་གི་ཡོད་རེད། དེ་ཡག་པོ་རེད་བསམ་གྱི་འདུག ད་ཕུགས་ཀྱི་བསམ་བློ་ཞིག་བཏང་ན། ང་ཚོའི་སྤྱི་ཚོགས་འདི་ཡག་པོ་ཆགས་དང་མ་ཆགས་དེ་ད་ལྟའི་ན་གཞོན་ཚོ་ལ་རག་ལས་པས། སློབ་གྲྭ་ཁག་ནང་དགེ་ལས་རྣམས་ཀྱིས་ང་རང་ཚོའི་མི་རིགས་ཀྱི་ཕྲུ་གུ་རྣམས་ལ་ཡང་ནས་ཡང་དུ་སློབ་གསོ་ཡག་པོ་བརྒྱབ། ཕ་མ་ཚོས་ཀྱང་སློབ་གསོ་ཡག་པོ་རྒྱག་རྒྱུ་དེ་གནད་འགག་རེད་འདུག བོད་པ་བོད་པ་རང་དུ་གནས་པ་ཞིག་དང་། བོད་པའི་རིག་གཞུང་བོད་པའི་ལག་ཏུ་བསྡད་དགོས་ཀྱི་ཡོད་ན། བོད་པས་བདག་པོ་རྒྱག་དགོས་རེད། དེ་ཡང་རྒན་རབས་ཚོས་གཞོན་སྐྱེས་ཚོར་ཡག་པོ་ཞིག་མ་བྱས་ན་ལོ་༡༠ ཙམ་ཕྱིན་པའི་རྗེས་ལ་སློབ་གྲྭ་ཁག་གི་གནས་སྟངས་དེ་གང་འདྲ་ཆགས་ཀྱི་རེད་བསམ་ན། ཕྲུ་གུའི་གྲངས་འབོར་ཧ་ཅང་ཉུང་དུ་འགྲོ་ཡི་རེད། ང་ཚོས་ཀྱི་དུས་ཀྱི་འགྱུར་བ་རེད་ཅེས་ཕྲུ་གུའི་འདོད་པ་རང་དང་བསྟུན་ནས་བཞག་ན་ཕྱིའི་རིག་གནས་ཐོག་ནས་སྙན་གྲགས་ཆོད་པ་ཞིག་ཀྱང་མ་བྱུང་། ང་རང་ཚོའི་རིག་གཞུང་ཐོག་ནས་ཀྱང་མ་བྱུང་། གང་ཡང་མེད་པ་ཆགས་སྲིད་ཀྱི་རེད་བསམ་གྱི་འདུག ཕྱི་ལོགས་ཀྱི་རིག་གནས་ལ་སྦྱངས་ནས་འཛམ་གླིང་ནང་གི་མཁས་པ་ཚོ་དང་དཔུང་པ་བཤིབ་ནས་འགྲོ་མཁན་བྱུང་ན་ཁྱད་པར་གང་ཡོད་མ་རེད་བསམ་གྱི་འདུག ཡང་ན་བོད་པའི་ཆོས་དང་རིག་གཞུང་ཐོག་སྦྱོང་པ་མཐར་སོན་མཁན་དེ་འདྲ་བྱུང་ན་དེང་སང་འཛམ་བུ་གླིང་ནང་ལ་སྤྱིར་ནང་པའི་ཆོས་དང་རིག་གཞུང་། ལྷག་པར་བོད་ཀྱི་ནང་པའི་ཆོས་དང་རིག་གཞུང་ལ་དཔྱད་པ་བྱེད་མཁན་དང་སྦྱོང་པ་བྱེད་མཁན་མང་པོ་ཞིག་ཡོད་སྟབས་ཏན་ཏན་ཕན་ཐོགས་ཆེན་པོ་ཡོང་གི་རེད་བསམ་གྱི་འདུག ངས་བརྒྱུད་ལམ་འདི་བརྒྱུད་ནས་ཞུ་རྒྱུར་ང་ཚོའི་མི་རབས་གཞོན་པ་རྣམས་ཡག་པོ་ཆགས་པར་རྒན་རབས་ཚོ་ལ་འགན་ཆེན་པོ་འདུག དཔེར་ན་སློབ་གྲྭའི་ནང་མཚོན་ན་དགེ་ལས་ཚོས་དགོངས་པ་བཞེས་སྟངས་དེ་འགྱུར་བ་བཏང་ནས་ད་བོད་ཆོས་སྲིད་ལ་ཐུག་བསྡད་ཡོད་རེད་ཅེས་༧རྒྱལ་བ་རིན་པོ་ཆེ་ནས་བཀའ་ཕེབས་ཀྱི་ཡོད་ཙང་། ད་ལྟའི་ན་གཞོན་རྣམས་གནད་འགག་ཆེན་པོ་ཞེ་དྲག་ཆགས་ཡོད་རེད། ཕ་མ་ཚོ་ཡིན་ན་ཡང་དཔལ་འབྱོར་ལ་རྟག་བརྟན་མེད་དུས་གཞོན་སྐྱེས་ཚོར་སློབ་སྦྱོང་ཡག་པོ་ཞིག་བྱུང་ན། སློབ་སྦྱོང་བྱེད་མཁན་གྱི་མིའི་དགོངས་པ་བཞེས་སྟངས་དང་། སྤྱི་ཚོགས་ན་སླེབས་དུས་ཕྱོགས་གང་ཅིའི་ཐད་ནས་མ་འདྲ་བ་ཞིག་ཏན་ཏན་ཐོན་ཡོང་གི་རེད། ལྷག་པར་དུ་ང་རང་ཚོའི་ཆོས་དང་རིག་གཞུང་ལ་སུས་སློབ་གཉེར་གནང་ན་འགྲིག་གི་རེད་དེ། མ་འོངས་པར་ཧི་མ་ལ་ཡའི་རི་རྒྱུད་ནང་ནས་ནང་ཆོས་དང་བོད་ཀྱི་རིག་གཞུང་ལ་མཁས་པ་ཤ་སྟག་ཐོན། ང་རང་ཚོ་བོད་རིགས་ན་གཞོན་ཚོའི་ནང་ལ་དེ་མེད་པ་ཆགས་ན། མ་འོངས་པར་བོད་གཞིས་བྱེས་གཉིས་འཛོམས་པའི་སྐབས་སུ་ང་ཚོ་ནང་པའི་ཆོས་འཚོལ་དུ་གཞན་དག་ཏུ་འགྲོ་དགོས་བྱུང་ན་ཏོག་ཙ་འཕྱི་དྲགས་ཀྱི་རེད་བསམ་གྱི་འདུག དེ་ཉེན་ཁ་ཞིག་རེད་དྲན་གྱི་འདུག་ལ་དེའི་ཐོག་ཤུགས་སྣོན་རྒྱག་དགོས་ཀྱི་འདུག་དྲན་གྱི་འདུག
དྲི་བ། ཁྱེད་ཀྱི་དགོངས་ཚུལ་ལྟར་ན་ད་བར་བཙན་བྱོལ་གཞུང་དང་། བོད་ཁྱིམ་སློབ་གྲྭ་གཉིས་ཀྱིས་བོད་ཕྱི་ནང་གཉིས་ཀྱི་ཐོག་ལ་གྲུབ་འབྲས་ཆེ་ཤོས་ག་རེ་ཐོན་ཡོད་རེད་དགོངས་ཀྱི་འདུག
ལན། སྔ་མོ་བཙན་བྱོལ་དུ་ཐོག་མར་འབྱོར་སྐབས་བོད་ཕྱི་ནང་གཉིས་བར་ན་རྒྱུས་ལོན་ཐུབ་ཀྱི་ཡོད་མ་རེད། སྒོ་བརྒྱབས་ཡོད་རེད། བོད་ནང་གི་མིས་བཙན་བྱོལ་གྱི་གནས་སྟངས་ཞན་པོ་དང་། ཤིང་ནགས་དཀྱིལ་ལ་བསྡད་ནས་ངལ་རྩོལ་བྱས་པ། གང་ལྟར་གནས་སྟངས་ཧ་ཅང་གི་སྐྱོ་པོ་ཡིན་པ་གོ་ཡོད་རེད། རྒྱ་གར་ནང་ཡོད་མཁན་ཚོས་བོད་ནང་ལ་འགྱུར་བ་གང་འགྲོ་མིན་མིས་ལབ་པ་ཙམ་ལས་སོ་སོས་ཤེས་ཐུབ་ཀྱི་ཡོད་མ་རེད། ད་ལྟའི་ཆར་ང་ཚོ་རྒྱ་བོད་གཉིས་ཕན་ཚུན་ཞི་མོལ་འགོ་འཛུགས་བྱས་ནས་བཟུང་། བོད་ནང་ལ་ཕར་ཕེབས་མཁན་མང་པོ་ཡོང་གི་ཡོད་རེད། ཚུར་འབྱོར་མཁན་མང་པོ་ཡོད་རེད། བོད་ནང་ལ་ཡོད་མཁན་ཚོས་འདིའི་ཕྱོགས་ཀྱི་གནས་ཚུལ་བཟང་བ་རྣམས་ཀྱང་རྟོགས་ཐུབ་ཀྱི་ཡོད་རེད་ལ། ཕྲན་བུ་ཞན་པ་ག་རེ་ཡིན་ན་ཡང་རྟོགས་ཐུབ་པ་བྱུང་ཡོད་རེད། དེ་བཞིན་རྒྱ་གར་ལྷོ་ཕྱོགས་སོགས་ཀྱི་ཆོས་སྡེ་ཁག་ནང་གི་སློབ་གཉེར་གནང་མཁན་བརྒྱ་ཆ་༩༠ བོད་ནས་ཕེབས་པ་ཤ་སྟག་རེད་བསམ་གྱི་འདུག ཁོང་རྣམས་ཕེབས་པ་ལ་བརྟེན་ནས་སངས་རྒྱས་ཀྱི་ཆོས་མི་ཉམས་རྒྱུན་འཛིན་བྱེད་པར་ཤུགས་རྐྱེན་ཆེན་པོ་ཐེབས་ཡོད་རེད་དྲན་གྱི་འདུག དེ་བཞིན་འདི་ནས་སློབ་གཉེར་ཚར་མཁན་རྣམས་བོད་དུ་ཕེབས་ནས་བོད་ཀྱི་དགོན་སྡེ་ཁག་ནས་རྒྱ་ཆེ་ས་ནས་བཤད་གྲྭ་འཛུགས་པ་དང་། ཆུང་ས་ནས་ནང་ཆོས་ངོ་སྤྲོད་ལས་མ་བྱུང་ན་མ་ཤེས་པ་ཤེས་པ་བྱེད་རྒྱུ། དེ་བཞིན་རྒྱ་གར་ནས་སློབ་སྦྱོང་ཚད་ལོན་པ་བྱས་ནས་བོད་ནང་དུ་དགེ་རྒན་དང་། སྨན་པ། སྨན་ཞབས་སོགས་བྱེད་མཁན་མང་པོ་ཡོད་རེད། དེ་ལྟར་མིན་པ་ཡིན་ན་ཡང་སོ་སོ་སོ་སོའི་རྐང་པ་སྒང་ལ་ལངས་ནས་ཚོང་ལས་གཉེར་མཁན་དང་ཉམ་ཐག་ལ་རོགས་སྐྱོར་བྱེད་མཁན་དེ་འདྲ་བྱུང་ཡོད་རེད། གལ་སྲིད་སྔོན་མ་འབྲེལ་བ་དེ་བྱུང་མེད་ན་ད་ལྟ་ཕར་ཚུར་བལྟས་ནས་བསྡད་དགོས་པའི་གནས་སྟངས་ཤིག་ཆགས་ཡོད་ཀྱི་རེད་བསམ་གྱི་འདུག ང་སུ་ཇཱ་ལ་ལོ་༦ ཙམ་བསྡད་པའི་སྐབས་སུ་ཕྲུ་གུ་རྣམས་བརྒྱུད་ནས་བོད་ཀྱི་གནས་སྟངས་ལ་ཤེས་རྟོགས་བྱུང་ཡོད་རེད། ཕྲུ་གུ་དེ་དག་བོད་ནས་ཡོང་དོན་ཡང་ནང་ལ་ཟས་གོས་མེད་པ་དང་འ་ཆད་འུ་ཐུག་བྱས་ནས་ཡོང་བ་མིན་པར། རྒྱ་མཚོའི་ཕ་རོལ་ལ་ནོར་བུ་ལེན་ག་འགྲོ་བ་ནང་བཞིན་བྱས་ནས་༧སྐྱབས་མགོན་རིན་པོ་ཆེ་མཇལ། དེང་དུས་ཀྱི་རིག་གནས་དང་ལྷག་པར་དུ་བོད་ཀྱི་ནང་པའི་ཆོས་ཀྱི་སྐོར་ལ་སྦྱོང་དུ་ཕེབས་མཁན་རེད། ཕ་མ་ཚོ་ཡང་སོ་སོའི་ཕྲུ་གུ་ལ་ཤ་ཚ་ཡ་ང་མེད་པ་གཅིག་ཀྱང་ཡོད་མ་རེད་དེ། ཕ་མ་ཚོས་ཀྱང་བཏང་ན་སླེབས་པ་རེད། ད་ལྟ་བལྟས་ན་དེང་སང་བོད་ནས་ཕེབས་པའི་ན་གཞོན་ལྷག་པར་དུ་བོད་ཁྱིམ་དང་མ་སུ་རི། ཤེས་རབ་དགའ་ཚལ་སློབ་གླིང་སོགས་སློབ་གྲྭ་ཁག་ནས་སློབ་སྦྱོང་བྱས་ཏེ་སྤྱི་ཚོགས་ནང་ཞབས་ཞུ་གནང་མཁན་མང་དག་རེད། མ་འོངས་པར་དེ་འདྲ་ཡོང་གི་རེད་བསམ་གྱི་འདུག ད་དུང་དེ་ལས་རྒྱ་ཆེ་ས་ནས་བཤད་ན་བོད་ཀྱི་རྩ་དོན་ཐོག་ཕྱོགས་གང་ས་གང་ནས་ནུས་ཤུགས་སྤུང་གི་ཡོད་དུས། ང་ཚོ་བོད་གཞིས་བྱེས་གཉིས་ཕན་ཚུན་འབྲེལ་བ་བྱུང་ནས་ཕན་ཐོགས་ཏན་ཏན་ཆེན་པོ་བྱུང་འདུག་བསམ་གྱི་འདུག ང་ཚོའི་ཕྲུ་གུ་སྒེར་ལ་མཚོན་ན་རེ་ཞིག་ཕ་མ་བོད་ནང་ཡོད། ཕྲུ་གུ་འདིར་ཡོད་ནས་ཐུག་ཐུབ་ཀྱི་ཡོད་མ་རེད་དེ། རྒྱ་ཆེ་ས་ནས་བསམ་བློ་བཏང་ན་འབྲེལ་བ་བྱུང་ནས་ཡར་འགྲོ་མར་འགྲོ་བྱུང་བ་དེས་བོད་ལ་དགའ་མཁན་ཚོ་དགའ་བ་སྐྱེ་གཞི་དང་། མི་དགའ་མཁན་རྒྱ་མི་ལྟ་བུར་མཚོན་ན་ཡར་འགྲོ་མར་འགྲོ་བྱུང་བའི་གནས་སྟངས་དེ་ཡག་པོ་བྱུང་མི་འདུག་བསམ་ནས་ཁོང་ཁྲོ་ཟ་དགོས་པ་དེ་འདྲ་ཆགས་ཡོད་རེད་དྲན་གྱི་འདུག དེ་དག་བོད་ཕྱི་ནང་གཉིས་ཀྱི་ཐོག་ཐོན་པའི་གྲུབ་འབྲས་རེད་བསམ་གྱི་འདུག
དྲི་བ། ཁྱེད་ཀྱིས་སློབ་གྲྭ་ཁག་ནང་དབུ་འཛིན་གནང་སྐབས་ཁ་ལག་ཡར་རྒྱས་བཏང་སོང་ཟེར་བ་དང་། འཕྲོད་བསྟེན་ཐོག་ལ་ལྟ་སྐྱོང་ཐོག་ཤུགས་བརྒྱབ་སོང་ཟེར་མཁན་གྱི་བོད་ཁྱིམ་གྱི་སློབ་ཟུར་མང་པོ་ཡོད་རེད། ཁྱེད་ཀྱི་ངོས་ནས་རྒྱུ་མཚན་དང་ཀུན་སློང་ག་འདྲ་ཞིག་འཁྱེར་ནས་དེ་ཚོའི་ཐོག་ཤུགས་སྣོན་བྱས་པ་ཡིན།
ལན། ད་དེ་ང་ཚོའི་ཕྲུ་གུ་ཚོར་ཞལ་ལག་ཡག་པོ་མ་ཕུལ་ན་འཕྲོད་བསྟེན་ཡག་པོ་ཡོང་གི་མ་རེད། འཕྲོད་བསྟེན་མ་བྱུང་ན་ཀླད་པའི་ཐོག་ནས་སློབ་སྦྱོང་བྱེད་དགོས་དུས་ཏན་ཏན་དཀའ་ལས་ཆགས་ཀྱི་ཡོད་རེད། ཟས་བཅུད་ཡག་པོ་དགོས་རྒྱུ་དེ་གལ་ཆེན་པོ་ཆགས་ཡོད་རེད། དེ་འདྲ་ཞིག་མེད་ན་ཏན་ཏན་ཁག་པོ་རེད། ཕ་མ་ཐག་ཉེ་པོ་ཡོད་མཁན་ཚོས་སོ་སོའི་ཕྲུ་གུར་ཁ་ལག་གང་ཡག་སྤྲོད་ཀྱི་ཡོད་ངེས་རེད། ལས་བྱེད་ཅིག་ཡིན་ན་སོ་སོའི་ཕྲུ་གུར་འོ་མ་དང་ཤིང་ཏོག་སྤྲད་ཀྱི་ཡོད་ཀྱི་རེད། ཡིན་ན་ཡང་། ང་ཚོ་སྤྱི་པའི་ལྟ་རྟོགས་བྱེད་མཁན་ཚོས་ཕྲུ་གུ་དེ་ཚོ་ལ་ཞལ་ལག་ཡག་པོ་ཞིག་མ་བྱུང་ན་ཕ་མ་ཚོས་ང་ཚོར་ཡིད་ཆེས་བློ་འཁེལ་བྱས་པ་དེ་ལ་རྩ་བ་ཉིད་ནས་འགྲིག་མ་རེད་བསམ་ནས། དེའི་འགྲོ་སོང་དང་དེ་འདྲའི་ཐོག་ལ་བོད་ཕྲུག་ཁྱིམ་སྡེའི་དབུ་འཛིན་ལྷ་ལྕམ་རྗེ་བཙུན་པདྨ་ལ་ཆ་མཚོན་ན་ཧ་ཅང་དགོངས་པ་ཆེན་པོ་བཞེས་མཁན་རེད། དེ་འདྲའི་ཐོག་ལ་མ་འགྲིག་པ་རེད་གསུང་གི་མ་རེད་བསམ། དེ་བཞིན་དབུ་འཛིན་རིམ་བྱོན་ཚོར་བཀའ་འཁྲོལ་ཞུས་པར་བཀའ་འཁྲོལ་གནང་གི་ཡོད་རེད། ང་ལ་དྭགས་ལ་རྒྱུན་རིང་པོ་བསྡད་པ་རེད། དེ་རྗེས་བྷེལ་ཀོབ་ལ་ཕྱིན་དུས་ཞལ་ལག་དེ་ཚོར་བསྒྱུར་བཅོས་ག་རེ་གཏོང་དགོས་འདུག་ཕན་ཚུན་གྲོས་བསྡུར་བྱས། ཁྱིམ་ཚང་ལ་སོང་ནས་ཕྲུ་གུ་ཚོ་མཉམ་དུ་བསྡད་ནས་ཁ་ལག་བཟོ་མཁན་ཚོས་ཡག་པོ་བཟོས་ཡོད་མིན་བལྟ་རྒྱུའི་གོ་སྐབས་བྱུང་། རྗེས་སུ་སུ་ཇཱ་ལ་འབྱོར་དུས་གློ་ནད་ན་མཁན་སློབ་ཕྲུག་༢༥ ནས་༣༠ བར་འདུག དེ་དུས་སྨན་པ་རྣམས་ལ་བཀའ་མོལ་ཞུས་དུས་སྨན་གཅིག་པུས་ཁག་པོ་རེད། ཞལ་ལག་ཡག་པོ་གཏོང་དགོས་རེད་གསུངས་བྱུང་། མ་ཟད་ཕྲུ་གུ་ཚོ་བོད་ནས་ཕེབས་པ་ཡིན་ཙང་གསོལ་ཀྲུམ་ལ་མཉེས་པོ་ཡོད་དུས་དེ་འདྲ་ཕུལ། སྨན་དུས་ཐོག་ལ་ཕུལ། སྨན་བཅོས་བྱས། རིམ་པས་རིམ་པས་ན་ཚ་དེའི་བཟོ་འདྲ་མེད་པ་ཆགས། ང་ཚོར་གང་ཡོད་པ་དེ་གང་ཡག་ཡག་ཏག་ཕུལ་ཐབས་ཞུས་པ་རེད། སུ་ཇཱ་ལ་བསྡད་སྐབས་ལས་བྱེད་ཚོས་ཀྱང་རྒྱབ་སྐྱོར་ཧ་ཅང་ཆེན་པོ་རེད། ཚང་མ་མཉམ་ལས་བྱས་པ་རེད། དེ་ག་ནང་བཞིན་དྷ་སྟེང་བོད་ཁྱིམ་ལ་ཡང་དེ་ཞུས་པ་ཡིན། ཕྲུ་གུ་ཚོར་ན་ཚ་བྱུང་དུས་སྨན་པ་བསྟེན་གཏུག་དང་། ཞབས་རིམ་སོགས་གང་དྲག་ཅི་དྲག་བྱས་དགོས་རེད་བསམ་པ་ལྟར་བྱེད་རྒྱུའི་གོ་སྐབས་བཟང་པོ་ཞེ་དྲག་རག་སོང་། རང་ཉིད་འགན་འཛིན་ཡིན་ཟེར་ནས་སྤམ་པོ་བྱས་ནས་བསྡད་མ་བཞག་པར་ཕྲུ་གུ་ཚོ་ལ་མར་བབ་ནས་ག་རེ་བྱེད་རྒྱུ་འདུག་བལྟས་ཡིན། ལྷག་པར་དུ་སུ་ཇཱ་ལ་ལོ་༦ རིང་བསྡད་སྐབས་འཛུགས་སྐྲུན་བྱས་ན་གང་བྱས་བྱས་ལྟ་བུ་ཕྱི་རྒྱལ་མིས་རོགས་པ་བྱས་སོང་། སློབ་ཕྲུག་ཚོ་ཡང་ཧ་ཅང་ཡག་པོ་དང་བསམ་བློ་གཏིང་ཟབ་པོ་བཞེས་མཁན་ཡོད་རེད། ད་ང་འཇིག་རྟེན་འདི་བཞག་ནས་འགྲོ་དུས་སྦྱིན་པ་གཏོང་བ་དང་། དགེ་འདུན་ལ་བསྙེན་བཀུར་བྱས་ནས་གང་བྱུང་མ་སོང་ཏེ། སློབ་གྲྭ་ཁག་ནས་ཕྲུ་གུ་སྟོང་ཚོ་མང་པོའི་བདེ་སྡུག་ལ་གང་ཐུབ་ཐུབ་བྱེད་རྒྱུའི་གོ་སྐབས་བྱུང་བ་དེར། མི་ཟེར་བ་དེ་ཧམ་པ་ཆེན་པོ་ཡིན་དུས་བརྒྱ་ཆ་བརྒྱ་ནས་བརྒྱ་ཞུ་ཐུབ་ཀྱི་མ་རེད་དེ་གང་ལ་གང་འཚམས་འདོད་པ་ཁེངས་པ་འདྲ་པོ་བྱུང་ཞུ་རྒྱུ་ཡིན།
དྲི་བ། ད་བར་ཁྱེད་ཀྱིས་ཕྱག་ལས་གནང་བའི་བརྒྱུད་རིམ་གྱི་ཁྲོད་ནས་འབྲེལ་ལམ་གྱིས་མཚོན་པའི་སློབ་གྲྭའི་འཛིན་སྐྱོང་ཐད་འཇོན་པོ་མཐོང་མཁན་མང་པོ་རེད། ད་ལྟ་སློབ་ཟུར་ཚོའི་ནང་ནས་ཀྱང་རྒན་ལགས་བགྲེས་ཡོལ་ཕེབས་པའི་སྐོར་དོགས་པ་ཡོད་མཁན་མང་དག་ཅིག་འདུག དེས་ན་རྒན་ལགས་ཀྱིས་དེའི་སྐོར་གསལ་བཤད་གཅིག་གནང་ན་འགྲིག་གམ།
ལན། ང་ཚོའི་སྒྲིག་གཞི་ནང་ལོ་༦༠ ཟིན་དུས་རྒན་ཡོལ་ཞུ་དགོས་ཀྱི་ཡོད་རེད། གཉིས་ནས་ང་སེམས་པ་ཆུང་ཆུང་ཡིན་དུས་གོང་རིམ་ཚོས་ང་ཚོར་ག་རེ་དགོངས་ཀྱི་ཡོད་ན་དྲན་སོང་། ང་ནི་ཡང་ག་པར་ཡིན་ན་ཡང་ཁ་ཐུག་བཤད་དགོས་མཁན་ཞིག་ཡིན། ཁ་ཐུག་བཤད་ཀྱི་ཡོད། དྲན་པ་ཆ་ཚང་དྲང་པོ་བཤད་ཀྱི་ཡོད། དེང་སང་མི་སུ་འདྲ་ཞིག་ཡིན་ན་ཡང་ཁ་ཐུག་བཤད་དུས་ཕྲན་བུ་མི་དགའ་མཁན་མང་བ་ཡོང་གི་ཡོད་པ་དེ་རང་བཞིན་འདྲ་པོ་རེད། ཡིན་ན་ཡང་ང་རང་གི་དོགས་པར་ཆ་བཞག་ནས་བཤད་ན་གོང་རིམ་གྱི་དབུ་འཛིན་ཚོས་ཀྱང་དངོས་གྲུབ་དབང་འདུས་ཀྱིས་བྱས་མ་སོང་བསམ་པ་ཐུགས་ལ་དགོངས་ཀྱི་ཡོད་སྲིད་པ་རེད། ང་རང་གིས་བལྟས་ན་བཀའ་ལ་མ་བརྩིས་པ་འདྲ་པོ་དེ་འདྲ་གང་ཡང་བྱས་མེད། ད་ང་རང་གིས་དེ་འདྲ་བྱས་ནས་དགོངས་པ་ཞུས་པ་ཡིན། རང་གི་ཕྲུ་གུ་ཚོས་ཀྱང་པ་ལགས་ཁྱེད་རང་ད་བསྡད་ན་ཏག་ཏག་རེད་ཟེར། ང་རང་གིས་བསམ་པ་ལ་གཞོན་སྐྱེས་ནང་ལ་ངས་ཀྱང་དེ་བྱེད་ཐུབ་ས་རེད། ཕ་གིའི་བྱེད་ཐུབ་ས་རེད་ཟེར་མཁན་དེ་འདྲ་མེད་ན་བསམ་བསམ་རེད། དེ་འདྲ་ཡིན་ན་སུས་བྱས་ན་འགྲིག་གི་རེད་བསམ་བསམ་གཅིག་བྱུང་། དེ་བཞིན་ལས་བྱེད་དང་ཕྲུ་གུ་ཚོར་ཡང་དེ་དག་ཞུས་པ་ཡིན། ལྷག་པར་དུ་བོད་ཁྱིམ་གྱི་སྤྱི་ཁྱབ་རྣམ་པ་ཚོ་ལ་ཡང་ཞུས་ཡིན། ང་རང་ཚོ་ཡིན་ན་བོད་ཕྲུག་ཁྱིམ་སྡེའི་འོག་ལ་སོ་སོའི་མི་ཚེ་ཧྲིལ་པོ་བསྐྱལ། མ་ཟད་ཕྲུ་གུ་ཚོར་ཡང་ཤེས་ཡོན་གྱི་གོ་སྐབས་རག ཧ་ཅང་བཀའ་དྲིན་ཆེན་པོ་རེད། ད་དཔལ་འབྱོར་གྱི་ཆ་ནས་ཞབས་ཞུ་གང་བསྒྲུབ་ཐུབ་ཀྱི་མ་རེད་དེ། ལུས་ངག་ཡིད་གསུམ་གྱིས་ང་ཚོས་ཕན་པ་དང་འགྲུབ་པ་ཞིག་ཡོད་ན་གང་ཐུབ་ཅི་ཐུབ་ཀྱིས་བོད་ཕྲུག་ཁྱིམ་སྡེ་ལ་མ་ཞུས་ན་ག་པར་ཞུ་བྱས་ནས་ཞུ་རྒྱུ་བྱུང་། དེ་བཞིན་ཕྱི་ཟླ་གསུམ་པའི་ཚེས་༢༤ ལ་༧རྒྱལ་བ་རིན་པོ་ཆེ་མཇལ་རྒྱུའི་གོ་སྐབས་བྱུང་ནས་ང་རང་གིས་ད་བར་ལོ་༤༢ ཙམ་ལ་ལས་ཀ་བྱས་པ་དེའི་ཐོག་ནས་སྤྱི་ཚོགས་ཞབས་ཞུའི་ཆོད་གན་ཟེར་ནས་ཤོག་གྲངས་༤༥ ཞིག་ཕུལ་རྒྱུ་བྱུང་སོང་། དེའི་ནང་ལ་ཐོག་མར་ཉམ་ཐག་ཐོག་བོད་ནས་༦༣ ལོར་ཡོང་བ་ནས་བཟུང་། ཡིད་བཞིན་ནོར་བུའི་ཐུགས་རྗེ་བཀའ་དྲིན་ལས་ཚང་མ་དེ་འདྲ་ཞིག་རག་པ་དེར་བཀའ་དྲིན་ཆེ་ཞུ་དང་། ལྷ་ལྕམ་རྗེ་བཙུན་པདྨ་རེད། དེ་བཞིན་རིམ་པས་ཁོང་རྣམ་པ་ཚང་མའི་བཀའ་དྲིན་ལས་གང་བྱུང་བ་རྣམས་ལ་བཀའ་དྲིན་ཆེ་ཞུ་དང་། ང་རང་གི་ལས་ཀ་བྱེད་རིང་ལ་སྐྱིད་ཤོས་བྱུང་བ་དཔེར་ན་སུ་ཇཱའི་སློབ་ཟུར་༢༠༡༣ ལོར་འཛིན་རིམ་༡༢ དྷ་སྟེང་བོད་ཁྱིམ་ནས་ཐོན་པའི་བུ་མོ་ནམ་རྒྱུན་ནས་གཉོམ་ཆུང་དང་ཁ་དེ་ཙམ་མི་གྲགས་མཁན་ཞིག་གིས་ང་ལ་ཡི་གེ་ཤོག་ངོས་༥ ཞིག་གནང་བའི་ནང་། སུ་ཇཱ་ལ་དང་པོ་སླེབས་སྐབས་ངས་ཕྲུ་གུ་གསར་དུ་ཕེབས་མཁན་ཚང་མར་ནམ་རྒྱུན་ནས་འཚམས་འདྲི་ཞུས་ནས་སྐད་ཆ་བཤད་ཀྱི་ཡོད་པ་དེ་དག་ནས་བཟུང་། སུ་ཇཱ་སྡོད་རིང་དུ་ལམ་སྟོན་བྱས་པ་སོགས་ཚང་མ་བསྡོམས་བརྒྱབས་ནས་བྲིས་འདུག མོ་རང་ད་ཕྲུག་ཅིག་ཡིན་ཟེར་བ་སོགས་སེམས་འགུལ་ཧ་ཅང་ཐེབས་མཁན་ཞིག་བྲིས་འདུག ཐ་ན་ངས་ཁོང་ཚོར་གྲོད་ཁོག་ལྟོགས་ན་ནང་ལ་ཤོག་དང་རྩམ་པ་ཡོད། སྒོར་མོ་བརྒྱ་ཉིས་བརྒྱ་དེ་འདྲ་ག་དུས་དགོས་ན་ཤོག་ཟེར་གྱི་འདུག་ཟེར་ཚང་མ་བྲིས་འདུག དེ་བཞིན་གཞན་སུ་ཇཱའི་བུ་མོ་ཞིག་སཱ་ར་དང་སྨན་རྩིས་ཁང་ནས་སློབ་མཐར་ཕྱིན་རྗེས་སྨན་པ་ཆགས་ནས་སྤྱི་ཚོགས་ནང་ལས་ཀ་བྱེད་སྐབས་ཟླ་ཕོགས་དང་པོ་དེ་དུམ་བུ་གསུམ་ལ་བཏང་ནས། དུམ་བུ་གཅིག་༧གོང་ས་མཆོག་ལ་ཕུལ། གཅིག་བོད་ལྷ་ས་ལ་ཡོད་པའི་ཨ་མར་བསྐུར། གཅིག་དེ་ང་ལ་བཏང་ནས་བོད་ཁྱིམ་ལ་ཕུལ་རོགས་ཟེར། དེ་འདྲ་ལབ་མཁན་ཕྲུ་གུ་ངས་ནི་དེ་སྔོན་གོ་ཡང་མ་མྱོང་། དེ་ཚོའི་རིགས་ལ་ཚོར་བ་ཆེན་པོ་བྱུང་བ་ནང་བཞིན་ངས་སྤྱི་ཚོགས་ཞབས་ཞུའི་ཆོད་གན་ནང་དེ་གཉིས་བྲིས་ཡོད། ངས་ག་རེ་བསམ་སོང་ཟེར་ན་༧སྐྱབས་མགོན་རིན་པོ་ཆེས་ཕྲུ་གུ་དེ་དག་གིས་བཤད་སྟངས་དང་། ལས་ཀ་བྱེད་མཁན་མགོ་ག་འདྲ་ཚོས་ཀྱི་ཡོད་མེད་གཟིགས་ན་དྲན་བྱུང་། ངའི་བྱས་རྗེས་རེད་ཟེར་ཞུ་ཡི་མེད་དེ་ཕྲུ་གུ་ཚོས་ལས་ཀ་བྱེད་མཁན་ལ་ག་འདྲ་ཞིགགཟིགས་ཀྱི་ཡོད་མེད་དེ་མཁྱེན་རྟོགས་ཀྱི་ཕྱིར་དུ་དེ་འདྲ་བྲིས་ནས་སྐྱེས་དམན་ང་གཉིས་ཀྱིས་ཡིད་བཞིན་ནོར་བུར་ང་བགྲེས་ཡོལ་ཞུ་ཡི་ཡོད། རིན་པོ་ཆེ་བཀའ་དྲིན་ཆེ། སྐྱེ་བ་ཕྱི་མར་༧རྒྱལ་བ་རིན་པོ་ཆེ་གང་དུ་ཕེབས་ན་དེར་སྐྱེ་བའི་སྨོན་འདུན་ཞུས་པ་ཡིན། ང་ལ་ཤེས་འཇོན་ཆེན་པོ་གང་ཡང་ཡོད་མ་རེད་དེ། ཡིན་ན་ཡང་། ད་ང་ཚོ་འཇིག་རྟེན་པ་ཡིན་དུས་ཕྲུ་གུ་ཚོས་དགའ་པོ་བྱས་དུས་སེམས་ནང་ཚོར་བ་ཆེན་པོ་བྱུང་གི་འདུག་ལ་རྔན་པ་ཆེ་ཤོས་ཀྱང་དེ་ཆགས་ཀྱི་འདུག མ་གཞི་དེང་སང་གི་ཕྲུ་གུ་ཚོ་ཁ་རེ་ཁ་ཐུག་དང་དྲང་པོ་ཡག་པོ་འདུག དབྱིན་ཇིའི་གཏམ་དཔེ་ནང་། (Old Is Gold) ཞེས་བཤད་སྲོལ་ཡོད་རེད་དེ། དེ་འདྲ་ཡིན་ས་མ་རེད། མི་རྒན་པའི་ནང་ནོར་འཁྲུལ་མང་པོ་ཡོང་འདུག ངས་དེ་འདྲ་ལབ་ཀྱི་ཡོད།
དྲི་བ། ད་ལྟའི་བཙན་བྱོལ་གྱི་ན་གཞོན་སྤྱི་དང་ལྷག་པར་བོད་ཁྱིམ་གྱི་སློབ་མ་དང་སློབ་ཟུར་རྣམས་ལ་རེ་སྐུལ་འདྲ་ཡོད་དམ།
ལན། ང་དང་ཐུག་མྱོང་མཁན་དང་འབྲེལ་བ་ཡོད་མཁན་ཚང་མར་ངས་དེ་སྔོན་ནས་གང་ཞུ་བསྡད་ཀྱི་ཡོད་ཟེར་ན། དང་པོ་དེར་༧རྒྱལ་བ་རིན་པོ་ཆེ་ལ་བཀའ་དྲིན་བསམ་ཤེས་དགོས་པ་དེ་ནམ་ཡང་དྲན་པ་མ་བརྗེད། ཁོང་གི་བཀའ་དགོངས་ཕྲན་བུ་རེ་ཡིན་ན་ཡང་འགྲུབ་ཐུབ་ཐབས་དང་ཐུགས་མ་ཕམ་པ་ཡོང་ཐབས་གནང་རོགས་ཞུ་རྒྱུ་དང་། གཉིས་པ་དེ་སྤྱི་ལ་ཕན་པའི་ལས་ཀ་ག་རེ་བྱེད་རྒྱུ་འདུག་བལྟས་ནས་ཧྲ་ཐག་ཐག་ཅིག་མ་བྱུང་ན་ཡོང་གི་མ་རེད། ད་ལྟ་སངས་རྒྱས་ཞལ་བཞུགས་པའི་སྐབས་དེ་འགྲིག་པོ་དགོས་རེད་ཞུ་ཡི་ཡོད། དེ་བཞིན་ཕ་མ་བོད་ལ་ཡོད་མཁན་ཚོ་ཡིན་ན་ཡང་ཕ་མ་དང་མ་ཐུག་ནས་རྒྱུན་རིང་པོ་ཆགས་རེད། དང་པོ་ཕ་མ་ཐུག་ཏུ་ཕྱིན་རྗེས་རང་འཇགས་འདུག་འདོད་ན་རེད། དེ་རྗེས་གང་དུ་འགྲོ་འདོད་ན་ཐབས་ཤེས་འཐེན་ནས་འགྲོ་དགོས་རེད་ཅེས་ངས་ཞུ་ཡི་ཡོད། ཕ་མས་རེ་བ་ཆེན་པོ་བརྒྱབས་ནས་ཕྲུ་གུ་སློབ་སྦྱོང་བྱེད་དུ་བཏང་། ཕྲུ་གུ་གང་འཚམས་ནས་ཕ་མ་དང་མ་ཐུག་ནས་ཕ་མ་འཆི་ལ་ཉེ་དུས། ཨ་ཁ་ཕྲུ་གུ་དང་ཐུག་མ་སོང་བསམ་པ་དེ་འདྲ་མ་བྱུང་ན་ཡག་པོ་ཡོད་རེད། རྒྱ་གར་ནང་ན་ཡང་ཕ་མ་དང་རྒྱང་རིང་པོ་སྡོད་མཁན་ཚོར་སོ་སོའི་དྲིན་ཆེན་ཕ་མ་མ་བརྗེད་པ་གནང་དགོས་རེད་ཟེར་གྱི་ཡིན། བུ་གསོ་ཁང་ལྟ་བུ་ཞིག་ལ་མཚོན་ན་ཡང་སོ་སོས་འགྲོ་སོང་གཅིག་ཀྱང་གཏོང་མ་དགོས་པར་ལྷ་ལྕམ་རྗེ་བཙུན་པདྨ་ལགས་ཀྱིས་སྐུ་ངལ་ཤུགས་ཆེན་པོ་བསྐྱོན་པའི་ཐོག་ནས་བོད་ཕྲུག་མང་པོ་འཚར་ལོངས་བྱུང་བ་དེ་དག་གིས་ཨ་མ་ལགས་སྐྱེས་པའི་ཨ་མ་མ་རེད་དེ་ལས་ཀྱི་ཨ་མ་ཡིན་པའི་དྲན་ཚོར་དགོས་རེད། དགེ་རྒན་ལས་བྱེད་རྣམས་ལ་ཡང་བཀའ་དྲིན་བསམ་ཤེས་ཡོད་པ་ཞིག་བྱེད་དགོས་རྒྱུ་གལ་ཆེན་པོ་རེད།
དྲི་བ། ད་ལྟ་ཁྱེད་བོད་ཁྱིམ་ནས་བགྲེས་ཡོལ་ཕེབས་ཟིན་པ་རེད། རེད་དེ་ད་དུང་ལས་བྱེད་འདེམས་བསྐོ་ལྷན་ཁང་གི་ཚོགས་མི་གནང་མུས་རེད། དེ་བཞིན་ཕྱིས་སུ་ཕྱག་ལས་གཞན་གང་གནང་འཆར་ཡོད་དམ།
ལན། ལས་བྱེད་འདེམས་བསྐོ་ལྷན་ཁང་གི་དུས་ཡུན་དེ་༢༠༡༨ ཀྱི་ཕྱི་ཟླ་༢ པ་ཡས་མས་ཤིག་རེད། དེ་བར་དུ་ཟླ་རེར་ཚོགས་འདུ་རེ་དང་ཛ་དྲག་བྱུང་ན་ཚོགས་འདུར་བཅར་དགོས་པ་དེ་འདྲ་ཡོད་རེད། དེ་མིན་པའི་ད་ལྟའི་ཆར་དམིགས་བསལ་འཆར་གཞི་གང་ཡང་མེད། ཕྱིས་སུ་ང་རང་གི་རྐང་ལག་ཐང་པོ་བྱུང་ན་ཉམ་ཐག་རྣམས་ལ་ངས་ཏོག་ཙམ་ལྟ་རྟོགས་བྱེད་ཐུབ་ན་བསམ་གྱི་འདུག ང་རང་ལ་དངུལ་གཏོང་རྒྱུ་དེ་འདྲ་ཡོད་མ་རེད་དེ་གང་ལྟར་ཡང་ག་རེ་བྱ་རྒྱུ་འདུག་བལྟས་ནས་རོགས་པ་ཞིག་བྱེད་ཐུབ་ན་དྲན་གྱི་འདུག ང་ཚོ་ཉམ་ཐག་མཉམ་དུ་མང་པོ་བསྡད་པས་ཁོང་ཚོར་ལྷག་པ་དང་ཆད་པ་རྣམས་བལྟ་ཐུབ་པ་འདྲ་བྱུང་ན། སོ་སོའི་ད་བར་གྱི་ལས་ཀ་དང་ཡང་འབྲེལ་བ་འདུག་བསམ་པའི་རེ་བ་ཡོད། དེ་རེ་བ་རེད་མ་གཏོགས་ད་ལྟ་ལག་པ་སྟོང་པས་གང་ཡང་བྱེད་རྒྱུ་ཡོད་མ་རེད།།
གསར་འགོད་པ་བཀྲ་ཤིས་དོན་གྲུབ་ཀྱིས་བཅར་འདྲི་བྱས།


text:
དེང་རབས་ཀྱི་བཟའ་བཏུང་གི་འཕྲོད་བསྟེན་བྱ་ཚུལ།
མཐའ་མའི་བསྐྱར་བཅོས། (༡༧༢༠༠༩༢༣༣༣) ༡༧༢༠༠༩༢༣༢༡
༼རྩོམ་པ་པོའི་སྐུ་པར། ཁོང་ནི་གསེར་ལྗོངས་ལྔ་རིག་ནང་བསྟན་སློབ་གྲྭ་ཆེན་མོའི་སློབ་སྟོན་པ་ལགས།༽
མཁན་ཚུལ་ཁྲིམས་བློ་གྲོས་ཀྱིས།
ཁག་དང་པོ་དང༌།གཉིས་པ།གསུམ་པ་རྣམས་ལ་འདི་ནས་གཟིགས།
ཤམ་བྷ་ལའི་ཕོ་ཉ་དྲ་བས་ཟླ་༠༡ཚེས་༡༧ཉིན་སྤེལ། གཉིས་པ་བླང་བྱ་ཕན་བཅས་གནོད་མེད་ཀྱི་བཟའ་བཏུང་བཤད་པ་ནི། འོ་ན་གོང་དུ་སྨྲས་པའི་ཟས་དེ་རྣམས་བཟའ་མི་རུང་ན་ཅི་ཞིག་བཟའ་བར་བྱ་དགོས་ཞེ་ན། མིའི་ལུས་དང་ཤིན་ཏུ་འཕྲོད་པའི་བདེ་ཐང་གི་ཁ་ཟས་ནི་འབྲུའི་རིགས་དང༌། སྔོ་ཚོད་ཀྱི་རིགས་དང༌། ཤིང་འབྲས་ཀྱི་རིགས་དང༌། ཤིང་འབྲས་ཀྱི་ཁུ་བའི་བཏུང་བ་སོགས་ཡིན་ཏེ། གསོ་རིག་རབ་འབྱམས་པ་ལིན་ཡུན་ཏྲིང་ན་རེ། འཛམ་གླིང་འཕྲོད་བསྟེན་རྩ་འཛུགས་ཀྱིས་ཁ་ཟས་འཕྲོད་པ་བསྟེན་པ་ལ་བཞི་ཉུང་གཅིག་མང་བྱ་དགོས་ཞེས་བཞེད། དེའང་བཞི་ཉུང་ཞེས་པ་ནི། སྣུམ་ཉུང་བ་དང༌། ཚྭ་ཉུང་བ་དང༌། མངར་ཆ་ཉུང་བ་དང༌། སྤྲི་དཀར་ཉུང་བ་ཡིན། དེས་ན་ཤ་བཟའ་མི་རུང་ཞིང་སྤྲི་དཀར་ཡང་རྩི་ཏོག་ལས་བྱུང་བའི་སྤྲི་དཀར་གྱིས་འདང་བས་གཞན་ཞིག་མི་དགོས། གཅིག་མང་ཞེས་པ་ནི། རྒྱུས་རིགས་མང་བའི་ཟས་རིགས་ཡིན། དེ་གང་ཞེ་ན། འབྲུ་སྣ་ལྔ་དང༌། སྔོ་ཚོད་དང༌། ཤིང་འབྲས་དག་ཡིན་ཏེ། མིའི་ལུས་ལ་མཁོ་བའི་ཟས་བཅུད་མ་ལུས་པ་འདི་རྣམས་ཀྱི་ནང་དུ་ཚང་བར་ཡོད་པས་ཤ་མ་ཟོས་ན་ལུས་ཟུངས་མི་འདང་སྙམ་པ་ནི་དོན་མེད་ཀྱི་སེམས་ཁྲལ་དང་ནོར་བ་ཁོ་ན་ཡིན་ཏེ། དུད་འགྲོ་རྩྭ་ཟན་དག་ལ་ལྟོས་དང༌། ཚིལ་དང་སྣུམ་ཅི་འདྲའི་མང་པོ་འདུག སྣུམ་དེ་དག་གི་འབྱུང་ཁུངས་རྩྭ་དང་ལོ་མ་ཁོ་ན་ཡིན་གྱི། ཤ་མིན་ཏེ་དེ་རྣམས་ཀྱིས་ནམ་ཡང་ཤ་ཟོས་པ་མེད་པའི་ཕྱིར་དང༌། མིའང་འབྲུ་རིགས་དང་ཚོད་མ་དང་ཤིང་འབྲས་སོགས་ཤ་མེད་ཀྱི་ཟས་བཟའ་བའི་རིགས་ཀྱི་སེམས་ཅན་ཡིན་པའི་ཕྱིར་རོ།། ཤ་མ་ཟོས་པས་ལུས་ལ་གནོད་པ་མེད་པར་མ་ཟད་ཤ་མང་དུ་ཟོས་ན་ཤའི་ནང་གི་སྤྲི་དཀར་གྱིས་ལུས་ལ་གནོད་པ་མཐའ་ཡས་པ་འབྱུང་བ་ཡིན་པར་ཤེས་དགོས་སོ།། ཞེས་དང༌། གསོ་རིག་རབ་འབྱམས་པ་ལིན་ཀོང་ཁྲང་ན་རེ། དེས་ན་ཁ་ཟས་ལ་ཚོད་མའི་རིགས་དང་ཤིང་ཏོག་གི་རིགས་དང་འབྲུའི་རིགས་བསྟེན་པར་བྱ་དགོས།
དེའང་ཡུལ་དེ་ཉིད་དུ་སྐྱེས་པ་དང༌། དུས་དེ་ཉིད་དུ་སྐྱེས་པ་དང༌། འབོར་ཆེན་སྐྱེས་པ་གསུམ་པོ་བསྟེན་པར་བྱ་དགོས། དང་པོ། ས་དེ་ཉིད་ཅེས་པ་ནི་བཟའ་མཁན་གྱི་མི་དེ་གང་དུ་གནས་པའི་ས་ཆ་དེ་ཉིད་ནས་སྐྱེས་པའི་འབྲུ་རིགས་སོགས་ཡིན་ན་ལུས་ཁམས་དང་འཕྲོད་པས་ཤིན་ཏུ་བཟང་བ་ཡིན་གྱི། ཡུལ་གཞན་ནས་སྐྱེས་པ་གཞན་དུ་ཁྱེར་ནས་ཟོས་ན་དེ་ཙམ་མི་བཟང༌། གཉིས་པ་ནི། བཟའ་བའི་དུས་ཚོད་དེའི་སྐབས་སུ་སྐྱེས་པ་ཡིན་ན་བཟང་གི་དེ་བས་བརྒལ་ན་དེ་ཙམ་མི་བཟང༌། ཤིང་ཏོག་སོགས་བཟའ་བའི་ཚེ་པགས་པ་དང་བཅས་པ་བཟའ་དགོས། ཟས་བཅུད་ཕལ་མོ་ཆེ་པགས་པའི་ནང་དུ་ཡོད་པ་དང༌། ཤིང་ཏོག་དང་ཚོད་མའི་རིགས་ཀྱི་པགས་པ་རྣམས་ཕལ་ཆེར་ཚྭ་ཅན་གྱི་ཟས་རིགས་ཡིན་ལ། ནང་རྣམས་སྐྱུར་ཅན་གྱི་རྫས་ཡིན་པས་པགས་པ་བཤུས་ནས་ཟོས་ན་ཟས་བཅུད་མང་པོ་ཆུད་ཟོས་སུ་འགྱུར་བ་ཡིན། དཔེར་ན་ཀུ་ཤུ་(苹果)དང༌། ལབ་དཀར་(白萝卜)དང༌། ལབ་དམར་(红萝卜)དང༌། ཞོག་མངར་(红薯)དང༌། ཆུ་ཀུབ་(西瓜)དང༌། ངང་ལག་(香蕉)སོགས་ཀྱི་བཅུད་ཕལ་ཆེར་པགས་པའི་ནང་དུ་ཡོད། ལྕ་ཚོད་(芹菜)ཀྱི་བཅུད་ལོ་མ་དང༌། ཚོད་སྣག་(菠菜)གི་བཅུད་ཡུ་བ་ན་གནས་པ་ཡིན། འོན་ཀྱང་མི་རྣམས་ཀྱིས་འདི་དག་ནམ་རྒྱུན་དོར་ནས་མི་བཟའ་མོད། འདི་དག་མ་ཟོས་ཚེ་ཚོད་མ་དང་ཤིང་འབྲས་ཇི་ལྟར་ཟོས་ཀྱང་ཕན་འབྲས་ཆེན་པོ་མེད་པ་ཡིན། ཟས་བཟའ་བའི་གོ་རིམ་ཡང་གལ་ཆེ་སྟེ། མི་ཕལ་ཆེར་གྱིས་ཟས་ཟོས་པའི་རྗེས་སུ་ཤིང་ཏོག་བཟའ་བར་བྱེད་མོད། ཤིང་ཏོག་དེ་རྒྱུ་ནག་གི་ནང་ནས་བཞུ་བར་བྱ་དགོས་ཤིང༌། གལ་ཏེ་དང་པོ་ཟས་གཞན་ཟོས་ན་ཟས་དེ་དག་གིས་ཤིང་ཏོག་རྣམས་ཕོ་ཁའི་ནང་དུ་བཀག་ནས་ཡུན་རིང་སྡོད། རྒྱུ་ནག་གི་ནང་དུ་བབ་ཚེ་བཅུད་ཉམས་པར་གྱུར་ཟིན་པས་རྒྱུ་མ་སོགས་ཀྱི་ནད་སྐྱེད་བྱེད་དུ་འགྱུར་རོ།། དེའི་ཕྱིར་ཟས་བཟའ་བའི་ཐོག་མར་རམ་ཡང་ན་སྔ་ཕྱིའི་ཟས་ཀྱི་བར་བར་དུ་ཟོས་ན་བཟང༌། བཏུང་བ་ནི། ཤིང་འབྲས་ཆ་གཅིག་དང༌། ཚོད་རིགས་ཆ་གཉིས་བཅས་ཁུ་བར་བྱས་ནས་བཏུང་ན་ཤིན་ཏུ་བཟང་སྟེ། དཔེར་ན་ཀུ་ཤུ་སུམ་ཆ་གཅིག་དང་ལྕ་ཚོད་སུམ་ཆ་གཅིག ལབ་དམར་སུམ་གཅིག་བཅས་ཁུ་བར་བྱས་ནས་དུས་ཚོད་སྐར་མ་བཅོ་ལྔའི་ནང་དུ་སྙིགས་དང་བཅས་པ་བཏུང་ན་ནད་མང་པོ་ལ་ཕན་པ་ཡོད། ཅེས་ཟེར་རོ།། དེས་ན་བཤད་རྒྱུད་ལེའུ་བཅུ་དྲུག་པ་ལས། ཟས་སྐོམ་ལེགས་སྤྱད་ལུས་དང་སྲོག་འཚོ་ཞིང༌།། དམན་ལྷག་ལོག་གྱུར་ནད་སྐྱེད་འཕྲལ་སྲོག་འཇོམས།། དེ་ཕྱིར་ཟས་སྐོམ་སྦྱོར་བ་མཁས་པ་གཅེས།། ཞེས་གསུངས་པ་བཞིན་དུ་ལུས་བདེ་ཐང་ཅན་ཞིག་འོང་བར་འདོད་ན་བཟའ་བ་དང་བཏུང་བ་ལ་ལེགས་པར་བརྟགས་ནས་བླང་དོར་བྱེད་པ་ཤིན་ཏུ་གལ་ཆེ་བ་ཡིན་ཏེ། བཟའ་བཏུང་ཚུལ་བཞིན་དུ་མ་སྤྱད་ན་ལུས་ལ་ནད་སྐྱེད་ལ། ཁྱད་པར་དུ་དེང་སང་མི་རྣམས་ལས་རྒྱུ་འབྲས་ལ་ཡིད་མི་ཆེས་པ་འདིས་ཚེ་ཕྱི་མ་ལྟ་ཅི་སྨོས། ཚེ་འདིར་ཡང་ཐ་ན་ཁ་ཟས་ཡིད་རྟོན་ཕེར་བ་ཞིག་བཟའ་རྒྱུའང་རྙེད་ཤིན་ཏུ་དཀའ་བའི་གནས་སུ་གྱུར་འདུག་སྟེ། གོང་དུ་གསོ་རིག་རབ་འབྱམས་པ་རྣམས་ཀྱིས་བཤད་པ་བཞིན་དུ་བཟའ་བཏུང་ཐམས་ཅད་རྫས་འགྱུར་གྱི་འབག་བཙོག་གིས་ཡོངས་སུ་བསླད་ནས་དུག་ཏུ་བསྒྱུར་ཟིན་པ་ཡིན། དེར་མ་ཟད་དུག་ལ་སྨན་ཡོད་མོད། ཤ་སོགས་ཁ་ཟས་འདི་དག་གི་ནང་དུ་སྲིན་འགོག་རྫས་སྨན་མང་པོ་བླུགས་ཡོད་པ་མིའི་ཁོང་དུ་སོང་ནས་དེ་དག་གིས་སྨན་དྲེད་དུ་གྱུར་ནས་སྨན་གྱི་ནུས་པའང་འགོག་པས་ནད་ལ་སྨན་ཇི་ལྟར་བཏང་ཡང་སྨན་གྱི་ནུས་པ་ཐོན་མི་ཐུབ་པས་བཅོས་རྒྱུ་མེད་པའི་ནད་དུ་འགྱུར། སྔོ་ཚོད་དང་ཤིང་འབྲས་སོགས་རྫས་འགྱུར་གྱིས་བསྐྱེད་པས་ཕྱི་ནས་བལྟས་ན་མདོག་ལེགས་ཤིང་བོངས་ཆེ་ལ་ཤིན་ཏུ་མཛེས་པ་ཡིན་ཡང་དོན་ལ་ཟས་བཅུད་མེད་ཅིང་དུག་དང་བཅས་པ་ཡིན། ཚོང་ཁྲོམ་ཕལ་བ་ནས་ཐོན་པའི་ཚོང་རྫས་འབོར་ཆེན་ཞིག་ཧ་ཅང་ཐལ་ཆེས་པའི་སྒོ་ནས་རྫུན་བཟོ་བྱེད་ཀྱིན་འདུག་སྟེ། དཔེར་ན་ཕག་གི་ཚིལ་ཞག་འབོར་ཆེན་ཞིག་ཕག་ཚིལ་དངོས་བཞུས་པ་མ་ཡིན་པར་བཤས་ཁང་གི་གད་སྙིགས་སུ་བོར་བའི་ཕག་གི་ལུས་ཀྱི་སྙིགས་རོ་རྣམས་བསྐོལ་ནས་བཟོས་པ་དང༌། ཁྲོམ་གྱི་ཟས་ཁང་ཆུང་ངུ་དག་གིས་ཁ་ཟས་ཀྱི་ལྷག་སྙིགས་མང་པོ་ཟོམ་དུ་བླུགས་པ་བསྐོལ་ནས་དེའི་ཁར་ཆགས་པའི་སྣུམ་གྱིས་ཚོད་མ་རྔོད་པར་བྱེད་པ་སོགས་ཤིན་ཏུ་ཡ་ང་བའི་བྱ་བ་དག་བྱེད་དེ། འདི་རྣམས་གསར་འགོད་པ་དག་གིས་ཐེངས་མང་པོར་རྫུན་རྐུབ་བརྟོལ་བས་མི་ཕལ་ཆེ་བས་ཤེས་པར་ཟད་ལ། ཆུ་གནས་ཀྱི་སྲོག་ཆགས་རྣམས་ཀྱང་དེང་སང་ཕལ་ཆེར་མིས་གསོས་པ་ཡིན་ཞིང༌། དེ་ཡང་མི་གཙང་བའི་རྫས་སྣ་ཚོགས་ཀྱིས་གསོ་བར་བྱེད། དེས་ན་ཆུ་གནས་འདི་དག་བཟའ་བ་ནི་དལ་བུར་རང་གིས་རང་ཉིད་གསོད་པའི་སྦྱོར་བ་བྱེད་པ་ཡིན་ཞེས་ཟེར་རོ།། དེའི་ཕྱིར་ན་ལྷ་ས་སོགས་གྲོང་ཁྱེར་འགའ་རེ་ན་གནས་པའི་བོད་ཀྱི་ལས་བྱེད་པ་དང་ཚོང་པ་འགའ་རེས་སྡིག་སྲིན་སོགས་ཆུ་གནས་དག་མི་ཟ་མཁན་རྣམས་ལ་མཐོང་རྒྱ་དང་ཤེས་རྒྱ་མེད་པའི་མིར་བརྩིས་ཏེ་མཐོང་ཆུང་བྱེད་ཅེས་ཐོས་པ་ནི་ཤིན་ཏུ་ཡིད་མུག་པའི་གནས་ཏེ། ཁོག་ན་གནའ་དེང་གི་རིག་གནས་སྣ་གཅིག་ཀྱང་མེད་བཞིན་དུ་འབུ་སྲིན་ཟ་ཐུབ་པ་ཙམ་གྱིས་ཤེས་རྒྱ་ཅན་དུ་འགྲོ་བར་འདོད་པ་ནི་རང་ཉིད་ཀྱིས་གླེན་རྟགས་མཐར་ཕྱིན་པར་བསྟན་པ་ཡིན་ཏེ། ཐ་ན་ཆུ་གནས་འདི་རྣམས་རྫས་འགྱུར་སྣ་ཚོགས་པས་དུག་གི་ཕུང་པོར་བྱས་ཟིན་པས་དེ་ཟ་བ་ནི་འགད་རྫས་ལྟོ་བར་གཏོང་བ་དང་འདྲ་བ་ཙམ་ཡང་མ་ཤེས་བཞིན་དུ་ད་དུང་གཞན་ཚུལ་མཐུན་གྱི་བཟའ་བཏུང་བསྟེན་པ་རྣམས་ལ་བརྙས་ཁུལ་བྱེད་པའི་ཕྱིར་རོ།། བོད་རྣམས་ཀྱིས་རི་བོང་ཅལ་འདྲོགས་མི་བྱེད་པར་བསམ་བློ་ཞིབ་ཏུ་ཐོངས་དང༌། དེང་སང་མི་རིགས་གཞན་པ་མང་པོ་ཞིག་གི་འཕྲོད་བསྟེན་དང་གཙང་སྦྲ་ཐམས་ཅད་ཕྱི་རོལ་གྱི་རྣམ་པ་ཙམ་ལས་ཅི་ཡང་མི་འདུག རང་རེའི་ཕ་མེས་གོང་མའི་གནས་སྐབས་ཀྱི་གཙང་སྦྲ་དེ་དོན་གྱི་གཙང་སྦྲ་དངོས་དེ་རེད་འདུག
ཕྱི་ཚུལ་གྱི་གཙང་སྦྲ་དེ་ཇེ་ལེགས་སུ་བཏང་ན་བོད་ཀྱི་གཙང་སྦྲ་དེ་ཕུན་སུམ་ཚོགས་པ་ཞིག་ཡིན་འདུག་པས་གོ་བ་མ་འཛོལ་བ་གལ་ཆེའོ།། དུས་ཡུན་རིང་མོ་ཞིག་ནས་བཟུང་མི་རྣམས་ཀྱིས་ཤོག་སྒོར་ཁོ་ན་མ་གཏོགས་གཞན་མི་ལུགས་ཀྱི་ཁྲེལ་གཞུང་དང་ལྷ་ལུགས་ཀྱི་རྒྱུ་འབྲས་སོགས་ཡ་རབས་ཀྱི་བསམ་སྤྱོད་ཐམས་ཅད་ལ་མཐོང་ཆུང་གིས་རྡོག་བརྫི་བྱས་བྱས་པའི་མཇུག་འབྲས་ལ་ད་ལྟ་ཟས་གཙང་མ་ཁམ་གཅིག་བཟའ་འདོད་ཀྱང་མི་རྙེད་པའི་དུས་འདི་ལྟ་བུ་ལ་ཐུག་པ་ཡིན། བཟའ་བྱ་དུད་འགྲོ་རྣམས་ཀྱི་གཅེས་པའི་ཚེ་སྲོག་ཤོག་སྒོར་གྱི་ཆེད་དུ་གཏོང་དགོས་པར་མ་ཟད། ཟ་བ་པོ་མི་ཕལ་མོ་ཆེའི་ཚེ་སྲོག་ཀྱང་མི་འགའ་རེའི་ཤོག་སྒོར་གྱི་ཁེ་ཕན་ཆེད་དུ་གཏོང་དགོས་པར་གྱུར་ཏོ།། དཔེར་ན་བྱ་གཅིག་གི་རང་བཞིན་གྱི་ཚེ་ཚད་ལོ་བདུན་ཡིན། འོན་ཀྱང་ད་ལྟ་བྱ་ཕྲུག་སྐྱེས་མ་ཐག་པ་ནས་བྱ་གསོ་ར་བར་བཅུག་སྟེ། རྫས་འགྱུར་གྱི་སྐུལ་རྒྱུ་འབའ་ཞིག་བཟར་བཅུག་སྟེ་ཉིན་བཞི་བཅུའམ་ཉི་ཤུ་ཙམ་གྱིས་བསད་དེ་བྱའི་ཚེ་ཐུང་ངུར་བྱས། དེ་མི་རྣམས་ཀྱིས་ཟོས་ནས་ངན་འབྲས་སུ་གྱུར་ནས་མི་རྣམས་ཀྱི་ཚེ་ཐུང་ངུར་བྱེད། དེ་ཐམས་ཅད་ཀྱང་སྨྱོན་པ་ལྟ་བུའི་མི་འགའ་རེའི་ཁེ་ཕན་ཆུང་ངུ་ཙམ་གྱི་ཕྱིར་ཡིན་པ་བཞིན་ནོ།། དེ་ལྟར་རྩི་ཤིང་ལོ་ཏོག་ཐམས་ཅད་ཀྱི་བཅུད་རྣམས་ལོ་རེ་ལས་ལོ་རེ་ཇེ་རྒུད་དུ་བཏང༌། མི་རྣམས་ལ་ནད་སྣ་ཚོགས་པ་ལྡང་བའི་རྒྱུ་བསྐྲུན། དེའི་དབང་གིས་ཆ་མཉམ་གྱི་ཚེ་ཚད་ཇེ་ཐུང་དུ་སོང༌། སྐྱེ་བོ་རྣམས་ལ་སྡུག་བསྔལ་སྐྱེད་པའི་ལྟ་བ་སྣ་ཚོགས་པ་ཁ་དར། ཉོན་མོངས་པ་ཆགས་སྡང་རྨོངས་གསུམ་སོགས་རབ་ཏུ་བདོ། དེའི་དབང་གིས་འཛམ་བུ་གླིང་མི་བདེ་བར་བྱེད་པའི་འཁྲུག་པ་ཆེ་ཆུང་སྣ་ཚོགས་པ་རྒྱུན་མ་ཆད་པར་བྱེད་པ་འདི་རྣམས་ནི་སངས་རྒྱས་བཅོམ་ལྡན་འདས་ཀྱིས་དུས་ངན་སྙིགས་མ་ལྔ་ཞེས་གསུངས་པ་དེ་ཡང་འདི་ལས་གཞན་པ་ནི་ཅི་ཡང་ཡོད་པར་མ་མཐོང་ངོ༌།། དེང་སང་ཚན་རིག་ལག་རྩལ་ལ་བརྟེན་ན་ཕྱིའི་དངོས་རྫས་ཀྱི་འཚོ་བ་ཇེ་བཟང་དུ་འགྲོ་བ་ལྟ་བུར་སྣང་ཡང༌། མི་རྣམས་ཀྱི་ལུས་ཁམས་དང་སེམས་ཁམས་དང་ཀུན་སྤྱོད་ཐམས་ཅད་ཇེ་བས་ཇེ་རྒུད་དུ་འགྲོ་ཞིང༌། ཕྱི་རོལ་གྱི་དགྲ་དང་མཚོན་ཆ་སྣ་ཚོགས་པ་ལྟ་ཅི། ཐ་ན་ཁ་ཟས་ཡན་ཆད་ཀྱིས་ལུས་དང་སྲོག་ལ་ཡང་ཡང་རྒོལ་བར་བྱེད་པ་ཤིན་ཏུ་འཇིགས་པའི་གནས་ཏེ། འདི་རྣམས་ལ་ཞིབ་པར་བསམས་ན་མིའི་རིགས་ཡར་རྒྱས་སུ་འགྲོ་བ་ཡིན་ནམ་གཡང་སར་མཆོང་བ་གང་ཡིན་ཤིན་ཏུ་འཆད་དཀའ་བར་སྣང་ངོ༌།། དེས་ན་དེང་སང་འཛམ་བུ་གླིང་གི་བཟའ་བཏུང་ཡོད་དོ་ཅོག་ལས་ཆེས་གཙང་གྲས་དེ་རང་རེ་བོད་ཀྱི་ཟ་མ་འདི་དག་རེད་འདུག་སྟེ། དེ་ཡང་ཤ་ཁྲག་གི་བཟའ་བཏུང་རྣམས་ལ་ནི་འབག་བཙོག་ཆེན་པོ་མེད་ལ། བཤད་རྒྱུད་ལེའུ་བཅུ་དྲུག་པ་ནས་གསུངས་པ་བཞིན་སྐབས་འགར་ལུས་ཀྱི་ནད་འགའ་རེ་ལ་ཕན་པའང་ཅུང་ཟད་རེ་ཡོད་ཀྱང་རང་གི་ངོ་བོ་ཉིད་ཀྱིས་མིའི་ལུས་ལ་གནོད་པ་ཅན་ཡིན་པས་སྤྱིར་སྐྱོན་ཤིན་ཏུ་མང་པོ་ཡོད་པས་ཕར་ཕུད། དེ་མིན་བོད་ཀྱི་ས་ཆ་ནས་སྐྱེས་པའི་ནས་དང༌། གྲོ་དང༌། སྲན་མ་དང༌། མ་རྨོས་ལོ་ཏོག་གམ་ཨ་ཤོམ་(玉米)དང༌། འབྲས་རྩིང་སོགས་འབྲུའི་རིགས་རྣམས་ནི་རོ་བཅུད་བཟང་ཞིང་འབག་བཙོག་མེད་པས་ཤིན་ཏུ་ལེགས། དེ་བཞིན་དུ་གྲོ་ཤུན་དང་བཅས་པ་བཏགས་པའི་བོད་རྗེན་ནི་རྗེན་དཀར་རམ་བཙགས་རྗེན་ལས་བཟང་ཞིང༌། ནས་རྗེན་པའམ་གསོན་པོར་བཏགས་པའི་ནས་རྗེན་དང་ནས་ཅུང་ཟད་བརྔོས་ནས་བཏགས་པའི་རྩམ་པ་ནི་འབྲས་དཀར་ལས་བཟང་བ་ཡིན་པས་རྒྱུན་དུ་ཟོས་ན་ཕན་པ་ཆེ། ལི་(梨)དང་ཀུ་ཤུ་ལ་སོགས་པའི་ཤིང་འབྲས་རྣམས་དང༌། ཚོད་དཀར་(白菜)ཆེ་ཆུང་དང༌། གླང་རྔ་(莴笋)དང༌། ཚོད་མ་མེ་ཏོག་དཀར་པོ་(白菜花)དང༌། ཚོད་སྣག་དང༌། ལྡུམ་སྒོང་(西红柿)དང༌། ཞོག་ཁོག་དང༌། ལ་ཕུག་དཀར་དམར་དང༌། ཀུ་བའི་(瓜)རིགས་ལ་སོགས་པའི་ཚོད་མ་བོད་ཡུལ་ལས་ཐོན་པ་རྣམས་ནི་རྫས་འགྱུར་གྱི་ལུད་དང་ཞིང་སྨན་གྱི་འབག་པ་ཆེར་མེད་པར་གཙང་མ་ཡིན་པས་འབྲུ་རིགས་དང་ཚོད་མ་འདི་རྣམས་བོད་ཡུལ་གྱི་ས་རང་གི་འབྲུ་ཞིང་དང་ཚོད་ཞིང་དུ་བཏབ་སྟེ། ཟོག་དང་ར་ལུག་དང་རྟ་སོགས་ཀྱི་ལུད་ཀྱིས་བསྐྱེད་ན་ཤིན་ཏུ་བཟང་བས་དེ་ལྟར་བྱེད་པ་གལ་ཆེ་སྟེ། གཞན་དུ་རྫས་འགྱུར་གྱི་ལུད་ཀྱིས་ས་ཞིང་ཡང་ཉམས་པར་བྱེད་པས་འདེབས་མི་རུང་ཞིང༌། ཞིང་སྨན་ཡང་འདེབས་མི་རུང་བར་གོང་དུ་བཤད་པ་ལྟ་བུ་ཡིན། ས་གཞན་ནས་འོང་བའི་ཟས་དང་ཚོད་མ་སོགས་ལས་རང་ཡུལ་གྱི་ས་ཞིང་ལས་སྐྱེས་པ་ཉིད་བཟང་བ་ཡིན་པར་གོང་བཤད་ལྟར་ལགས་པས་ཅིས་ཀྱང་ལག་ལེན་ལ་འདེབས་དགོས་སོ།།
ལར་དེང་སང་གི་བྱ་བ་གང་ཡིན་ཡང་ཕར་བལྟ་སར་ཕྱི་ཚུལ་ལེགས་པ་དང་ཐོན་ཚད་མང་བ་ལྟ་བུ་ཡིན་ཡང༌། དོན་ལ་ཐམས་ཅད་ཀྱི་རྒྱབ་ན་གཞན་གྱིས་ཤེས་སུ་མི་རུང་བའི་གཏམ་རྒྱུད་སྐྱི་གཡའ་བ་རེ་དང༌། སྣོད་དང་བཅུད། འདི་དང་ཕྱི་མར་བཅས་པ་བརླག་པའི་རྗེས་འབྲས་ཡིད་མུག་པ་རེ་འདུག་པས་ཡིད་རྟོན་ཕེར་བ་ནི་ཤིན་ཏུ་དཀོན་པས་གཟབ་པར་བྱ་དགོས་སོ།། དེ་བས་ན་ལོ་ཏོག་སྨིན་ཚུལ་འདི་རང་བྱུང་ཁམས་ཀྱི་རྒྱུ་རྐྱེན་རྟེན་འབྲེལ་དང་མཐུན་པར་བྱེད་དགོས་པ་ཡིན། དེ་ལྟར་བྱས་ཚེ་ཕྱི་ཚུལ་མཛེས་པ་དང་བོངས་ཆེན་པོ་མེད་དུ་ཆུག་ཀྱང་ཟས་བཅུད་བཟང་ཞིང་ལུས་ལ་གནོད་པ་མེད་པས་བདེ་ཐང་གི་ཁ་ཟས་སུ་འགྱུར་བ་ཡིན་ལ། ཁ་ཟས་འདི་རྣམས་ནི་འབག་བཙོག་མེད་པའི་ཁོར་ཡུག་ལས་འབྱུང་དགོས་པ་ཡིན་པས་ཁོར་ཡུག་གཏོར་བརླག་དང་བཙོག་པར་བྱས་ན་མིའང་བདེ་བར་གནས་ཐབས་མེད་དེ། ཆུ་མ་བདེ་ན་ཉ་མི་བདེ་བ་ལྟ་བུ་ཡིན་པས་ཁོར་ཡུག་སྲུང་སྐྱོབ་ལེགས་པོ་བྱ་བ་ནི་མི་རབས་ནས་མི་རབས་བར་གྱི་དོན་ཤིན་ཏུ་ཆེན་པོ་ཡིན་པ་ཤེས་པར་བྱས་ཏེ་འབད་དགོས་སོ།། འོན་ཀྱང་འཛམ་གླིང་གི་གནས་ཀྱི་དྭངས་རྩེ་ཡུལ་གྱི་ཕུན་ཚོགས་ཉམས་པ་མེད་པ་གངས་ཅན་གྱི་ལྗོངས་སུ་འཚོ་ཞིང༌། འབག་བཙོག་དང་བྲལ་བའི་རང་བྱུང་ཁམས་ལས་འོང་བའི་མཁའ་དབུགས་གཙང་མ་འཐུང་སྟེ། གཡོ་སྒྱུ་དང་ངན་སྤྱོད་སྤངས་པའི་ངང་རྒྱུད་བཟང་པོས་བདེ་བར་འཚོ་བ་ནི་འདས་པའི་ལོ་རྒྱུས་ཡིན་ནོ།། འདིར་སྨྲས་པ་འདི་དག་ནི་དེང་རབས་ཀྱི་ཆེས་གསར་བའི་ཟས་བཅུད་རིག་པའི་མཁས་པ་དག་གི་གཏམ་ལ་གཞི་བྱས་ནས་བྲིས་པ་ཡིན་ཡང༌། རང་རེ་བོད་ཀྱི་ཡུལ་ནི་ས་མཐོ་ཞིང་གྲང་ངར་ཆེ་བ་ཡིན་པས་སྡིག་པ་མེད་ཅིང་དུག་དང་བྲལ་བའི་ཟས་བསྟེན་པ་ལ་དམིགས་བསལ་གྱི་བླང་དོར་ཅི་དགོས་ཆེད་ལས་ཀྱི་མཁས་པ་དག་གིས་ཞིབ་འཇུག་དང་མཛུབ་སྟོན་གནང་བར་ཞུའོ།། ཞེས་པ་འདི་ནི་རང་ཅག་གིས་ཀྱང་འདི་ཕྱི་གཉིས་ཆར་ལ་མི་གནོད་པའི་ཁ་ཟས་ལེགས་པོ་ཞིག་བསྟེན་ཐུབ་པ་གལ་ཆེ་སྙམ་སྟེ། ཚུལ་ཁྲིམས་བློ་གྲོས་སུ་འབོད་པས་རབ་རྒྱན་མེ་ཁྱི་ལོའི་སྟོན་ཟླ་ར་བའི་ཚེས་བཅུ་གཅིག་ཉིན་གྲོང་ཁྱེར་པདྨ་ཅན་དུ་བྲིས་པ་དགེ་ལེགས་སུ་གྱུར་ཅིག། །།


text:
ཚེས་5ཉིན་གྱི་ཕྱི་དྲོ། རང་སྐྱོང་ལྗོངས་ཀྱིས་2017ལོའི་རང་སྐྱོང་ལྗོངས་ཏང་ཨུད་དང་སྲིད་གཞུང་གི་ཐབས་ཇུས་བཀོད་སྒྲིག་གལ་ཆེན་ལག་བསྟར་དོན་འཁྱོལ་གནས་ཚུལ་ལ་ལྟ་ཞིབ་བྱེད་པའི་ལས་ཀའི་སྐུལ་སློང་དང་བཀོད་སྒྲིག་ཚོགས་འདུ་འཚོགས་པ་དང་། ཏང་གི་ཚོགས་ཆེན་བཅུ་དགུ་པའི་དགོངས་དོན་དང་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་ལག་བསྟར་དོན་འཁྱོལ་གཏིང་ཟབ་བྱེད་པ་དང་། རང་སྐྱོང་ལྗོངས་ཀྱི་ཏང་གི་འཐུས་མི་ཚོགས་ཆེན་ཐེངས་དགུ་པ་དང་ལྗོངས་ཏང་ཨུད་སྐབས་དགུ་པའི་ཨུ་ལྷན་ཚང་འཛོམས་གྲོས་ཚོགས་ཐེངས་གསུམ་པའི་དགོངས་དོན་ལག་བསྟར་དོན་འཁྱོལ་བྱ་རྒྱུ་དེ་བརྗོད་དོན་གཙོ་བོ་དང་གཙོ་རྐང་དུ་བརྩིས་ནས་འདི་ལོ་ནས་བཟུང་གི་ལྗོངས་ཏང་ཨུད་དང་སྲིད་གཞུང་གི་ཐབས་ཇུས་བཀོད་སྒྲིག་རབ་དང་རིམ་པ་ལག་བསྟར་དོན་འཁྱོལ་གནས་ཚུལ་ལ་ཕྱོགས་ཡོངས་ནས་ལྟ་ཞིབ་བྱས་ཏེ་ལྗོངས་ཏང་ཨུད་དང་སྲིད་གཞུང་གི་ཐབས་ཇུས་བཀོད་སྒྲིག་གལ་ཆེན་ལག་བསྟར་དོན་འཁྱོལ་བྱེད་རྒྱུར་སྐུལ་འདེད་བཏང་སྟེ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པར་རྒྱལ་ཁ་ཕུ་ཐག་གཅོད་པ་དང་ཕྱོགས་ཡོངས་ནས་སྤྱི་ཚོགས་རིང་ལུགས་ཀྱི་དེང་རབས་ཅན་གྱི་བོད་ལྗོངས་སྐྲུན་མགྱོགས་སུ་གཏོང་ཆེད་རྨང་གཞི་བརྟན་པོ་བཏིང་བ་རེད།
ལྗོངས་ཏང་ཨུད་ཀྱི་རྒྱུན་ལས་ཧྲུའུ་ཅི་གཞོན་པ་དང་། ལྗོངས་སྲིད་གྲོས་ཏང་ཙུའི་ཧྲུའུ་ཅི། ལྗོངས་ཏང་ཨུད་ལྟ་ཞིབ་ལས་དོན་འགོ་ཁྲིད་ཚོགས་ཆུང་གི་ཙུའུ་ཀྲང་བཅས་ཡིན་པའི་ཏིང་ཡེ་ཤན་ཚོགས་འདུར་ཞུགས་པ་དང་འབྲེལ་གསུང་བཤད་ཀྱང་གནང་བ་དང་། ལྗོངས་ཏང་ཨུད་ཀྱི་རྒྱུན་ཨུ་དང་། ལྗོངས་སྒྲིག་ཨུད་ཀྱི་ཧྲུའུ་ཅི། ལྗོངས་ཏང་ཨུད་ལྟ་ཞིབ་ལས་དོན་འགོ་ཁྲིད་ཚོགས་ཆུང་གི་ཙུའུ་ཀྲང་གཞོན་པ་བཅས་ཡིན་པའི་ཝང་གཡུང་ཅུན་གྱིས་ཚོཌ་འདུ་གཙོ་སྐྱོང་གནང་བ་རེད།
ཏིང་ཡེ་ཤན་གྱིས་ཏང་གི་ཚོགས་ཆེན་བཅུ་དགུ་པའི་སྙན་སྒྲོན་ནང་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་དམ་འཛིན་དང་དོན་འཁྱོལ་བྱེད་པའི་འཇོན་ཐང་ཆེ་རུ་གཏོང་རྒྱུ་དེ་ཕྱོགས་ཡོངས་ནས་སྲིད་སྐྱོང་བའི་འཇོན་ཐང་ཆེ་རུ་གཏོང་བའི་ལྷུ་ཚིགས་གལ་ཆེན་ཞིག་ཏུ་བརྩིས་ནས་གནས་བབ་མཐོ་པོར་འཇོག་དགོས་ཞེས་གསུངས་ཡོད། ང་ཚོས་ངེས་པར་དུ་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་ནན་ཏན་དང་གོ་བ་གཏིང་ཟབ་ལེན་པ་དང་། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་སྙིང་དོན་གཏིང་ཟབ་དང་ཉིང་བཅུད་གཙོ་བོ་སློབ་སྦྱོང་ནན་ཏན་དང་གོ་བ་གཏིང་ཟབ་ལེན་པ། དོན་འཁྱོལ་ལ་དམ་འཛིན་བྱ་རྒྱུའི་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཛུབ་སྟོན་གལ་ཆེན་རབ་དང་རིམ་པའི་དགོངས་དོན་སློབ་སྦྱོང་ནན་ཏན་དང་གོ་བ་གཏིང་ཟབ་ལེན་པ་བཅས་བྱས་ཏེ་ཆབ་སྲིད་ཀྱི་འགན་འཁྲི་ཁུར་སེམས་ཆེན་པོ་དང་སྣེ་ཁྲིད་དེ་དོན་འཁྱོལ་ལ་དམ་འཛིན་བྱེད་པའི་འགན་འཁྲི་ཁུར་སེམས་ཐོག་ནས་དོན་འཁྱོལ་ལ་དམ་འཛིན་བྱ་རྒྱུ་དེ་ཇུས་ཐག་གཅོད་པ་དང་འདྲ་མཉམ་གྱི་གནས་བབ་གལ་ཆེན་ཐོག་འཇོག་རྒྱུ་མཐའ་འཁྱོངས་བྱས་ཏེ་ཞིབ་བཤེར་ལས་དོན་ལ་ལྟ་སྐུལ་བྱ་རྒྱུ་དེ་ཏང་གི་ལས་ཀའི་གྲུབ་ཆ་གལ་ཆེན་དང་། ཏང་གི་ཐབས་ཇུས་དོན་འཁྱོལ་ལ་སྐུལ་འདེད་གཏོང་བའི་བྱེད་ཐབས་གལ་ཆེན། ཏང་གི་ཐབས་ཇུས་འཐུས་སྒོ་ཚང་དུ་གཏོང་རྒྱུར་སྐུལ་འདེད་གཏོང་བའི་ཐབས་ལམ་གལ་ཆེན། ཏང་གི་སྤྱོད་ཚུལ་ལེགས་སུ་བཏང་ནས་ཏང་དང་མི་དམངས་མང་ཚོགས་ཀྱི་ཤ་རུས་ལྟ་བུའི་འབྲེལ་བ་ཟབ་ཏུ་གཏོང་བའི་ཐབས་ལམ་གལ་ཆེན་བཅས་སུ་བརྩིས་ནས“འདུ་ཤེས་བཞི”སྔར་བས་ཟབ་ཏུ་གཏོང་བ་དང་། “གདེང་ཚོད་བཞི”བརྟན་དུ་གཏོང་བ། “འཇོན་ཐང་བརྒྱད”ཆེ་རུ་གཏོང་བ་བཅས་བྱས་ནས་ཏང་ཀྲུང་དབྱང་གི་ཐབས་ཇུས་དགོངས་དོན་དང་ལྗོངས་ཏང་ཨུད་ཀྱི་བཀོད་སྒྲིག་བླང་བྱ་དོན་ཐོག་ཏུ་མཐའ་གཅིག་ཏུ་འཁྱོལ་རྒྱུའི་འགན་ལེན་བྱས་ཐོག་བོད་ཀྱི་ལས་དོན་ཡག་པོ་སྒྲུབ་པའི་བྱ་སྤྱོད་དངོས་ལ་བརྟེན་ནས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་ལ་ལྷག་བསམ་ཟོལ་མེད་མཐའ་གཅིག་ཏུ་བྱེད་པ་དང་བློ་རྩ་བརྟན་པོས་གོང་བཀུར་བྱས་པ་གང་ལེགས་མཚོན་ཡོད་ཅེས་བསྟན་གནང་བ་རེད།
ཏིང་ཡེ་ཤན་གྱིས་ལྟ་ཞིབ་ཚོགས་ཆུང་ཁག་གིས་ཏང་གི་ཚོགས་ཆེན་བཅུ་དགུ་པའི་དགོངས་དོན་མཛུབ་ཁྲིད་དུ་བྱས་ནས་དུས་རབས་གསར་པའི་བོད་ཀྱི་ལས་དོན་གྱི་དམིགས་ཚད་ལས་འགན་ལ་དམ་པོར་དམིགས་པ་དང་། ལས་རིགས་ཁག་གི་ཁྱབ་ཁོངས་ཀྱི་བཀོད་སྒྲིག་བླང་བྱར་དམིགས་ནས་ལྟ་ཞིབ་ཞིབ་ཚགས་བྱས་ཏེ་ཏང་ཀྲུང་དབྱང་གི་ཐབས་ཇུས་དགོངས་དོན་དང་ལྗོངས་ཏང་ཨུད་དང་སྲིད་གཞུང་གི་བཀོད་སྒྲིག་བླང་བྱ་དོན་འཁྱོལ་བྱས་ནས་ཕན་འབྲས་ཐོན་རྒྱུའི་འགན་ལེན་བྱེད་དགོས་ཞེས་ནན་བཤད་གནང་བ་རེད།


text:
༄༅། །བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག་གིས་ཨ་རིའི་གྲོས་ཚོགས་གོང་མའི་འཐུས་མི་སྐུ་ཞབས་པེ་ཊིག་ལི་ཧེ་ Patrick Leahy མཆོག་ལ་ཐུགས་རྗེ་ཆེ་ཞུའི་འཚམས་འཕྲིན་ཕུལ་གནང་འདུག
དེ་ཡང་ཨ་རིའི་གྲོས་ཚོགས་གོང་མའི་འཐུས་མི་སྐུ་ཞབས་པེ་ཊིག་ལི་ཧེ་ Patrick Leahy མཆོག་གིས་ཨ་རིའི་གྲོས་ཚོགས་གོང་མའི་འཐུས་མི་ལྕམ་སྐུ་ཌ་ཡིན་ཕ་ཡིན་སི་ཊ་ཡིན་ Dianne Feinstein མཆོག་དང་། ཨ་རིའི་གྲོས་ཚོགས་གོང་མའི་འཐུས་མི་ཁུ་རུ་ཛི་ Cruz མཆོག ཨ་རིའི་གྲོས་ཚོགས་གོང་མའི་འཐུས་མི་རུ་བྷི་ཡོ་ Senator Rubio མཆོག་བཅས་ཀྱི་ཚབ་ཞུས་ཏེ་གྲོས་ཚོགས་གོང་ མའི་ནང་། ཀུན་གཟིགས་པཎ་ཆེན་དགེ་འདུན་ཆོས་ཀྱི་ཉི་མ་མཆོག་དགུང་གྲངས་ ༢༩ བཞེས་པའི་སྐུའི་འཁྲུངས་སྐར་ཉིན་གྲོས་ཆོད་ཡིག་ཆ་ཨང་ ༤༢༩ S.Res.429 བཏོན་པ་དེར། ཨ་རིའི་རྒྱལ་ཡོངས་གྲོས་ཚོགས་འཐུས་མི་རྣམས་ཀྱིས་མང་མོས་ཐོག་རྒྱབ་སྐྱོར་གནང་ཞིང་། གྲོས་ཆོད་ཡིག་ཆ་ཨང་ ༤༢༩ ཞེས་པའི་ནང་འཁོད་དོན་ལྟར་ན། བོད་བརྒྱུད་ནང་བསྟན་གྱི་བླ་སྤྲུལ་ཡང་སྲིད་ངོས་འཛིན་ཞུ་ཕྱོགས་དང་ཆོས་ལུགས་ཀྱི་དབུ་ཁྲིད་སོགས་བསྐོ་གཞག་གནང་རྒྱུའི་བོད་མིའི་སྲོལ་རྒྱུན་གྱི་ཐུན་མིན་ལམ་ལུགས་དེར་རྒྱ་ནག་གཞུང་གིས་ཐེ་བྱུས་བྱས་ཚེ་རྩིས་མེད་གཏོང་རྒྱུ་ཡིན། ཞེས་འཁོད་ཡོད་པ་མ་ཟད། བོད་མིའི་རང་དབང་སྒེར་ལངས་གསུམ་བཅུའི་དུས་དྲན་ཐེངས་ ༥༩ དེ་བཞིན་བོད་མིའི་ཐོབ་ཐང་ཉིན་མོ། ཞེས་དུས་དྲན་སྲུང་བརྩི་ཞུ་རྒྱུ་ཡིན་པའང་འཁོད་ཡོད་འདུག
དེར་བརྟེན་སྤྱི་འཐུས་ཚོགས་གཙོ་མཆོག་གིས་ཐེངས་འདིར་གྲོས་ཆོད་ཡིག་ཆ་ཨང་ ༤༢༩ ཞེས་པ་བཏོན་པ་བརྒྱུད་རྒྱ་ནག་གཞུང་གིས་བོད་བརྒྱུད་ནང་བསྟན་གྱི་བླ་སྤྲུལ་ཡང་སྲིད་ངོས་འཛིན་ཐད་ཐེ་བྱུས་བྱས་ཚེ་ཁུངས་ལྡན་མིན་པ་ཞིག་ལ་ངོས་འཛིན་བྱ་རྒྱུ་ཡིན་པའི་བཞེངས་ཕྱོགས་དེར་དགའ་བསུ་དང་སྦྲགས་ཐུགས་རྗེ་ཆེ་ཞུའི་འཚམས་འདྲི་ཞུས་གནང་བའི་ནང་འཁོད་དོན། ཆོས་ཕྱོགས་ཀྱི་ལས་དོན་ཐག་གཅོད་བྱ་རྒྱུ་དེ་དག་ཆབ་སྲིད་དང་མ་འབྲེལ་བར་ཆོས་ལུགས་ཀྱི་ལངས་ཕྱོགས་ཁོ་ནའི་ཐོག་ནས་འགྲོ་དགོས། དེར་བརྟེན་བོད་མི་ཚོར་མཚོན་ན་བླ་སྤྲུལ་ཡང་སྲིད་ཀྱི་གནད་དོན་ཐོག་སྤྱི་ནོར་༸གོང་ས་༸སྐྱབས་མགོན་སྐུ་ཕྲེང་ ༡༤ ཆེན་པོ་མཆོག་གིས་བཀའ་རྩ་ལམ་སྟོན་ཁོ་ནའི་འོག་ཤར་སྐྱོད་བྱ་རྒྱུ་རེད། ལྷག་པར་ཐེངས་འདིར་ཨ་རིའི་གྲོས་ཚོགས་ནང་གྲོས་ཆོད་ཡིག་ཆ་ཨང་ ༤༢༩ བཏོན་པ་དེས་བོད་ཀྱི་སྐད་ཡིག་དང་ལེགས་སྦྱང་། དེ་བཞིན་ཆོས་དད་རང་དབང་གི་ཐོབ་ཐང་སྲུང་སྐྱོབ་ཐད་ཡར་རྒྱས་ཤུགས་ཆེ་འགྲོ་ཐུབ་ རྒྱུར་ངས་རེ་བ་ཞུ་བཞིན་ཡོད།
གྲོས་ཆོད་དེས་བོད་མིར་བློ་སྤོབས་འཕར་མ་ཞིག་སྐྲུན་ཐུབ་པ་དང་། མ་འོངས་པར་ཡང་བོད་མིའི་འགྲོ་བ་མིའི་ཐོབ་ཐང་སྲུང་སྐྱོབ་སླད་མུ་མཐུད་རྒྱབ་སྐྱོར་གནང་བ་བརྒྱུད་དབུ་མའི་ལམ་གྱི་སྲིད་བྱུས་ལ་རྒྱབ་སྐྱོར་གནང་ཐོག་བོད་ཀྱི་གནད་དོན་དེ་འཚེ་མེད་ཞི་བ་གྲོས་མོལ་གྱི་ལམ་ནས་མགྱོགས་མྱུར་གསལ་ཐབས་གནང་རོགས། ཞེས་འབོད་སྐུལ་ཡང་ཞུས་འདུག་པ་བཅས། །
ཕྱི་དྲིལ་བོད་ཡིག་ཚན་པས་ཨིན་ཡིག་ལས་བོད་བསྒྱུར་ཞུས་ཡོད་པས། ཨིན་ཡིག་ལ་རྩ་འཛིན་ཡོད་པ་ཞུ། འདིར་སྣོན་དང་། ཐུགས་རྗེ་ཆེ་ཞུའི་འཚམས་འཕྲིན།


text:
ཕྱི་ལོ་ ༢༠༡༨ ཟླ་ ༥ ཚེས་ ༡༧ རེས་གཟའ་ཕུར་བུ།
༄༅། །ཕྱི་ལོ་ ༢༠༡༨ ཟླ་ ༥ ཚེས་ ༡༧ རེས་གཟའ་ཕུར་བུ་ཉིན་གྱི་ཕྱེད་ཡོལ་ཆུ་ཚོད་ ༢།༣༠ ཐོག་ཤེས་རིག་བཀའ་བློན་འབུམ་རམས་པ་པདྨ་དབྱངས་ཅན་མཆོག་རྡ་ཤོད་མེས་དབོན་གཙུག་ལག་དཔེ་སྟོན་སློབ་གྲྭར་གཟིགས་ཞིབ་ཏུ་ཕེབས་གནང་ཡོད། སྐབས་དེར་ཤེས་རིག་ལས་ཁུངས་ཀྱི་ཤེས་ལྷན་ཚན་པས་སློབ་ཕྲུག་རྣམས་ལ་བྱིས་སྒྲུང་དང་འབྲེལ་བའི་འགུལ་བརྙན་ཞིག་བསྟན་འདུག
སློབ་གྲྭའི་གསོལ་ཚིགས་ཁང་དུ་དཔལ་ལྡན་ཤེས་རིག་བཀའ་བློན་པདྨ་དབྱངས་ཅན་མཆོག་གིས་གཙོས། ཤེས་ལྷན་ཚན་པའི་འགན་འཛིན་ཚེ་རིང་བསམ་གྲུབ་ལགས་དང་མེས་དབོན་གཙུག་ལག་དཔེ་སྟོན་སློབ་གྲྭའི་སློབ་སྤྱི་བསྟན་འཛིན་ཆོས་སྒྲོན་ལགས། དེ་བཞིན་དགེ་རྒན་དང་ལས་བྱེད་རྣམས་པ། སློབ་ཕྲུག་བཅས་ཚང་འཛོམས་ཐོག་ཤེས་རིག་ལས་ཁུངས་ཀྱི་ཤེས་ལྷན་ཚན་པའི་འགན་འཛིན་ཚེ་རིང་བསམ་གྲུབ་ལགས་ཀྱིས་བྱིས་སྒྲུང་གི་འགུལ་བརྙན་ཚན་པ་མི་འདྲ་བ་རྣམས་ངོ་སྤྲོད་གནང་མཚམས་དཔལ་ལྡན་ཤེས་རིག་བཀའ་བློན་མཆོག་གིས་ “ཨ་ཁུ་ཕག་པ་འདོན་ཐེངས་གསུམ་པ་” དང་། “འབྱོར་རྒྱལ་དང་དོན་གྲུབ་” ཞེས་པའི་འགུལ་བརྙན་དབུ་འབྱེད་གནང་ཡོད། དེ་ནས་འགུལ་བརྙན་རྣམས་སློབ་ཕྲུག་རྣམས་ལ་བསྟན་ཡོད།
སྐབས་དེར་ཤེས་རིག་བཀའ་བློན་མཆོག་གིས་སློབ་ཕྲུག་རྣམས་ལ་ཀློག་སྩལ་གྱི་གོམས་གཤིས་བཟང་པོ་དེ་རྒྱུད་ལ་འཇགས་དགོས་གལ་ཆེ་ཡིན་སྟབས་ད་ལྟ་ནས་རྒྱུད་ལ་འཇགས་ཐབས་བྱེད་དགོས་པ་དང་། ཐོག་མའི་ཆར་ཏོག་ཙམ་དཀའ་ངལ་འཕྲད་སྲིད་ཀྱང་གོམས་གཤིས་ཐེངས་གཅིག་ཆགས་ཟིན་མཚམས་ཕྱིས་སུ་རྩོལ་བ་མི་དགོས་པར་ངམ་ཤུགས་ཀྱི་ཡོང་ཐུབ་པར་བརྟེན་མི་ཚེ་ཧྲིལ་པོའི་རིང་གོམས་གཤིས་བཟང་པོ་དེ་རྒྱུན་དུ་གནས་རྒྱུ་རེད།
དེར་བརྟེན་རྒན་ལགས་ཀྱིས་མ་གསུང་གོང་སློབ་ཕྲུག་རང་ངོས་ནས་དཔེ་དེབ་སོགས་བཀླག་དགོས། ཞེས་སོགས་ཀྱི་གསུང་བཤད་གནང་། སློབ་གྲྭའི་སློབ་སྤྱི་བསྟན་འཛིན་ཆོས་སྒྲོན་ལགས་ཀྱིས་བཀའ་བློན་མཆོག་སློབ་གྲྭར་གཟིགས་ཞིབ་ཏུ་ཕེབས་པར་ཐུགས་རྗེ་ཆེ་ཞུས་རྗེས། ཤེས་ལྷན་ཚན་པའི་འགན་འཛིན་གྱིས་ཐུགས་རྗེ་ཆེ་ཞུའི་གསུང་བཤད་གནང་ཡོད།
ཐེངས་འདིར་ “ཨ་ཁུ་ཕག་པའི་འགུལ་བརྙན་” མཐུན་འགྱུར་གནང་མཁན་ཨ་རི་ཐེབས་རྩ་ USAID དང་། “འབྱོར་རྒྱལ་དང་དོན་གྲུབ་” ཀྱི་འགུལ་བརྙན་མཐུན་འགྱུར་གནང་མཁན་ཁེ་ན་ཌ་རོགས་སྐྱོབས་ཐེབས་རྩ་ Global Affairs Canada ཡིན་འདུག་པ་བཅས།


text:
རྩོམ་པ་པོ་རྒྱ་ཕྱུག་བསོད་ནམས་ཚེ་བརྟན།
ཉེ་ཆར་ཁོ་བོར་མཁས་དབང་རྒྱ་གྲོལ་གྱི༼སྐྱབས་འགྲོ་བྲན་གཡོག་གི་འདུ་ཤེས་ཡིན་ནམ༽ཞེས་པའི་དྲི་བ་དང་དྲིས་ལན་ཉིས་ཆར་དུ་བཀོད་པའི་གསུང་རྩོམ་དེ་ཐེངས་གཅིག་ཀློག་པའི་སྐལ་བ་དང་ལྡན་པར།སྔར་མཐོང་ཐོས་སུ་མ་གྱུར་བའི་གསུང་དུ་མ་དང་ཕྲད་པས།དངོས་གནས་ཤིང་ཁ་ཤོག་ལྕེ་ཅན་དེ་དག་དང་མཁས་པའི་རྣམ་དཔྱོད་ཀྱི་བར་ཐག་འདི་ཨང་སྙམ་པའི་སྨོན་སེམས་ཤིག་ཚོད་མེད་དུ་ཤོར་སོང་། རྩོམ་ཡིག་འདིའི་འཕྲོ་ཀློག » »
2,752 total views, 1 views today
ནང་དོན་གནད་བསྡུས། ཏུང་ཧོན་ཡིག་རྙིང་ལས་བོན་ཞེས་པའི་ཐ་སྙད་མང་དུ་བྱུང་སྟེ། དེ་དག་ཆོས་ལུགས་ཆོ་གའམ་རིམ་གྲོ་ལ་འཇུག་པར་མ་ཟད། ཆོ་ག་དེ་སྤེལ་བའི་གང་ཟག་བོན་པོ་ལའང་འཇུག གཞན་ཡང་ཏུང་ཧོང་ཡིག་རྙིང་དུ་བོན་དང་བོད་གཉིས་བརྗེ་སྤོར་བྱེད་པའི་སྲོལ་ཡོད་པ་དང༌། བཤད་པའམ་འདོན་པའི་དོན་སྟོན་པས་མིང་གཅིག་དོན་དུ་མ་ལ་འཇུག ཏུང་ཧོན་ཡིག་ཆ་ལས་སྲིད་པའི་རྒྱུད་ཀྱི་བོན་ལ་གཏོགས་པའི་བོན་སྒོ་ཆེན་པོ་ཞིག་བསྟན་ཡོད། བོན་གྱི་རིག་གནས་འདི་བོད་ཀྱི་དམངས་སྲོལ་དང་ཆོས་ལུགས། གཏམ་རྒྱུད་དང་འབྲེལ་བ་དམ་པས་བོད་ཀྱི་གཞི་རྩའི་རིག་གནས་དང༌། བོད་ཀྱི་རིག་གནས་ཀྱི་གྲུབ་ཆ་གལ་ཆེན་ཞིག་ཏུ་གྱུར་ཡོད།
བརྡ་ཆད་གཙོ་བོ། བོན་དང་བོན་པོ། ཏུང་ཧོན་ཡིག་རྙིང༌། གོ་དོན་མཐའ་དཔྱོད། རྩོམ་ཡིག་འདིའི་འཕྲོ་ཀློག » »
1,598 total views, 1 views today
བོད་གངས་ཅན་གྱི་རིག་གནས་རྩ་བ་བོད་རང་གི་ཡི་གེ་ཡིན། ཡི་གེ་དེ་དུས་ནམ་ཞིག་བྱུང་། བཟོ་མཁན་སུ་ཡིན། འཕེལ་རྒྱས་ཇི་ལྟར་བྱུང་བ་སོགས་བྲི་ན། གཟུ་བོའི་བློ་ཡིས་ཡང་དག་པར་དཔྱད་དགོས་པ་ལས་ཆོས་ལུགས་གྲུབ་མཐའ་གང་ལ་དགའ་ཞིང་དད་པ་རྒྱུ་མཚན་དུ་བྱས་ནས། དེའི་ཕྱོགས་བཟུང་སྟེ་ཆགས་སྡང་གི་གཏམ་ཁ་ནས་ཐོན་ཚད་དུ་སྨྲ་བ་མི་ལེགས། མི་རིགས་རང་གི་ཡི་གེའི་ཁུངས་མི་་་ཤེས་པ་དང་ཤེས་དགོས་ན་རྩོད་པ་ཅན་དུ་གྱུར་ན་ཆེས་མི་ལེགས། གྲུབ་མཐའི་ཕྱོགས་ཞེན་ཧ་ཅང་ཆེ་དྲགས་ན་མི་རིགས་རང་གི་ལོ་རྒྱུས་ལ་ཞིབ་འཇུག་ཡང་དག་པར་བྱེད་མི་ནུས། སྔར་གྱི་ལོ་རྒྱུས་དུ་མར་བསམ་གཞིག་བྱས་ནའང་རང་རང་གི་ཆོས་ལུགས་དར་རྒྱས་སུ་གཏོང་བའི་ཐབས་ཁོ་ནར་དམིགས་ནས་ལོ་རྒྱུས་འཁྱོག་པོར་བྲིས། རྩོམ་ཡིག་འདིའི་འཕྲོ་ཀློག » »
1,770 total views, 1 views today
དེང་སང་མཁས་བླུན་མང་པོ་ཞིག་ནས་ཞང་ཞུང་སྐད་ལ་སངས་རྒྱས་ཞེས་པའི་ཚིག་མེད་པ་དང་དེ་དུས་རབས་བརྒྱད་པར་གསར་བཟོ་བྱས་པར་བཤད་མཁན་འགའ་ཤས་སྣང་བས། དེ་ནི་བཤད་མཁན་རང་ཉིད་ལ་མཐོང་རྒྱ་དང་ཐོས་རྒྱ་ཆུང་བའི་དབང་གིས་མ་རྟོགས་པ་ཡིན་པ་ལས་བོན་པོའི་གཞུང་ལུགས་རྣམས་སུ་དེ་མེད་པ་མ་ཡིན་ཏེ། མ་རྒྱུད་སངས་རྒྱས་རྒྱུད་གསུམ་ལས་ཆེས་གསལ་བའོ། དེ་ཡང་གཞི་ཡེ་སངས་རྒྱས་པའི་རྒྱུད་ལས། ཞང་ཞུང་སྐད་དུ། ཨུ་ཡེ་ཐ་ཙན་མ་ཏྲ་ཤེ་རྐྱ་ཉི་རི་ཀུ་ཤུ་ཧ་སངས་གྱིན་ཏན་ཏྲ། བོད་སྐད་དུ། གསང་ཆེན་མཐར་ཐུག་མ་རྒྱུད་ཐུགས་རྗེ་ཉི་མ། གཞི་ཡེ་སངས་རྒྱས་པའི་རྒྱུད། ཅེས་དང་། ལམ་མངོན་སངས་རྒྱས་པའི་རྒྱུད་ལས། ཞང་ཞུང་སྐད་དུ། ཨུ་ཡེ་པྲ་ཏོག་ཐ་ཙོན་ཡ་པྲ་ཤེ་རྐྱ་ཉི་རི་སཾ་རྒྱུ་ད་སངས་གྱིན་ཏན་ཏྲ། བོད་སྐད་དུ། གསང་མཆོག་མཐར་ཐུག་མ་རྒྱུད་ཐུགས་རྗེ་ཉི་མ། ལམ་མངོན་སངས་རྒྱས་པའི་རྒྱུད། ཅེས་དང་། འབྲས་བུ་རྫོགས་སངས་རྒྱས་པའི་རྒྱུད་ལས། ཞང་ཞུང་སྐད་དུ། རྩོམ་ཡིག་འདིའི་འཕྲོ་ཀློག » »
1,755 total views, 1 views today
རྩོམ་པ་པོ། མཁས་དབང་ནམ་མཁའི་ནོར་བུ།
དུས་རིམ་གོང་མའི་ལོ་རྒྱུས་ཀྱི་དབུ་མ་བརྙེས་པའི་གོང་དེར་ཞང་ཞུང་གི་ཡུལ་དུ་མི་རབས་དུ་མ་ཞིག་བྱུང་ཡོད་པ་དང་། བོན་གྱི་ལུགས་འགའ་ཡང་དར་སྲོལ་བྱུང་ཡོད་པ་དེ་ལྟར་ན།དུས་སྐབས་དེ་དག་ཏུ་ཡི་གེའི་སྒོ་ནས་ཕན་ཚུན་བརྡ་སྤྲོད་པའམ་དེ་དང་ཕྱོགས་འདྲ་བའི་ཤེས་རིག་འགའ་རེ་བྱུང་མེད་པའི་ངེས་པ་ཅི་ཞིག་ཡོད།སྨོན་པའི་མི་བོ་ལུམ་ལུམ་ནས་གཤེན་རབ་མི་བོ་ཆེའི་ཡབ་རྒྱལ་བོན་ཐོད་དཀར་གྱི་བར་དམུ་རྒྱལ་གྱི་གདུང་རབས་བཅོ་བརྒྱད་བྱོན་ཡོད་པའི་ཚུལ།ཡ་ཐོག་ཞང་ཞུང་གི་བོན་རབས་བཤད་པའི་སྐབས་གསལ་བར་སྤྲོས་ཡོད་པའི་རྒྱལ་རབས་དེ་རྙེད་ཀྱི་རིང་ལ་ཕན་ཚུན་བརྡ་སྤྲོད་པའི་ཆ་རྐྱེན་དང་།རྒྱལ་ཁམས་ལ་དབང་བྱེད་པའི་ཆ་རྐྱེན་དུ་ཡི་གེའི་སྦྱོར་བ་ཅི་རིགས་ཤིག་བེད་སྤྱོད་བྱས་ཡོད་དམ་མེད་པའི་སྐོར་འདི་རིགས་ནི་ཆེས་སྔ་བའི་ལོ་རྒྱུས་ཤིག་ཡིན་པ་དང་། ལོ་རྒྱུས་དེ་རིགས་ཀྱི་ཁུངས་སྟོན་བྱེད་གནའ་བོའི་ཡིག་རྙིང་འགའ་ཞིག་ཀྱང་འཐོབ་ཏུ་མེད་པར་བརྟེན།ད་ལྟའི་དུས་སུ་རྟོགས་ཤིན་ཏུ་དཀའ་བ་ཡིན།དེ་ལྟར་ནའང་གཤེན་རབ་མི་བོ་ཆེས་བོན་བསྟན་ཅིང་། རྩོམ་ཡིག་འདིའི་འཕྲོ་ཀློག » »
1,659 total views, 2 views today


text:
སྐྱབས་འགྲོའི་ཚོགས་ཞིང་གི་བསྒོམ་རིམ་གསལ་འདེབས།
[ཟླ་ཚེས། 2014-08-16 11:51:44][རྩོམ་པ་པོ། སྦ་སར་ཀུན་བཟང་བསྟན་པའི་རྒྱལ་མཚན།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
དང་པོ་འདི་ལྟར་བསམ་སྟེ། བདག་གིས་མ་གྱུར་འགྲོ་བ་རིགས་དྲུག་སེམས་ཅན་ཐམས་ཅད་འདི་རྣམས་རང་སེམས་མ་རིག་རྨོངས་པའི་དབང་གིས་གཟུང་འཛིན་འཁྲུལ་བའི་རྒྱ་ལ་འཐུམས་ཏེ། ཁམས་གསུམ་དུ་ཁ་འཁོར། རྒྱུ་དྲུག་ཏུ་ལུས་བླངས་ཏེ་སྡུག་བསྔལ་གསུམ་གྱི་སྦྱོང་ཚད་ལ་སྤྱོད་པ་འདི་རྣམས་སྙིང་རེ་རྗེ། འདི་རྣམས་མངོན་མཐོ་ལྷ་མི་དང་། ངེས་ལེགས་ཐར་བ་དང་ཐམས་ཅད་མཁྱེན་པའི་གོ་འཕང་རིན་པོ་ཆེ་འཐོབ་པའི་ཕྱིར་དུ། བདག་ནི་སྐྱབས་གནས་ཡུལ་མཆོག་གནས་བཞིའི་སྐྱབས་འོག་ཏུ་འཇུག་པར་བྱའོ། །སྙམ་པའི་བསམ་པ་བཟང་པོའི་སྒོ་ནས། རང་གི་སྤྱི་གཙུག་ནས་ཁྲུ་གང་ཐད་ཀྱི་མདུན་གྱི་བར་སྣང་ན། རིན་པོ་ཆེ་སྣ་ཚོགས་ལས་གྲུབ་པའི་ཁྲི་ཡངས་ཤིང་རྒྱ་ཆེ་བ། ཕྱོགས་རེ་ཁྲི་མིག་གསུམ་རེ་ཡོད་པའི་ཁྲི་མིག་གཡས་གཡོན་གཉིས་ན་སེང་གེ་གཉིས་རེ་སྟེ་བརྒྱད་དང་། དབུས་ཀྱི་ཁྲི་མིག་ན་ཤར་དུ་གླང་ཆེན། བྱང་དུ་རྟ་མཆོག ནུབ་ཏུ་གཡུ་འབྲུག ལྷོ་རུ་ཁྱུང་ཆེན། མཚམས་བཞི་གྱད་ཆེན་པོ་བཞིས་འདེགས་པ། ཁྲི་དེའི་དབུས་སུ་སྣ་ཚོགས་པད་མ་ཟེའུ་འབྲུ་འབུམ་ལང་རྒྱས་པའི་སྟེང་དུ་ཐབས་ཤེས་ཉི་ཟླའི་གདན་ལ། དུས་གསུམ་སངས་རྒྱས་ཐམས་ཅད་ཀྱི་དགོངས་པ་གཅིག་ཏུ་འདུས་པའི་ངོ་བོ་རང་གི་དྲིན་ཅན་རྩ་བའི་བླ་མ་ཡིན་པ་ལ། རྣམ་པ་ལོངས་སྤྱོད་རྫོགས་སྐུའི་ཆ་ལུགས་ཀུན་བཟང་གཤེན་ལྷ་དང་གཉིས་སུ་མེད་པར་བཞུགས་པ། དེའི་མཐའ་བསྐོར་དུ་བདག་ལ་དབང་ལུང་བོན་གྱི་འབྲེལ་བ་ཡོད་པའི་བླ་མ་རྣམས་དང་། ཞིང་ཁམས་རབ་འབྱམས་ན་བསྟན་དང་འགྲོ་བའི་དོན་ལ་སྐུ་དངོས་སུ་བཞུགས་པའི་བླ་མ་དམ་པ་རྣམས་ཀྱིས་རིམ་པར་བསྐོར་ཏེ་བཞུགས་པ། གཙོ་བོའི་དབུ་ཐོག་གི་ནམ་མཁའི་དབྱིངས་སུ་ཕྱི་ནང་གསང་གསུམ་བརྒྱུད་པའི་བླ་མ་རྣམས་རང་རང་གི་རྒྱུད་ཁུངས་སྟོན་པ་ལ་མ་ཐུག་གི་བར་དུ་འཇའ་ཟེར་སྤྲིན་དཔུང་གི་ཀློང་ན་བཀྲ་ཅགས་སེ་བཞུགས་པར་བསྒོམ། གཙོ་བོའི་གཡས་ཕྱོགས་ཀྱི་ཁྲི་སྟེང་དུ་པད་མ་དང་ཉི་ཟླའི་གདན་ལ། ཕྱོགས་བཅུའི་སངས་རྒྱས་ཐམས་ཅད་ཀྱི་གཙོ་བོ་ཀུན་བཟང་རྒྱལ་བ་འདུས་པ་ལ། ཀློང་དགུའི་ཞི་བའི་ལྷ་ཚོགས་ཕྱོགས་བཅུའི་ཀུན་བཟང་བཅུ་དང་། སྔར་འདས་སྟོན་པ་རབ་བདུན། ཕྱོགས་བཅུའི་སྟོང་གསུམ་འདུལ་བའི་སྟོན་པ་བཅུ་ལ་སོགས་རྫོགས་པའི་སངས་རྒྱས་རྣམས་ཀྱིས་བསྐོར་ཏེ་བཞུགས་པ། གཙོ་བོའི་རྒྱབ་ཕྱོགས་ཀུན་དགའ་ར་བའི་དྲ་མིག་རྣམས་སུ་བཀའ་དར་ཤོག་གླེགས་བམ་གྱི་རྣམ་པ་ཅན་དང་། རྒྱལ་བའི་སྐུ་གཟུགས་དང་། སྐུ་གདུང་མཆོད་རྟེན་ལ་སོགས་འགྲོ་བ་འདྲེན་པའི་རྟེན་གསུམ་གྱི་ཚོགས་བསམ་གྱིས་མི་ཁྱབ་རི་བྲག་གཏམས་པ་ལྟ་བུར་རྒྱབ་ཡོལ་གྱི་ཚུལ་དུ་བཞུགས་པ། གཙོ་བོའི་གཡོན་ཕྱོགས་ཀྱི་ཁྲི་སྟེང་དུ། པདྨ་དང་ཉི་ཟླའི་གདན་ལ། ཕྱོགས་བཅུའི་གཤེན་རབ་ཀྱི་གཙོ་བོ་རྣམ་མཁྱེན་སྟོན་པ་གཤེན་རབ་སྤྲུལ་སྐུའི་ཆ་ལུགས་ཅན་ལ། ཡེ་གཤེན་གཡུང་དྲུང་སེམས་དཔའ་བཅུ་གསུམ། འདུལ་བ་ཐབས་ཀྱི་གཤེན་རབ་དྲུག འབྱུང་བའི་གཤེན་བཞི་ལ་སོགས་ཡེ་གཤེན་སུམ་བརྒྱ་དྲུག་ཅུ། གཡེན་འདུལ་དབལ་བོན་སུམ་ཅུ། ཞང་བོད་རིག་འཛིན་བརྒྱད་ཅུ་ལ་སོགས། ས་དང་ལམ་ལ་གནས་པའི་གཡུང་དྲུང་སེམས་དཔའ་བསམ་གྱིས་མི་ཁྱབ་པས་བསྐོར་བ། གཙོ་བའི་མདུན་ཕྱོགས་སུ་པདྨ་ཉི་ཟླའི་གདན་སོ་སོ་ལ། དབུས་སུ་གསས་མཁར་ཀློང་དགུའི་གཙོ་བོ་ཡི་དམ་གཙོ་མཆོག་མཁའ་འགྱིང་། གཡས་སུ་དབལ་གསས། གཡོན་དུ་ལྷ་རྒོད། ཡོན་ཏན་གེ་ཁོད། འཕྲིན་ལས་ཕུར་བ། གཞན་ཡང་འབུམ་པ། སྤྱི་འདུལ། རམ་པ། རོལ་བ་ལ་སོགས་ཡི་དམ་ཞི་ཁྲོ་ཕྱི་ནང་གསང་གསུམ་ཞི་རྒྱས་དབང་དྲག་གི་ལྷ་ཚོགས་གཙོ་འཁོར་དང་བཅས་པ། དེ་རྣམས་ཀྱི་སྤྱི་གཙུག་ན་རང་རང་གི་རིགས་བདག་ཞི་ལྷའི་ཚོགས་རྣམས་ཀྱང་འཇའ་གུར་གྱི་ཀློང་ན་བཞུགས་པ། དེའི་མཐའ་བསྐོར་དུ་དཔའ་བོ་དཔའ་མོ་མཁའ་འགྲོ་རྒོད་ལྕམ་གྲུབ་པ་ཐོབ་པའི་རིག་འཛིན་ཕོ་མོ་རྣམས་ཀྱིས་བསྐོར་ཏེ་ཁྲ་སྤུངས་སེ་བཞུགས་པར་བསྒོམ། ལྷ་ཚོགས་དེ་རྣམས་ཀྱི་མཐའ་བསྐོར་དུ། གཡས་ཕྱོགས་སུ་གཅེན་ལྷ་མི་བདུད་ལ་སོགས་བཀའ་སྐྱོང་ཕོ་རྒྱུད་དང་། གཡོན་ཕྱོགས་སུ་སྲིད་རྒྱལ་ལ་སོགས་བཀའ་སྐྱོང་མོ་རྒྱུད་ཀྱི་ལྷ་ཚོགས་གཙོ་འཁོར་སྤྲུལ་བ་ཡང་གཡོག་དང་བཅས་པས་སྐྱབས་གནས་ལྷ་ཚོགས་རྣམས་ཀྱི་བཀའ་ཉན་གསུང་སྡོད་ཀྱི་ཚུལ་དང་། སྒྲུབ་གཤེན་རྣམས་ཀྱི་ཐར་ལམ་གྱི་བར་ཆད་རྐྱེན་ཟློག་གི་ཚུལ་དུ་ཁྲིའི་ཁ་ཁྱེར་རྣམས་སུ་བསྐོར་ཏེ་བཞུགས་པར་བསྒོམ། དེ་ནས་སྐྱབས་གནས་གཙོ་བོ་བླ་མའི་སྐུ་གསུང་ཐུགས་ཡོན་ཏན་ཕྲིན་ལས་ལྔའི་གསང་བ་བསམ་གྱིས་མི་ཁྱབ་པའི་རང་མདངས་འོད་ཟེར་ཁ་དོག་སྣ་ལྔ་ཕྱོགས་བཅུའི་ཞིང་ཁམས་རབ་འབྱམས་ཀུན་ཏུ་འཕྲོས་པས། བོན་ཉིད་ཀྱི་དབྱིངས་ནས་ཡེ་ཤེས་སེམས་དཔའ་དཔག་ཏུ་མེད་པ་སྤྱན་དྲངས་ཏེ་མདུན་གྱི་ནམ་མཁའ་ལ་སྤྲིན་བཞིན་དུ་འཐིབས་ཤིང་ཆར་བཞིན་དུ་བབས་ནས། མདུན་གྱི་དམ་ཚིག་སེམས་དཔའ་རྣམས་ལ་ཐིམ་པས་གཉིས་མེད་ལས་ཀྱི་སེམས་དཔའ་རུ་གྱུར་ནས་འགྲོ་དོན་རྒྱ་ལག་ཕྱད་པར་བསམ།
དེ་ནས་རང་གི་གཡས་སུ་ཕ་ལུས་ཀྱི་སྐྱེད་ཤིང་དང་། གཡོན་དུ་མ་ལུས་ཀྱི་སྒྲོམ་བུ། མདུན་དུ་སྔོན་ནས་ལན་ཆགས་ཀྱིས་འབྲེལ་བའི་ནད་བདག་གདོན་བགེགས་ཀྱིས་གཙོ་བྱས། མཐའ་བསྐོར་དུ་མ་གྱུར་འགྲོ་བ་རིགས་དྲུག་གི་སེམས་ཅན་ཐམས་ཅད་ས་ཆེན་པོའི་རྡུལ་ལྟར་ནམ་མཁའི་མཐའ་ཚུན་ཆད་གང་སྙམ་པ་བསྒོམ་ལ། དེ་ནས་རང་ཉིད་ལྷའི་བུ་འཁོར་ལོ་བསྒྱུར་བའི་ཆ་བྱད་དུ་མར་སྤྲུལ་ནས་དེ་དག་ཀུན་གྱི་སྣ་དྲངས་ཏེ། ལུས་ལོ་ཡག་གི་སྙེ་མ་རླུང་གིས་བསྐྱོད་པ་ལྟར་སྐྱབས་གནས་ལྷ་ཚོགས་རྣམས་ལ་ཕྱག་འཚལ་ཞིང་། ངག་གདུང་བའི་དབྱངས་ཀྱིས་སྐྱབས་སུ་འགྲོ་ཞིང་། ཡིད་དད་པ་དང་མོས་གུས་ཀྱི་སྒོ་ནས་བདག་དང་ཕ་མ་འགྲོ་དྲུག་གི་སེམས་ཅན་འདི་རྣམས་ཐར་བའི་ལམ་སྣ་སྟོར་ཅིང་འཁོར་བའི་གཡང་ལ་ལྷུང་། འཇིགས་པའི་སྐྱབས་དང་བྲལ་ཏེ་དུག་ལྔའི་དགྲས་ཁྱེར། སྡུག་བསྔལ་གྱི་རྒྱ་མཚོར་བྱིངས་ནས་མི་བཟོད་པའི་སྡུག་བསྔལ་མྱོང་ཞིང་། སྐྱོབ་པའི་ཐབས་ཀྱིས་ཕོངས་པ་འདི་རྣམས་ཐམས་ཅད་དུས་འདི་ནས་བཟུང་སྟེ། ནམ་ཞིག་རྫོགས་པའི་སངས་རྒྱས་མ་འཐོབ་ཀྱི་བར་དུ་སྐྱབས་གནས་ཁྱེད་རྣམས་ཀྱི་སྐྱབས་འོག་ཏུ་འཛུལ་བ་ཡིན་པས། སྐྱབས་གནས་ཀུན་འདུས་ཀྱི་བདག་ཉིད་དཔོན་གསས་བླ་མ་རྣམས་ལ་སྐྱབས་སུ་མཆིའོ། །སྐྱབས་ཀྱི་མཐར་ཐུག་རྫོགས་པའི་སངས་རྒྱས་རྣམས་ལ་སྐྱབས་སུ་མཆིའོ། །སྐྱབས་མཆོག་བསྟན་པའི་རྒྱལ་མཚན་སྐུ་གདུང་གསུང་རབ་རྣམས་ལ་སྐྱབས་སུ་མཆིའོ། །སྐྱབས་མགོན་ཕྱོགས་བཅུའི་གཤེན་རབ་སེམས་དཔའི་ཚོགས་ལ་སྐྱབས་སུ་མཆིའོ། །ཡི་དམ་ཞི་ཁྲོ་ཕྱི་ནང་གསང་བའི་དཀྱིལ་འཁོར་གྱི་ལྷ་ཚོགས་རྣམས་ལ་སྐྱབས་སུ་མཆིའོ། །མ་སྲིང་མཁའ་འགྲོ་བོན་སྐྱོང་སྲུང་མ་ཡེ་ཤེས་ཀྱི་སྤྱན་དང་ལྡན་པ་རྣམས་ལ་སྐྱབས་སུ་མཆིའོ། །བདག་སོགས་འགྲོ་བ་རིགས་དྲུག་སྐྱབས་འོག་དམ་པར་ཚུད་པར་མཛད་དུ་གསོལ། བདག་སོགས་འགྲོ་བ་ཀུན་གྱིས་ཚེ་རབས་ཐོག་མ་དཔག་ཏུ་མེད་པ་ནས། མ་རིག་འཁྲུལ་པའི་དབང་གིས་བསགས་པའི་སྡིག་པ་མི་དགེ་བའི་ལས་ཅི་མཆིས་པ་ཐམས་ཅད་མཐོལ་ལོ་བཤགས་སོ། །སླར་ཡང་མི་བགྱིད་པར་སྡོམ་སེམས་བྱའོ། །རང་གཞན་གྱི་རྒྱུད་ཀྱི་སྒྲིབ་གཉིས་བག་ཆགས་དང་བཅས་པ་བྱང་བར་མཛད་དུ་གསོལ། ཕྱི་སྣང་སྲིད་སྣོད་བཅུད་ཀྱི་ཞིང་ན། ལྷ་དང་མི་ཡི་དཔལ་འབྱོར་གྱི་དངོས་པོ་ཡོད་དོ་ཅོག་དང་། རང་གི་ལུས་དང་ལོངས་སྤྱོད་ནོར་ཟས་ཡུལ་འཁོར་ལ་སོགས་བདག་པོ་དགུའི་དངོས་པོ་ཐམས་ཅད་བླ་མ་དཀོན་མཆོག་གི་ཞིང་ལ་བློ་ཡིས་བླངས་ཏེ་འབུལ་བ་ཡིན་པས། ཐུགས་བརྩེ་བ་ཆེན་པོའི་སྒོ་ནས་བཞེས་ཏེ། བདག་གཞན་གྱི་རྒྱུད་ལ་ཚོགས་གཉིས་ཡོངས་སུ་རྫོགས་པར་མཛད་དུ་གསོལ། སྐྱབས་གནས་ཁྱེད་རྣམས་སྐུ་གསུང་ཐུགས་ཀྱི་མཛད་པའི་ཕྲིན་ལས་རྒྱ་ཆེ་བ་དང་། རང་གཞན་གྱི་དགེ་ཚོགས་རྣམས་ལ་རྗེས་སུ་ཡི་རང་བར་བགྱིའོ། །འགྲོ་བ་སེམས་ཅན་གྱི་དོན་ལ་གང་ལ་གང་འདུལ་གྱི་བཀའ་ཡི་འཁོར་ལོ་ཡོངས་སུ་བསྐོར་བར་བསྐུལ་ལོ། །ཇི་སྲིད་འཁོར་བ་མ་སྟོངས་ཀྱི་བར་དུ་མྱ་ངན་མི་འདའ་བར་བཞུགས་པར་གསོལ་བ་འདེབས་སོ། །དགེ་ཚོགས་འདི་དག་ལ་སོགས་དུས་གསུམ་གྱི་དགེ་རྩ་ཐམས་ཅད་མ་གྱུར་འགྲོ་བ་རིགས་དྲུག་གི་སེམས་ཅན་ཐམས་ཅད་ནམ་ཞིག་སྐུ་གསུམ་རྫོགས་པའི་སངས་རྒྱས་ཀྱི་འབྲས་བུ་རིམ་བཞིན་འཐོབ་པའི་ཕྱིར་དུ་དམིགས་མེད་ཤེས་རབ་ཆེན་པོའི་སྟོབས་ཀྱིས་ཡོངས་སུ་བསྔོ་བར་བགྱིའོ། །ཇི་བཞིན་མྱུར་དུ་འགྲུབ་པར་མཐུན་འགྱུར་དམ་པ་མཛད་དུ་གསོལ་ལོ། །ཞེ་དག་པ་ནས་ཚིག་དོན་བརྗོད་ཅིང་། གཞན་ཡང་སྐྱབས་འགྲོའི་ཚིག་ཕྲེང་ཅི་རིགས་གྲངས་སུ་བརྗོད་པར་བྱའོ། །
དེ་ཡང་སྐྱབས་སུ་འགྲོ་བ་དང་། ཕྱག་འཚལ་བ། མཆོད་པ་འབུལ་བ། བཟའ་བཏུང་གི་ཕུད་ཀྱིས་མཆོད་པ་ལ་སོགས་པའི་སྐབས་སུ། ཚོགས་ཞིང་མདུན་གྱི་ནམ་མཁར་བསྒོམ། འགྲོ་འདུག་བསྐོར་བའི་སྐབས་སུ་ཕྲག་པ་གཡོན་ཕྱོགས་སུ་བསྒོམ་ལ་འགྲོ། ཉལ་བའི་དུས་སུ་སྐྱབས་གནས་འོད་དུ་ཞུ་ནས་བླ་མར་བསྟིམས་ལ། བླ་མ་སྙིང་དབུས་སུ་བསྒོམ་ལ་ཉལ། མདོར་ན་སྤྱོད་ལམ་ཀུན་ཏུ་སྐྱབས་གནས་དང་མི་འབྲལ་བར་བྱས་ནས་མྱུར་དུ་སྐྱབས་འོག་ཏུ་ཚུད་པར་འགྱུར་རོ། །དེ་ནས་རྗེས་སུ་བསྡུ་རིམ་བྱ་བ་ནི། དེ་ལྟར་སྒོ་གསུམ་གུས་པས་སྐྱབས་སུ་སོང་བས་སྐྱབས་གནས་ལྷ་ཚོགས་རྣམས་ལ་འོད་ཟེར་ཁ་དོག་སྣ་ལྔ་མདུན་གྱི་འགྲོ་བ་སེམས་ཅན་གྱི་སྟེང་གི་ནམ་མཁར་འཕྲོས་ཏེ་སྤྲིན་གྱི་ཕུང་བོ་ཆེན་པོར་གྱུར་བ་ལས། བདུད་རྩིའི་ཆུ་རྒྱུན་དཀར་པོ་མདའ་གང་ཙམ་ས་ལ་བབས་ནས་འགྲོ་དྲུག་སེམས་ཅན་ཐམས་ཅད་ཀྱི་ཕྱི་ལུས་ཀྱི་ནད་གདོན་སྡིག་སྒྲིབ་དང་། ནང་རྣམ་རྟོག་ཉོན་མོངས་དུག་ལྔའི་བག་སྒྲིབ་ཐམས་ཅད་སངས་ཀྱིས་དག་ནས་ཤེལ་དཀར་གྱི་བུམ་པ་ལྟར་དུ་ཐམས་ཅད་འོད་ཀྱི་ཕུང་བོ་རུ་གྱུར། ཡང་ལྷ་ཚོགས་རྣམས་ཀྱི་སྐུ་གསུང་ཐུགས་ཀྱི་གསང་མཛོད་ནས་འོད་ཟེར་བསམ་གྱིས་མི་ཁྱབ་པ་འཕྲོས་ནས། སེམས་ཅན་འོད་སྐུར་གྱུར་བ་རྣམས་ལ་ཕོག་པས། ཐམས་ཅད་འཇའ་འོད་དུ་ལྷགས་ནས་འོད་ཟེར་ལ་ཐིམ། འོད་ཟེར་གྲུ་གུ་བསྡོག་པ་ལྟར་མདུན་གྱི་ཚོགས་ཞིང་ལ་འདུས། ཚོགས་ཞིང་གི་མཐའ་ནས་བཀའ་སྐྱོང་སྲུང་མ། ནང་གི་ཡུལ་མཆོག་གནས་བཞི། སྟེང་ཕྱོགས་ཀྱི་བརྒྱུད་པའི་བླ་མ་རྣམས་དང་། བཞུགས་གནས་གདན་ཁྲི་དང་བཅས་པ་འོད་ཟེར་གྱི་ཕུང་བོ་གཅིག་ཏུ་འདྲིལ་ཞིང་། འོད་ཟེར་བླ་མའི་ཐུགས་ཀྱི་གསང་མཛོད་དུ་ཐིམ་སྟེ། བླ་མ་འོད་ཀྱི་སྐུ་ཚོན་གང་དུ་གྱུར་ནས། རང་གི་སྤྱི་གཙུག་དབུས་མཐིང་གི་རྩ་སྒོར་བྱོན་པ་དང་། སྐྱབས་གནས་ཐམས་ཅད་ཡོངས་སུ་འདུས་པའི་ངོ་བོར་མོས་ནས་གསོལ་བ་བཏབས་པ་དང་། དབུས་མཐིང་ནང་དུ་མར་བྱོན་ནས། རང་གི་སྙིང་དབུས་སུ་ཐིམ་པར་བསམ་ཞིང་། བླ་མའི་ཐུགས་དང་རང་སེམས་དབྱེར་མེད་དུ་གྱུར་ནས། རང་རིག་གཞི་མེད་རྩ་བྲལ་གསལ་སྟོང་ཁྱབ་བདལ་ཆེན་པོའི་ངང་ལ་མཉམ་པར་བཞག་གོ ། དེ་ནི་གནས་ལུགས་གྱི་སྐྱབས་འགྲོ་ཞེས་པའོ། །
དེ་ལྟར་སྐྱབས་གནས་རྣམས་ལ་སྐྱབས་སུ་སོང་བ་ཙམ་གྱིས་མི་ཆོག་ཅིང་། དེའི་བསླབ་བྱ་སྡོམ་པ་ལ་གནས་དགོས་ཏེ། དཔེར་ན་མི་རྗེ་རྒྱལ་བོ་ཞིག་ལ་སྐྱབས་སུ་སོང་ཙམ་གྱིས། དགྲ་གྱོད་སོགས་ལས་སྐྱོབས་པ་ཡིན་ཞིང་། དེའི་རྒྱལ་ཁྲིམས་སོགས་ལ་ཚུལ་བཞིན་གནས་ན། དགྲ་གྱོད་སོགས་ལས་སྐྱོབ་ཅིང་གནས་སྐབས་ཀྱི་བདེ་བ་དང་། དགའ་བའི་ཐབས་སྟེར་བ་བཞིན་དུ་སྐྱབས་གནས་ཡུལ་མཆོག་བཞི་ལ་སྐྱབས་སུ་སོང་ནས་དེའི་བསླབ་བྱའི་སྲུང་ཁྲིམས་ལ་གནས་ན། གནས་སྐབས་སུ་མཐུན་པའི་རྐྱེན་གྱིས་འབྱོར་ཞིང་། མཐར་ཐུག་ཏུའང་འཇིགས་པ་ཀུན་ལས་སྐྱོབ་པའི་རང་གཞན་གྱི་དོན་རྣམས་འགྲུབ་པར་འགྱུར་ལ། དེ་ཡང་བསླབ་བྱ་ལ། སྤང་བའི་བསླབ་བྱ། བླང་བའི་བསླབ་བྱ། ཆ་མཐུན་གྱི་བསླབ་བྱ་དང་གསུམ་ལས། བླ་མ་ལ་སྐྱབས་སུ་སོང་བས། ཁེ་དྲེགས་ཅན་གྱི་དཔོན་དང་གྲོགས་མི་བཙལ། སྡིག་ཅན་སྐྱེ་བོ་དྲེགས་པ་ཅན་ལ་སྨོན་པ་མི་འབུལ། སངས་རྒྱས་ལ་སྐྱབས་སུ་སོང་བས། སངས་རྒྱས་ཀྱི་ཞལ་མཐོང་བའི་རིག་འཛིན་གོང་མའི་བཀའ་དམ་ལ་གནས་པ་མ་གཏོགས་པའི་འཇིག་རྟེན་པའི་ལྷ་འདྲེ་དྲེགས་པ་ཅན་ལ་ཕྱག་མི་འཚལ། གཏན་གྱི་སྐྱབས་གནས་སུ་མི་བསྟེན། བོན་ནམ་རྟེན་གསུམ་ལ་སྐྱབས་སུ་སོང་ནས། རྒྱལ་བའི་སྐུ་གསུང་ཐུགས་ཀྱི་རྟེན་གསུམ་རྣམས་ལ་བཅོམ་བཤིག་དང་འགོམ་ཡུག་མི་བྱ་ཞིང་། སེམས་ཅན་ཐམས་ཅད་ལ་གནོད་པའི་བསམ་སྦྱོར་དངོས་སུ་བགྱིས་པ་ག་ལ་སྟེ། རྨི་ལམ་དུ་ཡང་མི་བྱེད། སེམས་དཔའ་དགེ་འདུན་ལ་སྐྱབས་སུ་སོང་ན། གྲོགས་མུ་སྟེགས་པ་དང་། སྐྱེ་བོ་སྡིག་ཅན་དང་། ལོག་ལྟ་ཅན་དང་མི་འགྲོགས་པ་དང་གསུམ་ནི་སྤང་བའི་བསླབ་བྱ་གསུམ་མོ། །བླང་བྱའི་བསླབ་པ་ནི། བླ་མ་ལ་སྐྱབས་སུ་སོང་ན། བླ་མའི་སྐུ་ལ་མི་སྨོད་ཅིང་། བླ་མའི་སྐུ་གསུང་ཐུགས་ཀྱི་ཡོན་ཏན་བརྗོད་ཅིང་ལུས་ངག་ཡིད་གསུམ་གྱིས་བསྟོད་བཀུར་བྱེད་དོ། །སངས་རྒྱས་ལ་སྐྱབས་སུ་སོང་ན། སངས་རྒྱས་ཀྱི་སྐུ་གཟུགས་ཀྱི་རྒྱུ་དང་བཟོ་དབྱིབས་སོགས་བཟང་ངན་གྱི་སྒྲོ་སྐུར་མི་བྱེད་ཅིང་། ལྡེར་བཟོའི་ཆགས་དུམ་ཙམ་ལའང་གུས་པ་བསྐྱེད་ལ་མཐོ་ས་དང་གཙང་སར་འཇོག་དགོས། བོན་ལ་སྐྱབས་སུ་སོང་ན། རྒྱལ་བའི་གསུང་རབ་གླེགས་བམ་རྣམས་ལ་གུས་པ་བསྐྱེད་ཅིང་། ཐ་ན་ཡིག་འཕྲིན་གྱི་རས་མ་ཙམ་དང་། ཡིག་འབྲུ་རེ་གཉིས་ལའང་ལྷ་ཡི་སྲོག་ཡིག་ཡིན་པས་རྡོག་པས་མི་རྫི་བར་མཐོ་སར་འཇོག་ཅིང་། གླེགས་བམ་དཔེ་ཆ་རྣམས་གཞན་ལ་གཏའ་མར་བྱེད་པ་དང་། ས་རྗེན་དང་། རང་ལས་དམའ་བ་དང་། སྟན་ཐོག་ཏུ་འཇོག་པ། ཐོག་ཏུ་གྲི་དང་ལྷམ་དང་དངོས་པོ་གཞན་རྣམས་བཞག་ན་ཉེས་ལྟུང་ཆེན་པོ་འབྱུང་བས་སྤངས་པར་བྱ་ལ་གུས་པས་མཆོད་བསྟོད་བྱེད་དོ། །སེམས་དཔའ་ལ་སྐྱབས་སུ་སོང་ན། དགེ་འདུན་གྱི་རྟགས་ཙམ་འཛིན་པའི་སེར་གཟུགས་རྣམས་ལའང་གཤེ་སྐུར་དང་ཡ་ག་སྒྲོགས་པ། བརྙས་བཅོས་བྱེད་པ་སྤངས་ཏེ། སྟོན་པའི་འཁོར་སློབ་ཀྱི་དག་སྣང་འཇོག་ཅིང་། ཐ་ན་ལྷན་པ་དམར་སེར་ལའང་དགེ་འདུན་གྱི་ན་བཟའ་ཡིན་སྙམ་པའི་དད་པས་སྲི་ཞུ་བཀུར་བསྟི་བྱ་བ་དང་གསུམ་ནི་བླང་བའི་བསླབ་བྱའོ། །ཆ་མཐུན་གྱི་བསླབ་བྱ་ནི། བླ་མ་ནི་ཐར་བའི་ལམ་སྟོན་པའི་ལམ་མཁན་ཡིན་པས། བླ་མ་སྐྱེས་བུ་དམ་པ་མཁས་གྲུབ་མཚན་ཉིད་དང་ལྡན་པ་ས་ཕྱོགས་གང་ན་བཞུགས་ཀྱང་བཙལ་པ། བསམ་སྦྱོར་གཉིས་དང་མཉེས་པ་གསུམ་གྱི་སྒོ་ནས་བསྟེན་ཏེ་དགོངས་སྤྱོད་ཐམས་ཅད་བསླབ་ཏེ་རང་གི་ཐར་བའི་ལམ་སྣ་ཟིན་པ་ལ་འབད་པར་བྱའོ། །སངས་རྒྱས་དཀོན་མཆོག་ནི་གཞི་ཡེ་ནས་དག་པ་དང་། ལམ་གློ་བུར་གྱི་དྲི་མ་སྤངས་ཏེ་དག་པ་དང་། འབྲས་བུ་དག་པ་གཉིས་ལྡན་གྱི་བོན་སྐུ་བདེ་བ་ཆེན་པོ་དང་། དེ་ཉིད་ས་བཅུའི་འཁོར་ལ་སྣང་བ་ལོངས་སྤྱོད་རྫོགས་པའི་སྐུ་དང་། གདུལ་བྱ་སོ་སྐྱེས་རྣམས་ལ་ཅིར་ཡང་སྤྲུལ་བའི་སྐུ་སྟེ། སྐུ་གསུམ་རྫོགས་པའི་སངས་རྒྱས་ནི། སྐྱབས་ཀྱི་མཐར་ཐུག་དངོས་ཡིན་པས། འཁོར་བ་དང་ངན་སོང་གི་འཇིགས་པ་མཐའ་དག་སྐྱོབ་པའི་ནུས་མཐུ་ཅན་ཏེ། དུས་གསུམ་དུས་མེད་ཀུན་ཏུ་གློ་སྙིང་བྲང་གསུམ་གཏད་ནས་སྐྱབས་འགྲོ་ལ་བརྩོན་ཞིང་། མཆོད་བསྟོད་ཕྱག་བསྐོར་སོགས་བཀུར་བསྟི་བྱེད་ཅིང་། སྐུ་གཟུགས་བཞེངས་པ། སྐུ་གཟུགས་ལ་ན་བཟའ་དང་གསེར་ཆབ་འབུལ་བ་སོགས་ལ་བསླབ་པར་བྱའོ། །བོན་དཀོན་མཆོག་ནི། འགོག་ལམ་གྱིས་བསྡུས་པའི་ས་བཅུ་ལམ་ལྔའི་རྟོགས་བྱའི་ཡེ་ཤེས་དང་ཡོན་ཏན་རྣམས་དང་དོན་དམ་རྟོགས་པའི་བོན་ཡིན་ལ། དེ་ཉིད་རྟོགས་པར་བྱེད་པའི་རྗོད་བྱེད་རྣམས་ཀུན་རྫོབ་ལུང་གི་བོན་དང་། དེ་ཉིད་ཟུང་དུ་འབྲེལ་བའི་སྟོན་པ་རྒྱལ་བའི་བཀའ་དང་། རྒྱལ་སྲས་འཕགས་མཆོག་སེམས་དཔའ་རྣམས་ཀྱིས་མཛད་པའི་བཀའ་རྟེན་གྱི་གཡུང་དྲུང་གི་བོན་རྣམས་ཡིན་ལ། དེ་ཉིད་ཐར་བར་བགྲོད་པ་རྣམས་ཀྱི་ལམ་མཆོག་ཡིན་པས་དེ་ལ་ཐོས་བསམ་རྒྱ་ཆེན་པོར་བྱེད་ཅིང་། དེ་དག་གི་དགོངས་དོན་རང་གི་རྒྱུད་ལ་འབྱོང་བར་བསླབ་པ་དང་། རྒྱལ་བའི་གསུང་རབ་ཀྱི་གླེགས་བམ་རྣམས་ལ་བསམ་པ་དང་། བཀླག་པ་དང་། བྲི་བ་དང་། བཞེངས་པ་དང་། ན་བཟའ་སྒྲོན་པ། ཁྲི་གདན་འབུལ་བ་སོགས་སྲི་ཞུ་བཀུར་བསྟི་ལ་བསླབ་པར་བྱའོ། །སེམས་དཔའ་དཀོན་མཆོག་ནི། སྟོན་པའི་བཀའ་ཡིས་ཕྱེས་པའི་འཁོར་སྡེ་བཞི་ཡ་བརྒྱད་ཡིན་ཏེ། དེ་ཡང་ལྡན་གྲོལ་གཉིས་དང་ལྡན་པ་ལ། ལྡན་པ་ནི་བསླབ་པ་གསུམ་དང་། སྔགས་ལྟར་ན་བསྐྱེད་རྫོགས་རིམ་གཉིས་ལ་བརྩོན་པའི་སེམས་དཔའ་རྣམས་ཡིན་ལ། གྲོལ་བ་ནི། ཚོགས་ལམ་དྲན་པ་ཉེར་བཞག་ནས་ས་བཅུ་མན་ཆད་ཀྱི་སློབ་པའི་ལམ་བཞི་ལ་གནས་ཤིང་། དེ་ཉིད་རྟོགས་བྱའི་ཡེ་ཤེས་མངོན་དུ་གྱུར་བའི་སར་གནས་གཡུང་དྲུང་སེམས་དཔའ་རྣམས་ཡིན་ལ། གཞན་ཡང་དེའི་རྗེས་སུ་འཇུག་པའི་རྟགས་ཙམ་འཛིན་པའི་དགེ་འདུན་རྣམས་ཀྱང་སེམས་དཔའི་ཁོངས་སུ་གཏོགས་ཤིང་། དེ་དག་ཀུན་བྱང་ཆུབ་བསྒྲུབ་པའི་གྲོགས་སམ་སློབ་པའི་རྟེན་གནས་ཡིན་པས། དེ་དག་གི་རྗེས་སུ་འཇུག་པ་དང་། ཚུལ་སློབ་པ་དང་། མཆོད་ཅིང་བཀུར་བ་སོགས་ལ་བསླབ་པར་བྱའོ། །དེ་དག་ནི་ཆ་མཐུན་གྱི་བསླབ་པའོ། །
སྐྱབས་འགྲོའི་རྒྱུ་ནི། འཁོར་བ་དང་ངན་སོང་གི་སྡུག་བསྔལ་ལ་འཇིགས་སྐྲག་སྐྱེས་པ་དང་། སྐྱབས་གནས་ཀྱི་ཡོན་ཏན་མཐོང་བའི་དད་པ་དང་། སེམས་ཅན་ཕ་མར་ཤེས་པའི་སྙིང་རྗེ་དང་གསུམ་ནི། སྐྱབས་འགྲོ་རྒྱུད་ལ་སྐྱེས་པའི་རྒྱུ་ཡང་དག་པའང་བསླབ་པར་བྱའོ། །སྐྱབས་འགྲོའི་ས་མཚམས་ནི། དབང་བོ་ཐ་མའི་གང་ཟག་གིས་ངན་སོང་གསུམ་གྱི་སྡུག་བསྔལ་ལ་འཇིགས་ནས། མངོན་མཐོ་ལྷ་མིའི་གོ་འཕང་ཐོབ་རག་གི་བར་དུ་སྐྱབས་སུ་འགྲོ་བ་དང་། དབང་བོ་འབྲིང་གི་གང་ཟག་གིས་འཁོར་བའི་འཇིགས་པ་མཐའ་དག་ལ་སྐྲག་སྟེ་རང་ཉིད་གཅིག་པུར་ཐར་བ་དོན་དུ་གཉེར་བའི་བློས། རང་རྟོགས་གཤེན་རབ་དང་། ཐུགས་རྗེ་སེམས་དཔའི་འབྲས་བུ་ཐོབ་རག་གི་བར་དང་། དབང་བོ་རབ་ཀྱི་གང་ཟག་གིས། གཞན་དོན་སྤངས་ཏེ་རང་ཉིད་གཅིག་པུ་ཞི་བདེ་རུ་གནས་པས་འཇིགས་ཏེ། འཁོར་བའི་སེམས་ཅན་ཐམས་ཅད་སྡུག་བསྔལ་གྱི་རྒྱ་མཚོ་ལས་སྒྲོལ་ཕྱིར། རྫོགས་པའི་སངས་རྒྱས་བྱང་ཆུབ་ཐོབ་རག་གི་བར་ཏུ་སྐྱབས་སུ་འགྲོ་ཞིང་དེའི་བསླབ་བྱ་ལ་གནས་པ་ནི་རྒྱུ་ཡི་སྐྱབས་འགྲོ་སྟེ། བསོད་ནམས་ཀྱི་ཚོགས་རྫོགས་ཤིང་འབྲས་བུ་རྫོགས་པའི་སྐུ་དང་སྤྲུལ་སྐུ་གཉིས་འགྲུབ་ལ། སྐྱབས་གནས་རྣམས་ཀྱི་ཐུགས་དགོངས་དང་། རང་གི་རིག་པ་ཐ་མའི་དད་པའི་ངོ་བོར་དམིགས་པ་མེད་པ་དང་། མཚན་མ་མེད་པ་དང་། སྨོན་པ་མེད་པའི་དོན་ལ་མཉམ་པར་འཇོག་པ་ནི། འབྲས་བུའི་སྐྱབས་འགྲོ་སྟེ་ཡེ་ཤེས་ཀྱི་ཚོགས་རྫོགས་ནས་དག་པ་གཉིས་ལྡན་གྱི་བོན་སྐུ་ཐོབ་པ་ཡིན་ཞིང་། སྐྱབས་འགྲོའི་ལམ་ནས་སྐུ་གསུམ་ཐོབ་ཚུལ་གྱི་རྣམ་བཞག་དེ་ལྟར་ཡིན་ནོ། །དེ་ལྟར་སྐྱབས་སུ་སོང་བའི་ཕན་ཡོན་ནི། ཡུལ་མཆོག་གནས་བཞི་གོ་ཆ་བརྩན་པའི་རྫོང་། །ཞེས་པས། ཡུལ་མཆོག་རྣམས་ལ་སྐྱབས་ནུས་པའི་བརྩན་པའི་རྫོང་དང་འདྲ་བར་གསུངས་ཤིང་། གཞན་ཡང་སྐྱབས་འགྲོ་ནི། བསྟན་པ་ལ་འཇུག་པའི་སྒོ་དང་། ཐར་བའི་ལམ་ལ་འཇུག་པའི་སྣེ་མོ་ཡིན་ཞིང་། སྡོམ་པ་ཐམས་ཅད་ཀྱི་རྟེན་དང་། ཡོན་ཏན་ཐམས་ཅད་འབྱུང་བའི་སྣོད་ཡིན་པ་དང་། ཚེ་རབས་ཀྱི་སྡིག་སྒྲིབ་དག་པ། བར་ཆད་བགེགས་ཀྱི་གནོད་པའི་མི་ཚུགས་པ་དང་། ངན་སོང་གསུམ་གྱི་འཇིགས་པ་ལས་སྐྱོབ་ཅིང་དཀོན་མཆོག་གསུམ་གྱི་སྣང་བ་དང་མི་འབྲལ་ཞིང་། ཚེ་རབས་དྲན་ཞིང་བར་དོ་བགྲོད་སླ་བ་དང་། ཚེ་འདི་དང་ཕྱི་མའི་ལེགས་ཚོགས་ཀྱི་ཡོན་ཏན་ཀུན་གྱིས་ཕྱུག་ཅིང་འབྱོར་བ་དང་། ལུས་ཅན་ཉམ་ཐག་རྣམས་ཀྱི་གཉེན་དང་དཔུང་དང་སྐྱོབ་པའི་ནུས་མཐུ་ཅན་དུ་འགྱུར་བ་སོགས་ཕན་ཡོན་མཐའ་ཡས་པ་མཐོང་བའི་ཡུལ་དུ་འབྱུང་བས་ན། སྐྱབས་འགྲོའི་ཉམས་ལེན་ལ་རྒྱུན་དུ་བརྩོན་པ་ནི་གདམས་པའོ། །
ཞེས་སྐྱབས་འགྲོའི་ཚོགས་ཞིང་གི་བསྒོམ་རིམ་བསླབ་བྱ་འདི་ནི། སྐལ་ལྡན་སྐྱེས་བུ་དམ་པ་རྣམས་ཀྱི་སྤྱོད་ཡུལ་ཆེན་པོ་ཡིན་པས། རྩེ་ཞིག་བླ་མ་ཁྲི་ཡོངས་འཛིན་མཆོག་སྤྲུལ་ཐེག་མཆོག་གཡུང་དྲུང་ཡེ་ཤེས་རིན་པོ་ཆེ་དང་། དད་ལྡན་སློབ་མ་མང་བོས་བསྐུལ་ངོ་ལ་བརྟེན་ནས། སྦ་སར་བླ་མ་ཀུན་བཟང་རྒྱལ་མཚན་ནམ་གསང་མཚན་ནམ་མཁའ་དབང་ཕྱུག་བློ་གྲོས་དྲི་མེད་ཅེས་པས། རང་གི་དགོངས་དོན་རྣམ་པར་དག་པ་ལ་བརྟེན་ནས། སྐྱེས་བུ་མཆོག་དམན་རྣམས་ལ་ཕན་ཕྱིར་དུ། བཀའ་རྒྱུད་གོང་མའི་ཞལ་ཁྲིད་དང་། ལམ་གྱི་རིམ་པའི་དགོངས་དོན་ལ་ལུང་ཉི་འོད་རྒྱན་གྱི་མན་ངག་གིས་བརྒྱན་ཏེ་བཀོད་པས། དགེ་དེས་རྒྱལ་བ་མཉམ་མེད་ཆེན་པོའི་མདོ་སྔགས་ཀྱི་བསྟན་པ་ཡུན་རིང་དུ་གནས་པའི་རྒྱུར་གྱུར་ཅིག དགེའོ། །བཀྲ་ཤིས་སོ། །
2012ལོའི་«ཞང་བོད་ཞིབ་འཇུག»སྤྱི་དེབ་དང་པོ་ལས་དྲངས།


text:
གདོད་མའི་མི་བྱུང་བ་ནས་དུས་ཡུན་རིང་ཙམ་ལ་ཕན་ཚུན་ལ་གོ་བརྡ་སྤྲོད་པའི་སྐད་ཆ་བྱུང་བ་ལས་ཡི་གེ་མེད་ལ། ཡི་གེ་བྱུང་བ་དེ་སྤྱི་ཚོགས་འཕེལ་རྒྱས་ངེས་ཅན་ཞིག་ལ་སླེབས་པའི་མཚོན་རྟགས་ཤིག་ཡིན་ལ། དེ་ཡང་མི་རིགས་ག་གེ་མོའི་ཡི་གེ་དུས་ནམ་ཞིག་ནས་བྱུང་བ་དེ་ནི་མི་རིགས་དེའི་ཤེས་རིག་དང་དཔལ་ཡོན་སོགས་དུས་ནམ་ཞིག་ནས་དར་བའི་ལོ་རྒྱུས་ཀྱི་གནད་དོན་གལ་ཆེན་ཞིག་ཡིན་པ་རེད།
རང་ཡུལ་ཁ་བ་ཅན་གྱི་ཡུལ་གྲུ་འདི་ནི་རི་མཐོ་ས་གཙང་ཆུ་བོ་ཀུན་གྱི་མགོ་ཞེས་དཔྱོད་པའི་བློ་མིག་ཡངས་པོར་ཕྱེ་བའི་མཁས་དབང་མང་བོས་ཆེས་གནའ་བོའི་དུས་ནས་མིའི་རིགས་འབྱུང་བའི་རང་བྱུང་གི་ཆ་རྐྱེན་ཕུན་སུམ་ཚོགས་པ་ཡོད་པར་བཞེད་ནའང་། ཡུལ་འདིར་བྱུང་བའི་མིའི་རིགས་ཀྱི་ཤེས་རིག་གི་འབྱུང་ཁུངས་དང་འཕེལ་རྒྱས་ལ་ཕྱིས་འབྱུང་མཁས་པ་རྣམས་ལ་བཞེད་ཚུལ་གཅིག་མཐུན་མིན་པ་འགའ་རེ་ཡོད་ལ་ཡོད་ཀྱང་སྲིད་དེ་དུས་རབས་བདུན་པར་བྱོན་པའི་ཆོས་རྒྱལ་སྲོང་བཙན་གྱི་འཁྲུངས་འདས་ལོ་ཚིགས་ལ་འདོད་ཚུལ་མི་གཅིག་པ་ཡོད་ན་དེ་སྔོན་གྱི་བཙན་པོའི་རྒྱལ་རབས་སོ་གསུམ་དང་རྒྱལ་ཕྲན་སིལ་མ་བཅུ་གཉིས། ཞང་ཞུང་བྱ་རུ་ཅན་གྱི་རྒྱལ་པོ་བཅོ་བརྒྱད་ལ་སོགས་པའི་ཡ་ཐོག་རིང་མོའི་ཤེས་རིག་ལོ་རྒྱུས་གླེང་རྒྱུ་ནི་ཧ་ཅང་གི་དཀའ་བའི་གནས་ཤིག་ཏུ་འདུག་པ་རེད། ཡིན་ནའང་ལོ་རྒྱུས་ཀྱི་གནད་དོན་ཆུང་ངུ་ཁ་ཤས་ནི་རྩོད་པས་དུས་འདང་བར་བྱེད་པ་ལས་རང་སོར་བཞག་ན་ལེགས་སྙམས་སྟེ། ཉེ་རབས་བོད་ཀྱི་རྩོམ་རིག་གསར་བའི་དེད་དཔོན་དཔལ་དོན་གྲུབ་རྒྱལ་གྱིས་མཚར་སྡུག་འོད་སྟོང་འབར་བའི་སྔོན་ཆད་ཀྱིས་ད་ལྟའི་ཚབས་བྱེད་མི་རུང་ལ། བ་ཚྭའི་དྲི་དང་འདྲོགས་པའི་ཁ་སང་གིས་དེ་རིང་གི་སྐོམས་པ་ག་ལ་སོད། ཞེས་གསུངས་པ་ནང་བཞིན་ང་ཚོས་ཀྱང་གནའ་བོའི་གཏམ་རྒྱུད་དེ་རང་གི་བརྗིད་ཉམས་སུ་རློམས་སྟེ། ད་ལྟ་དང་མ་འོངས་པའི་དོན་དུ་འབད་བརྩོན་མི་བྱེད་པ་ནི་འཛམ་གླིང་ན་འོད་དུ་འཚེར་བའི་རིག་གནས་ཤིག་ཉམས་མས་སུ་འགྲོ་བའི་ཉེན་བརྡ་རེད། གཞན་ཡང་ད་ལྟ་དང་མ་འོངས་པའི་ལག་ལེན་གྱི་ཆེད་དུ་འདས་པའི་མིག་དཔེ་འཚོལ་དགོས་པའང་ལྡོག་དུ་མེད་པའི་གཏན་ཚིགས་ཤིག་ཡིན་པས། ཁོ་བོས་འདིར་གངས་ལྗོངས་ཤེས་རིག་གི་གཞི་མ་ཡི་གེ་བྱུང་བ་འདི་ནི་ལོ་རྒྱུས་ཀྱི་གནད་གལ་ཆེན་དུ་བསམ་སྟེ། འདིའི་སྐོར་ལ་རང་གི་འདོད་ཚུལ་ཅུང་ཙམ་གླེང་བར་བྱའོ། ། 《ཏུན་ཧོང་ནས་ཐོན་པའི་བོད་ཀྱི་ལོ་རྒྱུས་ཡིག་ཆ》ལས་“བོད་ལ་སྔ་ན་ཡི་གེ་མེད་པ་ཡང་། བཙན་པོ་འདིའི་ཚེ་བྱུང་།”ཞེས་དང་“བཙན་པོས་བཀའ་རྩལད་པ། དབྱི་ཚབ་གློ་བ་ཉེ་བས། གུམ་ན་མཆད་ཕྱག་དར་ཏོ་བརྩིགས་པར་གནད་རྟ་ནི་བརྒྱའ་དགུམ་བར་གནང་། བུ་ཚ་ག་རུང་བ་གཆིག་གསེར་གྱི་ཡི་གེ་མྱི་ཆད་པར་སྩལད་པར་བཀའ་སྩལ་ཏོ་”“བཙནཔོ་དྲལ་ལ། བཀའ་ལན་ཡི་གེར་གསོལ་བ་ཎི་ཆང་མ་མཆི་སོ”ཞེས་པ་སྔ་ཕྱི་འགལ་བར་བཀོད་འདུག་ཅིང་། གཞན་ད་དུང་ཐང་ཡིག་གསར་རྙིང་ལ་སོགས་རྒྱའི་ལོ་རྒྱུས་དེབ་ཐེར་དང་ཡང་ན་《བཀའ་ཆེམས་ཀ་ཁོལ་མ》དང་《མ་ཎི་བཀའ་འབུམ》སོགས་ལས་བོད་ལ་སྔར་ཡི་གེ་མེད་པ་དང་། ཐོན་མི་སམ་བྷོ་ཊས་རྒྱ་གར་ཡི་གེར་དཔེ་བྱས་ནས་བཟོས་པ་སོགས་བཀོད་ཡོད་པ་ལ་གཞི་བཅོལ་ནས་ཕྱིས་འབྱུང་མཁས་པ་མང་པོ་ཡང་ལུགས་འདི་དང་མཐུན་པར་འདོད། འདོད་ཚུལ་གཞན་ཞིག་ཡོད་པ་ནི་བོད་ཀྱི་ཡི་གེ་ནི་དང་བོ་སངས་རྒྱས་(གཤེན་རབ་མི་བོ)ཀྱིས་མཛད་པར་འདོད་དེ། མདོ(བོན)ལས། “ཡི་གེ་སུམ་ཅུས་བོན་གྱི་ཁོག་ཡང་ཕུབ། །མགོ་ཡིས་ལམ་དྲང་ཤད་ཀྱིས་མདོ་ཡང་བཅད། །ཚིག་གིས་བར་ཕྱེ་མི་འཁྲུགས་གསལ་བར་སྙོམས། །གུག་འགྲེལ་ན་རོ་ཞབས་ཀྱུ་ཡ་སྟ་ཡིས། །སྐབས་སྦྱོར་དོན་དུ་ཡན་ལག་རྒྱས་པར་བཏབས། །”ཞེས་དང་“བདག་ཉིད་སྐུ་ཡི་འདུལ་བསྟན་རྫོགས་ན་ཡང་། །མ་འོངས་འགྲོ་ཀུན་ཐར་བར་འདྲེན་པའི་ཕྱིར། །གསུང་དང་ཐུགས་ཀྱི་བསྟན་པ་རིམ་གྱིས་འབྱུང་། །དེ་ཚེ་ང་ཉིད་མི་འབྱོན་ཡི་གེ་འབྱོན། །རྒྱལ་བའི་བསྟན་པ་ཡི་གེའི་འཛིན་དགོས་ཕྱིར། །འཕྲུལ་གྱི་ཡི་གེར་ཀུན་གྱིས་བཀུར་བསྟི་གྱིས། །”ཞེས་སོགས་ཡི་གེ་བརྟེན་ནས་བོན་གྱི་བསྟན་པ་སྤེལ་བ་དང་མ་འོངས་སྤེལ་བར་རྗེས་བཞག་མཛད་པ་སོགས་བསྟན་ཡོད་ལ། གཞན་ཡང་བོད་ཀྱི་རྒྱལ་རབས་སྔ་མ་དེ་དག་གི་ཆབ་སྲིད་བོན་སྒྲུང་ལྡེའུ་གསུམ་གྱིས་བསྐྱངས་ཞེས་པ་སྟེ། དེ་ཡང་བོན་སྒྲུང་ལྡེའུ་གསུམ་ཞེས་པ་དེ་ནི་ཚིག་རེ་གཉིས་ཙམ་མ་ཡིན་པར། བོད་ཀྱི་རྒྱལ་རབས་རེ་རེའི་བཤད་བཞིན་པའི་ལོ་རྒྱུས་སོགས་དང་། རྒྱལ་བུ་མཐིང་གེའི་ལོ་རྒྱུས་དང་ཞང་རྒན་ཨ་ནུས་བྱས་པའི་བསྟན་བཅོས་ལྟ་བུ་སོགས་དཔེ་རྒྱུན་དེང་སང་ཡང་ཡོད་པ་དང་། གཞན་ཡང་བོད་ཁམས་ཀྱི་གྲོང་གསེབ་ཁག་ནས་མང་དུ་རྙེད་པའི་དམངས་ཚོགས་ཀྱི་རིམ་གྲོའི་ཆོ་ག་སྲིད་པ་སྤྱི་མདོའི་ཞེས་སུ་གྲགས་པ། མདོ་ཁམས་སྡེ་དགེ་ནས་ཐོན་པའི་དཔེ་གཅིག་ཡོད་པ་དེ་དག་གི་མཇུག་བྱང་དུ་གསལ་བོར་འཁོད་ཡོད་པ་ནི་“གཤེན་ཆེན་གཅེ་འོད་ནས་རིམ་པར་བརྒྱུད་པ་སྲིད་པའི་མདོལ་སྐོང་ཆེན་མོ། སངས་པོ་ཁྲིན་ཁོད་བདག་གིས་ཡི་གེ་བཏབ་པ་ཞང་འོད་དཔོན་གསལ་བར་མཚད་པས་མཐུ་ཐོན་པ་ཁྲབ་མོ་ཆིག་ཆིག་ནི་རྫོགས་སོ། །”ཞེས་ཁྲི་བདུན་གཉིས་པ་མུ་ཁྲི་བཙན་པོའི་སྐུ་གཤེན་གཅེའུ་འོད་དཀར་ནས་བཙན་པོ་སྟག་རི་གཉན་གཟིགས་ཀྱི་སྐུ་གཤེན་ར་སངས་ཁྲི་ན་ཁོད་བར་བརྒྱུད་པ་འདི་སངས་པོ་ཁྲི་ན་ཁོད་ཀྱིས་ཡི་གེར་བཏབ་པ་གསལ་བ་འདིའི་ཀྱང་བློ་གཟུ་བོར་གནས་ན་སྲོང་བཙན་གོང་དུ་བོད་ལ་ཡི་གེ་འབྲི་བའི་སྲོལ་བྱུང་ཡོད་པའི་ངེས་ཤེས་རྙེད་ཐུབ། དེ་ཡང་《རྒྱལ་རབས་གསལ་བའི་མེ་ལོང་》ལས། “དེར་རྒྱལ་བུ་དེ་ནར་སོན་དུས་བཟོ་དང་རྩིས་དང་། སྒྱུ་རྩལ་དང་། རིག་པའི་གནས་ལྔ་ལ་མཁས་ཤིང་ཡོན་ཏན་དང་ལྡན་པར་གྱུར་བས། བློན་པོ་ན་རེ། འོ་ཅག་ཚོའི་རྗེ་འདི་ཡོན་ཏན་དུ་མ་དང་ལྡན་ཏེ། ཐུགས་ཤིན་ཏུ་སྒམ་མོ་ཟེར་བས། མཚམ་ཡང་སྲོང་བཙན་སྒམ་པོ་ཞེས་གྲགས་སོ། །དེ་ནས་རྒྱལ་པོ་དགུང་ལོ་བཅུ་གསུམ་ལོན་དུས་ཡབ་འདས་ཏེ་རྒྱལ་སར་བྱོན་པ་ཡིན་ནོ། །”ཞེས་ཆོས་རྒྱལ་དེ་རྒྱལ་སར་མ་ཕེབས་གོང་ནས་རིག་པའི་གནས་ལྔ་ལ་མཁས་པ་དེ་ཡི་གེ་མེད་མི་སྲིད་པ་དང་། ཐོན་མིས་ཡི་གེ་གསར་གཏོད་མཛད་པ་བཙན་པོ་རྒྱལ་སར་བཀོད་པའི་རྗེས་ཡིན་པ་གཉིས་འགལ་འདུག་པས། ཐོན་མི་རྒྱ་གར་དུ་མ་བཏང་གོང་ནས་བོད་ལ་ཡི་གེ་ཡོད་པ་འདི་ལས་ཤེས་ལ། མཁས་མཆོག་དམ་པ་ཚེ་ཏན་ཞབས་དྲུང་གིས་ཀྱང་“ལྷ་ཐོ་ཐོ་རི་གཉན་བཙན་གྱི་དུས་སུ་བོན་པོའི་ཆོས་ཕྱོགས་སྤྱོད་པའི་ཡི་གེ་རེ་ཡོད་པའང་སྲིད།”ཞེས་པ་དང་མཁས་དབང་དུང་དཀར་བློ་བཟང་འཕྲིན་ལས་མཆོག་གིས་“རྒྱལ་པོ་སྲོང་བཙན་སྒམ་པོའི་གོང་དུ་བོད་ལ་བོན་པོའི་ཆོས་ལུགས་དར་ཁྱབ་ཆེན་པོ་བྱུང་ཡོད་སྟབས་ཡི་གེ་མེད་ཟེར་བ་དངོས་ཡོད་གནས་ཚུལ་དང་མི་མཐུནཞིང་། ཕྱིས་ཀྱིས་ལོ་རྒྱུས་མཁས་པ་འགས་སྲོང་བཙན་གོང་དུ་ཡི་གེ་མེད་ཅིང་ཐོན་མིས་རྒྱ་གར་ནཱ་ག་རའི་ཡི་གེར་དཔེ་བྱས་ནས་ཡིག་གཟུགས་གསར་གཏོད་བྱས་པ་ཡིན་ཞེས་བཤད་ཡོད་པ་ནི། དེའི་གོང་དུ་བོད་ས་གནས་ཡོངས་ལ་སྤྱི་ཁྱབ་ཏུ་སྤྱོད་པའི་ཡི་གེ་མེད་པ་བཅས་ཀྱི་གོ་དོན་ཡིན་པ་མ་གཏོགས། དེའི་གོང་དུ་ཡི་གེ་གཏན་ནས་མེད་པ་དང་། ཐོན་མིས་རྒྱ་གར་གྱི་ཡི་གེར་དཔེ་བྱས་ནས་བོད་ཡིག་བཟོས་པ་ཡིན་ཟེར་བའི་གོ་དོན་མིན། རྒྱུ་མཚན་ནི་ཡི་གེ་ཡོད་པའི་མི་རིགས་གང་འདྲ་ཞིག་ཡིན་རུང་རང་ཉིད་ཀྱི་སྐད་གཞིར་བཟུང་ནས་བཟོས་པ་ཡིན་པ་ལྟར་བོད་ཡིག་ཀྱང་དེ་འདྲ་རང་རེད”ཅེས་གསུངས་པ་བཞིན། བོད་ཡིག་ནི་སྲོང་བཙན་སྔོན་ནས་ཡོད་པར་བཞེད། ཡིག་གཟུགས་ཐད་མཁས་དབང་དགེ་འདུན་ཆོས་འཕེལ་གྱིས“ཐུ་མི་དང་མཉམ་པའི་གུ་བmཊའི་རྒྱལ་རྒྱུད་རྒྱལ་པོ་ཧརmཥ་དང་། ཀུམཱར་གུབmཊ་སོགས་ཀྱི་དུས་སུ་བྱུང་བའི་ཟངས་ཀྱི་གླེགས་བམ་དང་རྡོ་རིང་ཡི་གེ་ཡོད་པ་རྣམས་བོད་ཡིག་དང་འདྲ་ཆེ་ཞིང་། ཅུང་ཟད་རྒྱང་ནས་བལྟས་ན་ལག་མི་མཁས་བ་ཞིག་གིས་བོད་ཡིག་བྲིས་པ་བཞིན་ཡོད།”ཟེར་བ་དང་དེང་སང་བོད་མི་འགའ་རེའི་ཁྲོད་ན་ཡང་ཞུང་ཞང་གི་ཡི་གེ་སྨར་ཆེ་ཆུང་ལ་བལྟས་ནས་དེ་ནི་ལག་མི་བདེ་བ་ཞིག་གིས་བོད་ཡིག་བྲིས་པ་རེད་ཟེར་བ་གཉིས་ལ་ཡང་བསམ་བློ་གཏོང་དགོས་ས་ཞིག་འདུག་སྟེ། སྤྱི་ལོའི་དུས་རབས་ཐོག་མའི་དུས་འཇང་ཡུལ་དུ་དར་བའི་ནག་ཆེ་རིགས་ཀྱི་སྟོན་པའི་ཡི་གེ་ཞེས་པ་དེ་ཆེད་གཉེར་བ་ཧུའི་ཀྲེ་བུ་བྱ་བ་ཞིག་གིས་ཡུན་རིང་ཞིབ་འཇུག་བྱས་པའི་བསྡོམས་ཚིག་ཏུ། སྟོན་པའི་ཡི་གེ་དེ་ནི་གནའ་དུས་བོད་ལ་དར་བའི་འདྲ་གཟུགས་ཞིག་རེད་འདུག་ཅེས་བཤད་འདུག་པ་དང་། སྐབས་དེའི་ཞང་ཞུང་གི་མངའ་ཁོངས་རྒྱ་ཆེ་ལ། ཤེས་རིག་ཧ་ཅང་དར་བ་ལ་བསམ་ན་རང་རེའི་བོད་ཡིག་འདི་ནི་མི་རིགས་གཞན་ལ་གྱི་ཡི་གེ་ལ་དཔེ་བྱས་ཏེ་བཟོས་པ་ཡིན་ནམ། ཡང་ན་མི་རིགས་གཞན་གྱིས་བོད་ཀྱི་ཡི་གེ་ལ་དཔེ་བྱས་ཏེ་བཟོས་པ་ཡིན་ནམ་ཞེས་བཤད་ན་གོ་མ་ཐག་ཏུ་འགའ་རེ་ཁུང་དགོད་རེ་ལངས་ཀྱང་སྲིད་མོད་ཞིབ་ཏུ་བསམ་ན་དེ་ཡང་བསམ་བློ་གཏོང་རྒྱུ་མེད་པ་ཞིག་མ་ཡིན་པ་འདྲ། གཤེན་མཁས་གྲུབ་ཀྱིས་མཛད་པའི་བརྡ་སྤྲོད་ཉེར་བདུན་པར། “དེ་ཡང་ཡི་གེ་རྣམ་པ་མང་མཆིས་ཀྱང་། །རྟག་གཟིགས་ཡུལ་གྱི་སྤུངས་སོ་ཆེ་ཆུང་དང་། །ཞང་ཞུང་ལོ་ཙྰས་དམར་ཆེན་དམར་ཆུང་བསྒྱུར། །བོད་ཀྱི་རྫབ་ཤར་དཀར་ནག་གཉིས་བསྟན་ཀྱང་། །ངོ་བོ་འཕྲུལ་ཡིག་བཞི་བཅུ་འགྱུར་བ་མེད། །”ཞེས་གསུངས་པ་དོན་ལ་གནས་པའི་གཏམ་དུ་འཁུམས་ཏེ། ངོ་བོ་དབྱངས་གསལ་སོ་བཞིའམ་འཕྲུལ་ཡིག་བཞི་བཅུའི་སྒྲ་གདངས་མ་འགྱུར་ན་ཡི་གེའི་གཟུགས་སྦལ་ནག་ན་ལ་བགྲལ་འདྲ་དང་ཉ་མོ་ཆུ་ལས་མཆོང་འདྲ་སོགས་ག་འདྲ་ཞིག་ཡིན་ཀྱང་བོད་ཀྱི་སྤྱི་སྐད་དང་མཐུན་པའི་ཡི་གེ་ཡིན་ཀྱང་ཆོག་ཏེ། ཡི་གེ་དེའི་བོད་ཀྱི་སྐད་ཆ་ཡོངས་སུ་བཤུ་ཐུབ་པས་རེད། དེས་ན་འཕྲིན་ལས་ཆོས་གྲགས་ཀྱིས་རྒྱ་གར་དུ་སྟོན་པ་ཤཱཀྱའི་དབང་བོ་མ་བྱོན་གོང་རོལ་གྱི་མི་ལོ་ཆིག་སྟོང་སུམ་བརྒྱ་ཙམ་དང་བོད་དུ་སྲོང་བཙན་སྒམ་པོ་མ་འཁྲུངས་ཀྱི་ལོ་ཉིས་སྟོང་ལྔ་བརྒྱ་ལྷག་གི་སྔོན་ནས་བོད་འདི་གནའ་རབས་ཀྱི་ཤེས་རིག་ལྡན་པའི་ཡུལ་ཁམས་ཤིག་ཏུ་ཆགས་ཟིན་པ་ཤེས་ཐུབ་ཞེས་པ་སོགས་དེང་དུས་ཀྱིས་བློ་གཟུ་བོར་གནས་པའི་དཔྱོད་ལྡན་མང་བོ་ཅིག་གིས་ཀྱང་འདི་ལྟར་བཞེད་ཀྱིན་ཡོད་པ་རེད།
དེ་ན་སྲོང་བཙན་སྔོན་ལ་ཡི་གེ་ཡོད་མེད་ཀྱི་ལྟ་ཚུལ་འདི་འདྲ་གཉིས་ཆགས་པའི་རྒྱུ་མཚན་ནི་ཁོ་བོས་བསམ་པར་བན་བོན་གྱི་གྲུབ་མཐའི་ཕྱོགས་ཞེན་ལས་བྱུང་བར་འདོད་ལ། གཅིག་གིས་རང་ཉིད་སྔ་བར་འདོད་པ་དང་། གཅིག་གིས་རང་གི་སྔ་ན་བོད་ན་རིག་གནས་དར་ཡོད་པར་མཁས་ལེན་མ་འདོད་པར་ཕན་ཚུན་ཕྱོགས་འཛིན་ཆགས་སྡང་སོགས་ཀྱིས་ངན་སྨྲས་བྱས་ཏེ། འདས་བའི་ལོ་མང་ཤས་ནང་དུ་བོད་མི་ཕལ་མོ་ཆེས་བོན་ནི་མུ་སྟེགས་པ་དང་། དེ་ལ་མཇལ་མི་ཉན་པ་དང་ཐ་ན་དེའི་ཉེ་སར་འགྲོ་མི་ཉན་པ། དེའི་སྐོར་ཀྱི་དཔེ་ཆར་ལྟ་མི་ཉན་པ་སོགས། བོད་རང་གི་ཕ་མེས་ཤེས་རིག་ལ་དམའ་འབེབས་དང་རྣམ་རྟོགས་ཟ་བ་སོགས་ཀྱང་བན་དེ་ཕྱོགས་འཛིན་པ་ག་གེ་མོས་བོད་རིགས་མང་ཚོགས་ལ་བཞག་པའི་བག་ཆགས་ཡིན་པ་རེད། འདི་ལྟར་ཕན་ཚུན་ལ་ཕྲག་དོག་དང་སྨོན་པ་བྱེད་པ་ནི་བསྟན་པ་འདི་གཉིས་ཀྱི་ཡང་དག་གསུང་རབ་དང་མི་མཐུན་སྟེ། སློབ་དཔོན་འཕགས་པ་ཐོགས་མེད་ཀྱིས། ཕྲག་དོག་དབང་གིས་ཆོས་དང་གང་ཟག་ལ། །སྨོན་ན་བདག་དགེ་ཉམས་ཤིང་གཞན་སེམས་འཁྲུགས། །ཞེས་དང་། བླ་ཆེན་དྲན་པའི་ཞལ་ནས། བོན་ཆོས་གཉིས་ལ་བདག་འཛིན་རུ་ཏྲ་བྱེད། །ངོ་བོ་གཅིག་ལ་སོ་སོ་འཛིན་པ་དེ། །དོན་དང་མི་མཐུན་ང་དང་རྒྱང་ཐག་རིང་། །ཞེས་དང་། སློབ་དཔོན་པད་མའི་ཞལ་ནས། སྔོན་ཚེ་བསྐལ་བཟང་སངས་རྒྱས་ཐམས་ཅད་དང་། །ད་ལྟའི་སྟོན་པའི་སྐུ་གསུང་ཐུགས་ཀྱི་བསྟེན། །ཅི་གསུང་ཐམས་ཅད་འགྲོ་དོན་ཡིན་པའི་ཕྱིར། །བོན་དང་ཆོས་ཞེས་བྱ་བ་ག་ལ་ཡོད། །མཉམ་པར་མི་འཇོག་ཕྲག་དོག་རྩོད་པ་འདི། །མཐར་ཐུག་བོད་ཡུལ་ཕུང་བའི་གཞི་རུ་འགྲོ། །ཞེས་དང་དཔལ་སྐྱང་སྤྲུལ་ནམ་མཁའ་རྒྱལ་མཚན་གྱིས། བོན་ཆོས་གཉིས་ག་སངས་རྒྱས་བཀའ། །སངས་རྒྱས་བཀའ་ལ་སྨད་པ་དང་། །བདེན་པ་ཁྱད་དུ་བསད་པ་ནི། །ཤན་པ་གྲི་ཐོགས་བས་ཀྱང་ཐུ། །ཞེས་དང་ཐུའུ་བཀྭན་བློ་བཟང་ཆོས་ཀྱི་ཉི་མས། བོན་ཆོས་མཁའ་གསལ་ཉི་ཟླ་འདྲ། །ཁྱད་གསོད་བྱེད་པ་སྒྲ་གཅན་འཛིན། །བསྟན་པ་གཉིས་ལྡན་དཔྲལ་བའི་མིག །གཅིག་མེད་གཅིག་ལས་ལྷག་མི་འགྱུར། །ཞེས་གསུངས་པ་ནང་བཞིན་འཕགས་པའི་ཐུགས་རྗེ་ཕྱོགས་རིས་མེད་མོད་ཀྱང་། གང་ཟག་མོས་པའི་སྣང་ངོར་སོ་སོར་བསྟན་པ་དང་གང་ལ་གང་འདུལ་གྱིས་སྒྱུ་འཕྲུལ་རོལ་གར་ཇི་སྙེད་པ་བསྒྱུར་བ་སེམས་དགོས་ལ། དེ་སྔ་བོད་ཀྱི་ལོ་རྒྱུས་སུ་བན་བོན་བརྩད་པས་བོད་ཡུལ་ལ་གནོད་མི་ཉུང་བ་བཟོས་སོང་བ་ཡང་བསྟན་པ་རྣམ་གཉིས་དགོངས་པ་མ་མཐུན་པ་མིན་པར་ཆོས་བྱེད་མི་སྣ་འགའ་རེས་ཆབ་སྲིད་ཀྱི་དགོས་མཁོ་དང་གོ་གནས་ག་གེ་མོའི་ཆེད་དུ་བཟོས་པ་ཡིན་ལ། ལོ་རྒྱུས་ཀྱི་བསླབ་བྱ་འདི་ང་ཚོས་དང་ལེན་བྱས་ཏེ། མ་འོངས་པར་སངས་རྒྱས་བསྟན་པའི་རྩ་ལག་ཕན་ཚུན་བར་ཁྱད་གསོད་ལོག་ལྟ་སོགས་རིང་དུ་དོར་ནས་རྒྱལ་བའི་བསྟན་པ་ཞུགས་མཁན་རྣམས་ཀྱིས་ཕན་ཚུན་མཛའ་བརྩེ་མཐུན་སྒྲིལ་གྱིས་ཁྱད་འཕགས་རིག་གཞུང་གཅེས་སྤྲས་དང་སློབ་གཉེར། དར་སྤེལ་བྱེད་པ་བཅས་ལ་འབད་དགོས་པ་ནི་དགོངས་དོན་གཅིག་པའི་བསྟན་པ་རིན་པོ་ཆེ་འདི་གཉིས་ཀྱི་རླབས་ཆེའི་དགོངས་པ་དང་མཐུན་པར་བློ་དམན་ཁོ་བོས་སེམས་སོ། །
མ་རིག་དབང་གིས་ཉེས་སྐྱོན་ཅི་མཆིས་པ། །
མཆོག་གསུམ་བདེན་པས་ཅིག་ཅར་གཞོམས་པ་དང་།
སངས་རྒྱས་བསྟན་པ་དར་ཞིང་ཡུན་གནས་ནས། །
འགྲོ་རྣམས་བདེ་ཆེན་ས་ལ་འགོད་པར་ཤོག །


text:
སྤྱི་ལོ་དང་རབ་བྱུང་ལོ་ཁམས་རྩི་ཚུལ་ངོ་སྤྲོད་ཉུང་བསྡུས།
སྤྱིར་སྤྱི་ཚོགས་ཀྱི་འཕེལ་རིམ་དང་བསྟུན་ལོ་རྒྱུས་ཀྱི་བརྒྱུད་རིམ་མང་པོ་ཞིག་གཅིག་རྗེས་གཉིས་མཐུད་དུ་བྱུང་དང་འབྱུང་གི་ཡོད་པ་དེ་བཞིན་གང་སྐབས་བབ་ཀྱི་དུས་ཐོག་དེ་ནས་འདས་སོང་གི་ལོ་རྒྱུས་ལ་ཕྱི་མིག་བལྟ་རྒྱུ་ནི་འགྲོ་བ་མིའི་རིགས་ཀྱི་སྤྱི་ཚོགས་ཀྱི་བྱ་གཞག་ལས་ལམ་དང་འཚམ་པ་ཞིག་ཡིན་པས། དེར་འོལ་ཚོད་ཀྱིས་གཏད་སོ་དང་ཁ་ཕྱོགས་ཅི་ཡང་མེད་པར་འདས་སོང་གི་གླེང་བྱ་ལ་འཁྱོག་བཤད་བྱེད་པ་ནི་ལོ་རྒྱུས་ཀྱི་ནག་ཉེས་ཤིག་ཡིན། དེའི་ཕྱིར་ལོ་རྒྱུས་ཀྱི་གཏན་ཚིགས་ངེས་ཤེས་དང་ཐག་ཆོད་བྱེད་སླད་སྔ་ཕྱིའི་དུས་སྐབས་ཀྱི་ལོ་ཚིགས་སོགས་ལ་མི་རྨོངས་པ་བྱེད་རྒྱུ་ནི་རྩ་བའི་རྩ་གནད་གལ་ཆེན་ཞིག་ཡིན། དགོས་པ་འདི་གཙོ་གནད་དུ་བཟུང་ནས་རང་རེའི་རྩིས་གཞུང་རྒྱ་མཚོ་ལྟ་བུ་ལས་སྤྱི་ལོ་དང་རབ་བྱུང་ལོ་ཁམས་སོགས་རྩི་ཚུལ་མཁས་པའི་གསུངས་རྒྱུན་དྲི་མ་མེད་པའི་ལུགས་ལྟར་ངོ་སྤྲོད་མདོར་བསྡུས་ཙམ་བརྗོད་ན།
སྤྱི་ལོ་རྩི་ཚུལ།
ཕྱི་ལོའམ་སྤྱི་ལོ་ཞེས་པ་འཛམ་གླིང་སྤྱི་མཐུན་ཐུན་མོང་དུ་གྲགས་པའི་ལོ་རྩི་ཚུལ་ཞིག་སྟེ། དེ་ནི་ཁ་ཆེའི་ཆོས་ལུགས་དང༌། སངས་རྒྱས་ཆོས་ལུགས། ཡེ་ཤུའི་ཆོས་ལུགས་བཅས་འཛམ་གླིང་གི་ཆོས་ལུགས་ཆེན་པོ་གསུམ་ཡོད་པ་ལས། ཡེ་ཤུའི་ཆོས་ལུགས་ཀྱི་མངའ་བདག་སྟོན་པ་ཡེ་ཤུ་མ་ཤི་ཀ་འཁྲུངས་ལོ་སྟེ། སྤྱི་ལོའི་སྔོན་གྱི་ལོ་གྲངས་བདུན་ཅུ་དོན་བདུན་ལ་རིགས་ལྡན་གསུམ་པ་བཟང་པོ་ཁྲིར་བྱོན། འདིའི་ཁྲི་ལོ་བདུན་ཅུ་དོན་བརྒྱད་པར་སྤྱི་ལོ་ཞེས་པ་འགོ་ཚུགས་པ་ཡིན།
ལོ་རབས་དང་དུས་རབས་རྩི་ཚུལ།
ལོ་རབས་དང་དུས་རབས་ཀྱི་འགོ་ཡང་སྤྱི་ལོ་ཚུགས་པའི་ལོ་དེ་ནས་རྩི་བ་དང༌། དེ་ལ་བགྲང་བྱ་བཅུ་ཕྲག་གཅིག་ལ་ལོ་རབས་གཅིག་ཏུ་བརྗོད་པ་དང༌། བགྲང་བྱ་བརྒྱ་ལ་དུས་རབས་གཅིག་ཏུ་རྩི་བ་ཡིན། དཔེར་ན། སྤྱི་ལོ་འགོ་ཚུགས་པ་ནས་ད་ལྟ་རབ་བྱུང་བཅུ་བདུན་པའི་ལྕགས་སྟག་ལོའི་ཡན་ལ་ལོ་གྲངས་ཉིས་སྟོང་བཅུ་འདས་པ་དང༌། དུས་རབས་ཉེར་གཅིག་པའི་བགྲང་བྱ་བཅུ་པ་ཡིན།
རབ་བྱུང་རྩི་ཚུལ།
རབ་བྱུང་དང་པོ་ནི་མེ་ཡོས་སྤྱི་ལོ1027ལོར་འགོ་ཚུགས་པ་དང༌། ལོ་འདིར་ཇོ་ལོ་ཙཱ་བ་ཟླ་བའི་འོད་ཟེར་གྱིས་དུས་འཁོར་རྩ་རྒྱུད་རྒྱ་གར་ནས་བོད་དུ་གདན་དྲངས་ཤིང་བསྒྱུར་བ་དང༌། རིགས་ལྡན་བཅུ་གཉིས་པ་ཉི་མ་ཁྲི་ལོར་བྱོན་པ་ཡིན། རབ་བྱུང་གཅིག་ལོ་རྒན་དྲུག་ཅུ་ཡིན་ལ། དེ་ཡང་མེ། ས། ལྕགས། ཆུ། ཤིང་བཅས་ཁམས་ལྔ་ལོ་རྟགས་བཅུ་གཉིས་ལ་རེ་རེ་བཞིན་ཕོ་མོ་རེ་སྦྱར་དགོས་པ། དཔེར་ན། མེ་མོ་ཡོས། ས་ཕོ་འབྲུག ས་མོ་སྦྲུལ། ལྕགས་ཕོ་རྟ། ལྕགས་མོ་ལུག ཆུ་ཕོ་སྤྲེལ། ཆུ་མོ་བྱ། ཤིང་ཕོ་ཁྱི། ཤིང་མོ་ཕག མེ་ཕོ་བྱི། མེ་མོ་གླང༌། ས་ཕོ་སྟག་ཅེས་ལོ་རྟགས་བསྐོར་ཐེངས་ལྔ་དང་ཁམས་སྐོར་ཐེངས་བཅུ་གཉིས་འཁོར་དགོས།
སྤྱི་ལོ་ནས་རབ་བྱུང་རྩི་ཚུལ།
བསྟན་རྩིས་ཀུན་བཏུས་ནོར་བུ་ལས། སྤྱི་ལོའི་སྟེང་ནས་དུས་མིག་ཕྱོགས། འཕྲི་སྟེ་ལྷག་མ་མཁའ་རོས་བགོ ལྷག་མར་ལུས་ཚེ་ཐོབ་ནོར་སྟེང༌། གཟུགས་བསྣན་རབ་བྱུང་བགྲང་བྱ་བཅས། གསལ་བར་འཆར་ཞེས་གསུངས་པ་ལྟར་སྤྱི་ལོ་ནས་རབ་བྱུང་རྩི་ན་སྐབས་ཐོག་གི་སྤྱི་ལོའི་སྟེང་ནས་གཅིག་ཀླད་གོར་གཉིས་དྲུག་འཕྲི་སྦྱངས་བྱས་ཤིང༌། ལྷག་མའི་གྲངས་ཀ་དེ་དྲུག་ཅུ་ཐམ་པས་བགོ་དགོས་པ་དང་། ལྷག་གྲངས་ཡོད་ཚེ། ཐོབ་ཆའི་སྟེང་གཅིག་བསྣན་པ་དེ་རབ་བྱུང་ཡིན་པ་དང༌། ལྷག་གྲངས་ག་ཚོད་ཡོད་པ་དེས་བགྲང་བྱ་མཚོན་པ་ཡིན། དཔེར་ན། ད་ལྟའི་སྤྱི་ལོ2010ནས་རབ་བྱུང་མ་ཚུགས་གོང་གི་ལོ་གྲངས1026འཕྲི་བའི་ལྷག་གྲངས984ལ་རབ་བྱུང་གཅིག་སྟེ་ལོ་རྒན60བགོས་པའི་ཐོབ་ནོར16དང་ལྷག་གྲངས24ཡིན་པས། ཐོབ་ནོར16སྟེང1བསྣན་པས་རབ་བྱུང17པའི་བགྲང་བྱ་ཉེར་བཞི་པ་ཡིན། འདིར་དྲུག་ཅུས་བགོས་ཐོབ་ལ་ལྷག་གྲངས་ཡོད་ཚེ་ཐོབ་ཆའི་སྟེང་གཅིག་སྣོན་པ་ནི། དཔེར་ན་ད་ལྟའི་ལོ་སྟེ་རབ་བྱུང་བཅུ་བདུན་པའི་ལྕགས་སྟག་མཚོན་ན་རབ་བྱུང་བཅུ་དྲུག་པ་ཡོངས་སུ་རྫོགས་ནས་རབ་བྱུང་བཅུ་བདུན་པའི་བགྲང་བྱ་ཉེར་བཞིར་སླེབས་པ་དང༌། རབ་བྱུང་བཅུ་བདུན་པ་ཧྲིལ་པོའི་མཇུག་མེ་སྟག་གི་བར་ད་དུང་ལོ་གྲངས་སུམ་ཅུ་སོ་དྲུག་འགོར་དགོས་ནའང༌། རབ་བྱུང་བཅུ་བདུན་པ་ཟུག་ཡོད་པས་ཐོབ་གྲངས16སྟེང་ལྷག་གྲངས་ཡོད་སྟབས་ཀྱིས1བསྣན་པས་རབ་བྱུང་བཅུ་བདུན་པའི་བགྲང་བྱ་ཉེར་བཞི་པ་ཞེས་བརྗོད་འབྲི་བྱེད་དགོས་པའི་རྒྱུ་མཚན་གྱིས་ཡིན་ནོ།།
རབ་བྱུང་ནས་སྤྱི་ལོ་རྩི་ཚུལ།
བསྟན་རྩིས་ཀུན་འདུས་ནོར་བུ་ལས། རབ་བྱུང་ནི། སྟེང་ནས་གཟུགས་འཕྲི་མཁའ་རོས་བསྒྱུར། བགྲང་བྱ་བསྣན་ལ་སླར་ཡང་དེར། དུས་མིག་ཕྱོགས་བསྣན་སྤྱི་ལོ་འཆར་ཞེས་གསུངས་པ་ལྟར་སྐབས་ཐོག་རབ་བྱུང་གི་གྲངས་ཀ་ལས་གཅིག་འཕྲི་སྦྱངས་བྱས་པ་དང༌། འཕྲི་ལྷག་དེར་དྲུག་ཅུས་བསྒྱུར། དེའི་ཁར་སྐབས་ཐོག་བགྲང་བྱ་དང་ལོ་གྲངས་གཅིག་ཀླད་གོར་གཉིས་དྲུག་བསྣན་ན་སྤྱི་ལོ་འཆར་ཡོད། དཔེར་ན། ད་ལྟའི་རབ་བྱུང17ནས1འཕྲི་སྦྱངས་བྱས་པས16ལ་རབ་བྱུང་གཅིག་སྟེ་ལོ་རྒན60བསྒྱུར། དེའི་སྟེང་སྐབས་ཐོག་བགྲང་བྱ24དང་རབ་བྱུང་མ་ཚུགས་གོང་གི་ལོ་གྲངས1026བསྣན་ན་སྐབས་ཐོག་གི་སྤྱི་ལོ2010འཆར་བ་ཡིན།
ཞར་བྱུང་ལོ་རྟགས་དང་འབྱུང་བ་རྩི་ཚུལ།
སཾ་བོད་སྐད་གཉིས་ཤན་སྦྱར་ལས། གཅིག་ཐིག་ལྕགས་ལ་གཉིས་གསུམ་ཆུ། བཞི་ལྔ་ཤིང་ལ་དྲུག་བདུན་མེ། བརྒྱད་དགུ་ས་ཡི་ཁམས་སུ་ངེས། ཆ་རྣམས་ཕོ་དང་ཡ་རྣམས་མོ། ཞེས་གསུང་པ་ལྟར་སྤྱི་ལོ་གང་ཡིན་གྱི་མཇུག་གི་གྲངས་གཅིག་དང་ཀླད་གོར་གང་ཡིན་ན་འབྱུང་ཁམས་ལྕགས་དང༌། གཉིས་དང་གསུམ་གང་ཡིན་འབྱུང་ཁམས་ཆུ། བཞི་དང་ལྔ་གང་ཡིན་འབྱུང་ཁམས་ཤིང༌། དྲུག་དང་བདུན་གང་ཡིན་འབྱུང་ཁམས་མེ། བརྒྱད་དང་དགུ་གང་ཡིན་འབྱུང་ཁམས་ས་ཡིན་པ་དང༌། གྲངས་དེ་དག་ལས་ཆ་རྣམས་དབང་ཐང་ཕོ་དང༌། ཡ་རྣམས་དབང་ཐང་མོ་ཡིན་པའི་ཚུལ་གྱིས་རྩིས་ཏེ་ལོ་རྟགས་དང་འབྱུང་བ་རྩི་དགོས།
དེ་ཡང་ལོ་རྟགས་རྩི་ན་མི་དེ་སྐྱེས་དུས་ཀྱི་སྤྱི་ལོ་དེ་དྲུག་ཅུས་བགོས་པ་དང༌། དེས་བགོ་མ་ཐུབ་པའི་ལྷག་གྲངས་དེ་བཅུ་གཉིས་ཀྱི་བགོས་པའི་ལྷག་གྲངས་གང་བྱུང་བ། ལོ་རྟགས་བྱ་ནས་མགོ་བཙུགས་ཏེ་རྩིས་ན་མི་དེའི་ལོ་རྟགས་ལ་འཁེལ་ཐུབ། གལ་སྲིད་ཐོབ་བྱ་ལྷག་གྲངས་མེད་ཚེ་བཅུ་གཉིས་ལྟར་རྩིས་ཆོག དཔེར་ན། སྤྱི་ལོ2001ལོར་སྐྱེས་པའི་མི་ཞིག་གི་ལོ་རྟགས་འབྱུང་ཁམས་རྩི་ན། སྤྱི་ལོ2001དེ་ལོ་གྲངས60བགོས་པ་དང༌། བགོ་མི་ཐུབ་པའི་ལྷག་གྲངས21དེ12ཀྱིས་བགོས་པའི་ལྷག་གྲངས9ཡིན་པས། དེ་བྱ་ལོ་ནས་མགོ་བཙུགས་ཏེ་རྩིས་ན་ལོ་རྟགས་སྦྲུལ་ལ་འཁེལ་ཡོད།སྤྱི་ལོ2001ལོའི་མཇུག་གྲངས་གཅིག་ཡིན་པས་འབྱུང་བ་ལྕགས་དང་ཡ་ཡིན་པས་དབང་ཐང་མོ་ཡིན། དེའི་ཕྱིར་ལོ་དེར་སྐྱེས་པའི་མི་ཞིག་ཡིན་ཕྱིན་ལྕགས་མོ་སྦྲུལ་ཞིག་ཡིན། གཞན་ལོ་རྟགས་དང་འབྱུང་ཁམས་ལག་སྟེང་ནས་འདེད་ཚུལ་སྟབས་བདེ་ཞིག་ཀྱང་ཡོད་པས་གཞན་དུ་ཤེས་པར་བྱ་རྒྱུ་དང༌། དེ་མིན་མ་བུ་དགྲ་གྲོགས་ཀྱི་རྩི་ཚུལ་སོགས་ནག་རྩིས་སྐབས་ཤེས་རྟོགས་བྱ་དགོས་པའི་གནད་ཅིག་ཡིན་པས་སྐབས་འདིར་བརྗོད་པར་མི་སྤྲོའོ།།
མཚོ་སྔོན་བོད་ཡིག་དྲ་བ།
http://tibetan.qh.gov.cn/system/2013/07/16/010062852.shtml
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2360850 位访客


text:
བོད་འདི་ཉིད་ཀྲུང་གོའི་ནུབ་རྒྱུད་དང་། དེའི་ལོ་རྒྱུས་རིག་གནས་རྒྱུན་འཛིན་འཕེལ་རྒྱས་ནི་རྒྱལ་ཁབ་ཕྱི་ནང་གི་དོ་ཁུར་བྱེད་ས་གཙོ་བོ་ཞིག་ཡིན། དེ་སྔ་མཚོ་བོད་མཐོ་སྒང་དུ་དར་རྒྱས་བྱུང་མྱོང་ཡོད་པའི་ཞང་ཞུང་རིག་གནས་ནི་དུས་རབས་བརྒྱད་པའི་སྔོན་ན་བོད་ཀྱི་གཙོ་རྒྱུག་རིག་གནས་ཤིག་ཡིན་ལ། དེང་ཡང་དར་ལ་རྩི་མར་ཟིན་པ་བཞིན་བོད་ཀྱི་ཤེས་རིག་གི་ཆུ་ཀླུང་ཆེན་པོའི་ཀློང་ན་འདྲེས་ནས་ཡོད། གཞན་ཡང་ཤེས་རིག་དེས་མཐའ་སྐོར་རྒྱལ་ཁབ་རིག་གནས་ཀྱི་འཕེལ་རྒྱས་ལ་གཏིང་ཟབ་པའི་ཤུགས་རྐྱེན་ཐེབས་ཡོད། རྩོམ་ཡིག་འདིའི་འཕྲོ་ཀློག » »
540 total views, 2 views today
དེ་ཡང་༡༩༨༠ནས་བཟུང་འཆར་ཅན་ལྟར་བོད་ཟླ་དང་པོའི་༢༣ ནས་ཚེས་༣༠ བར་བདུན་ཕྲག་གཅིག་གི་རིང་། རིག་པའི་ལྷ་མཆོག་ཤེས་རབ་སྨྲ་བའི་སེང་གེའི་སྒྲུབ་པ་ཆེན་མོ་འཚོགས་བཞིན་ཡོད་ལ། དེ་ཡང་རིག་པའི་ལྷ་མཆོག་ཤེས་རབ་སྨྲ་བའི་སེང་གེའི་སྒྲུབ་པ་འདི་ནི་༧དཔལ་གཤེན་བསྟན་སྨན་རིའི་གླིང་གི་འཆར་ཅན་སྒྲུབ་པ་བཅུ་གཉིས་ཀྱི་དང་པོ་ཡིན་ལ། དེ་ཡང་སློབ་གཉེར་བ་རྣམས་སློབ་འགོ་མ་ཚུགས་པའི་སྔ་རོལ་དུ་ཆེད་དུ་དམིགས་ནས་བཙུགས་པ་ཞིག་ཀྱང་ཡིན།
རྩོམ་ཡིག་འདིའི་འཕྲོ་ཀློག » »
966 total views, 3 views today
གཡུང་དྲུང་བོན་གྱི་བསྟན་པའི་གསལ་བྱེད་༧སྐྱབས་རྗེ་སྨན་རིའི་མཁན་སློབ་རྣམ་གཉིས་ཀྱི་དགོངས་པ་གཞིར་བཟུང་འོག་ནས་བོན་གྱི་གདན་ས་ཆེན་པོ་༧དཔལ་གཤེན་བསྟན་སྨན་རིའི་གླིང་གི་གཙུག་ལག་ཁང་དུ་བྱ་འཕུར་བླ་མ་དགེ་བཤེས་ལྷུན་གྲུབ་རྒྱ་མཚོ་མཆོག་བྱ་འཕུར་བླ་རབས་ ༥༤ པ་དང་། བྱ་འཕུར་བླ་མ་ཀུན་བཟང་རྒྱལ་མཚན་མཆོག་བྱ་འཕུར་བླ་རབས་ ༥༢ པ་རུ་བོད་ས་ཁྱི་ལོའི་ཟླ་བ་ ༡ པོའི་ཚེས་ ༡༡ དང་ ༡༢ ཉིན་གདན་སའི་བསླབ་པ་གོང་འོག་གི་སྒྲིག་རིམ་ཇི་ལྟར་ཁྲི་བཞེངས་མངའ་གསོལ་དང་དད་ལྡན་སེར་སྐྱ་མི་མང་ཡོངས་ནས་མནྡལ་སྐུ་གསུང་ཐུགས་རྟེན་སོགས་འདེགས་འབུལ་ཞུས། རྩོམ་ཡིག་འདིའི་འཕྲོ་ཀློག » »
808 total views, 5 views today
སྟོན་པའི་རྒྱལ་པོ་འཁོར་བ་འདྲེན་པའི་དཔལ། །མུན་པའི་ཚོགས་རྣམས་འཇོམས་བྱེད་སྒྲོན་མེའི་འོད། །མ་རིག་ནད་གདུང་སེལ་བ་སྨན་པའི་གཙོ། །མི་ཡི་མཆོག་ཏུ་གྱུར་བ་དམུ་ཡི་རྒྱལ། །དུག་ལྔའི་འདམ་དང་མཚོ་སྐེམ་མེ་ཆེན་དཔུང་། །མཚན་དང་དཔེ་བྱད་ལྡན་པའི་གཟི་འཕགས་པོ། །དཀའ་བ་སྣ་ཚོགས་དང་དུ་བླངས་ནས་ནི། །མཛད་པ་སྣ་ཚོགས་མཐར་རུ་ཕྱིན་མཛད་ཅིང་། རྩོམ་ཡིག་འདིའི་འཕྲོ་ཀློག » »
531 total views, 1 views today
བོད་ཟླ་དང་པོའི་ཚེས་བཅུ་དྲུག་ཉིན་ཏེ་ཕྱི་ལོ་༢༠༡༨ཟླ་བ་༣ཚེས་༢ཉིན། ༧རྒྱལ་བ་གཤེན་རབ་མི་བོ་སྐུའི་སྐྱེ་བ་མིར་བཞེས་པའི་དུས་ཆེན་ཉིན་མོར། གཡུང་དྲུང་བོན་གྱི་གདན་ས་ཆེན་མོ་༧དཔལ་གཤེན་བསྟན་སྨན་རིའི་གླིང་དུ་སྐབས་བཅུ་དགུ་པའི་དགེ་བཤེས་རྣམས་ཁྲི་བཞེངས་མཛད་སྒོ་སྤེལ་བ། རྩོམ་ཡིག་འདིའི་འཕྲོ་ཀློག » »
964 total views, 2 views today
རྩོམ་ཡིག་འདིའི་འཕྲོ་ཀློག » »
888 total views, 1 views today
སྐྱབས་རྗེ་སྨན་རིའི་དཔོན་སློབ་རིན་པོ་ཆེས་དེ་རིང་གི་བཀའ་རམས་པ་རྣམས་ལ་རྟགས་བསལ་གཏོང་བཞིན་པ། རྩོམ་ཡིག་འདིའི་འཕྲོ་ཀློག » »
1,563 total views, 1 views today
རྒྱལ་བ་གཤེན་གྱི་འབྱུང་ལྡན་སུམ་བརྒྱ་དང་གཅིག་བོད་ས་ཕོ་ཁྱི་ལོའི་བོད་ཟླ་དང་པོའི་ཚེས་བཅུ་གཉིས་ཉིན་ཏེ། ཕྱི་ལོ་ ༢༠༡༨ ཟླ་ ༠༢ ཚེས་ ༢༧ཉིན། ༧གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་དུ་སྨན་རིའི་མཁན་རབས་སོ་བཞི་པ་ལུང་རྟོགས་ཟླ་བ་དར་རྒྱས་རིན་པོ་ཆེ་དང་། སྨན་རིའི་དཔོན་སློབ་ཡང་སྟོན་འཕྲིན་ལས་ཉི་མ་རིན་པོ་ཆེ། རྩོམ་ཡིག་འདིའི་འཕྲོ་ཀློག » »
899 total views, 2 views today
སྔོན་གླེང་གི་གཏམ།
ད་ལན་༧གདན་ས་སྨན་རིའི་གླིང་དུ་བགྲང་བྱ་དུ་མར་རང་ཉིད་དང་དཀའ་སྡུག་གི་འཚོ་བ་མཉམ་རོལ་གནང་བའི་འཛིན་གྲྭ་གཅིག་པའི་གཡུང་དྲུང་སྤུན་གྲོགས་ངེད་རྣམས་ལ། ༸སྐྱབས་རྗེ་རྒྱལ་བ་སྨན་རིའི་མཁན་སློབ་རྣམ་གཉིས་ཀྱིས་བཀའ་རམས་པའི་མཚན་གནས་གསོལ་བསྩལ་གནང་བའི་ལོ་འདིའི་ལོ་མཇུག་ཏུ་རང་གི་སྔར་བྲིས་ཀྱི་རྩོམ་ཡིག་འགའ་ཞིག་ཕྱོགས་གཅིག་ཏུ་བསྒྲིགས་ཏེ།  > (measurement for dry goods and weight)ཞེས་པའི་དེབ་འདི་ཉིད་པར་བསྐྲུན་བྱས་པའི་དགོས་དོན་གཙོ་བོ་ནི། མཁས་འདོད་དང་གྲགས་འདོད་ལྟ་བུ་མ་ཡིན་པ་རང་ལ་བཀའ་དྲིན་གཞལ་ཟླ་བྲལ་བའི་སྤྱི་གཙུག་གི་ཉི་ཟླ་ཟུང་སྟེ། ཇི་སྐད་དུ། ‘‘སེམས་བསྐྱེད་པའི་མཁན་པོ་དང་སློབ་དཔོན།’’ ཞེས་པའི་ལུང་དོན་བཞིན་༧སྐྱབས་རྗེ་མཁན་སློབ་རྣམ་གཉིས་ཀྱི་བླ་མེད་ཀྱི་ཐུགས་བསྐྱེད་དང་ལམ་སྟོན་བཀའ་གསུང་གི་བདུད་རྩི་དང་། དེ་བཞིན་དུ། ལུས་བསྐྱེད་པའི་དྲིན་ཅན་ཕ་མ་བགྲེས་སོང་གཉིས་ཀྱིས་སྙིང་བརྩེ་བས་བསྐྱངས་པའི་རེ་འདོད་རྣམས་རིང་ནས་བདག་གིས་ཡིིད་ལ་བཅགས་པས་ཚུལ་འདིས་བཀའ་དྲིན་གྱི་ཆ་ཙམ་རེ་བསབ་པར་ཀུན་ནས་བསླངས་ཏེ། ‘‘མེ་ཏོག་ཆུང་ཡང་ལྷ་རྫས་’’ཞེས་པའི་དཔེ་ལྟར་ཐུགས་མཉེས་མཆོད་སྤྲིན་ཞིག་གི་ཚུལ་དུ་སྙམ་པ་དེའོ། ། རྩོམ་ཡིག་འདིའི་འཕྲོ་ཀློག » »
813 total views, no views today
གཤེན་གྱི་འབྱུང་ལྡན་༣༠༡བོད་ས་ཕོ་ཁྱི་ལོའི་ཧོར་ཟླ་དང་པོའི་ཚེས་བཅུ་སྟེ། ཕྱི་ལོ་ ༢༠༡༨ ཟླ་ ༠༢ ཚེས་ ༢༥ རེས་གཟའ་ཉི་མའི་ཉིན་གྱི་ཞོགས་པའི་ཆུ་ཚོད་དགུ་དང་ཕྱེད་ཀའི་ཐོག་ནས་༧ཞྭ་དཀར་གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་དུ་གཤེན་གྱི་གར་འཆམ་ཆེན་མོའི་མཛད་སྒོ་དབུ་འཛུགས་གནང་། རྩོམ་ཡིག་འདིའི་འཕྲོ་ཀློག » »
735 total views, 2 views today


text:
རྒྱལ་རོང་རྒྱལ་ཁག་བཅོ་བརྒྱད།
[ཟླ་ཚེས། 2017-01-11 17:50:58][རྩོམ་པ་པོ། ][རྩོམ་ཁུངས། མི་དམངས་དྲ་བ།][ཀློག་གྲངས། ]
རྒྱལ་རོང་རྒྱལ་ཁག་བཅོ་བརྒྱད་ནི། ལྕགས་ལ་དང་། རྟའུ། བྲག་མགོ། དགེ་ཤེས་རྩ། པ་བམ། བྲག་སྟེང་། མུ་ཕྱི། ཡིན་ཅི། བཙན་ལྷ། འོག་གཞི། ལུང་དགུ། རྒྱ་ཁ། སོ་མང་། ཅོག་ཙེ། གཟི་འགག(དེང་སང་རྫི་འགག་ཟེར) དམ་པ། ཁྲོ་སྐྱབས། ཆུ་ཆེན་བཅས་སོ།།
ཆུ་ཆེན་རབ་བརྟན་རྒྱལ་བོ། (齐钦然登土司)
1.ཆུ་ཆེན་རབ་བརྟན་རྒྱལ་བོ། (齐钦然登土司)རྒྱལ་རབས་ཉེར་ལྔ་བ་ཁྲོ་བོ་འབུམ་གྱི་སྐབས་སུ་བོད་བཙན་པོའི་ཁོངས་སུ་གཏོགས་པའི་ས་གནས་ཀྱི་རྒྱལ་བོ་ཞིག་ཡིན། དེ་ནས་ཆུ་ཆེན་དེ་གོང་མ་ཆན་ལུང་གིས་ཕམ་བཅུག་པའི་བསོད་ནམས་དབང་རྒྱལ་གྱི་བར་དུ་རྒྱལ་རབས་ཞེ་ལྔ་བྱུང་ཡོད་ཅེས་བཀོད་འདུག ལོ་རྒྱུས་ཁ་ཤས་ཐོག་རྒྱལ་རབས་ལྔ་བཅུ་ང་དགུ་ཞེས་ཀྱང་བཀོད་འདུག འདིའི་རྒྱལ་ས་ནི་ལྷ་སྟེང་སྟེ་དེང་སང་རྔ་བ་ཁུལ་གྱི་ཆུ་ཆེན་རྫོང(金川)དུ་ཡོད།
བཙན་ལྷ་བདག་ཆེན་རྒྱལ་བོ། (赞拉土司)
2.བཙན་ལྷ་བདག་ཆེན་རྒྱལ་བོ། (赞拉土司)མདོ་སྨད་ཆོས་འབྱུང་ལས། ཆུ་ཆེན་གྱི་ཉིན་ངོས་སུ་བསྟན་པ། རབ་བརྟན། བཙན་ལྷ་རྣམས་ཀྱི་རྒྱལ་ས་ཡོད། ཕྱི་མ་འདི་གཉིས་སྟོབས་དང་དཔའ་རྩལ་ཆེ་བས་ཧོར་རྒྱལ་བོའི་དུས་མངའ་ཞབས་སུ་མ་ཆུགས་པར་གྲགས་ཞེས་གསུངས་པ་དང་། མ་གཞི་བཙན་ལྷ་དང་རབ་བརྟན་རྒྱལ་བོ་གཉིས་ནི་རྒྱལ་བོ་གཅིག་གི་རུས་རྒྱུད་ལས་ཆད་པ་ཡིན། རྒྱལ་ས་ནི་རྔ་བ་ཁུལ་གྱི་བཙན་ལྷ་རྫོང(小金)དུ་ཡོད།
སོ་མང་རྒྱལ་བོ། (梭磨土司)
3.སོ་མང་རྒྱལ་བོ། (梭磨土司)ཡིག་ཐོག་ཏུ་འཁོད་ཡོད་པ་ནི། ད་ར་དཀོན་མཆོག་སྐྱབས་ནས་རྡོ་རྗེ་དཔལ་བཟང་གི་བར་སྤྱི་ལོ1183ལོ་ནས་བཅིངས་འགྲོལ་བཏང་བའི་བར་རྒྱལ་རབས་ཉི་ཤུ་ཙམ་བྱུང་ཡོད་ལ། རྒྱལ་ས་ནི་རྔ་བ་ཁུལ་གྱི་འབར་ཁམས་རྫོང་གི(马尔康县梭磨乡)མངའ་ཁོངས་སུ་ཡོད།
རྫོང་འགག་རྒྱལ་བོ། (松岗土司)
4.རྫོང་འགག་རྒྱལ་བོ། (松岗土司)འགའ་ཤས་ཀྱིས་རྫི་འགག་དང་། གཟི་འགག་ཏུའང་བྲིས་འདུག ཡིག་ཐོག་ཏུ་གསལ་བ་འཕན་བཞེར་ནས་མགོན་པོ་རྣམ་རྒྱལ་གྱི་བར་ཏེ་སྤྱི་ལོ634ནས་བཅིངས་འགྲོལ་བཏང་བའི་བར་རྒྱལ་རབས་ཉེར་བཞི་ཙམ་བྱུང་ཡོད་ལ། རྒྱལ་ས་ནི་དེང་གི་རྔ་བ་ཁུལ་འབར་ཁམས་རྫོང་གི(马尔康县松岗镇)མངའ་ཁོངས་སུ་ཡོད།
ཅོག་ཙེ་རྒྱལ་བོ། (卓克基土司)
5.ཅོག་ཙེ་རྒྱལ་བོ། (卓克基土司)གྱེར་ཙེ་ཡང་ཟེར། འབྲེལ་ཡོད་ལོ་རྒྱུས་ནང་བཀོད་པ་ལྟར་ན། གསལ་བ་སྟག་འབུམ་ནས་ཚེ་དབང་ཕུན་ཚོགས་བར་ཏེ་སྤྱི་ལོ1286ནས་བཅིངས་འགྲོལ་བཏང་བའི་བར་རྒྱལ་རབས་བཅོ་བརྒྱད་ཙམ་བྱུང་འདུག རྒྱལ་ས་ནི་རྔ་བ་ཁུལ་འབར་ཁམས་རྫོང་གི(马尔康县卓克基镇)མངའ་ཁོངས་སུ་ཡོད།
བསྟན་པ་རྒྱལ་བོ། (党坝土司)
6.བསྟན་པ་རྒྱལ་བོ། (党坝土司)དམ་པའང་ཟེར། དེབ་ཐེར་དུ་བཀོད་པ་ལྟར་ན། དགེ་ལེགས་ནས་བསོན་ནམས་དབང་མོའི་བར་ཏེ་སྤྱི་ལོ1658ནས་བཅིངས་འགྲོལ་བཏང་བའི་བར་རྒྱལ་རབས་བཅུ་གཉིས་ཙམ་བྱུང་ཡོད་ལ། རྒྱལ་ས་ནི་རྔ་བ་ཁུལ་འབར་ཁམས་རྫོང་གི་(马尔康县党坝乡)མངའ་ཁོངས་སུ་ཡོད།
ཁྲོ་སྐྱབས་རྒྱལ་བོ། (卓斯甲土司)
7. ཁྲོ་སྐྱབས་རྒྱལ་བོ། (卓斯甲土司)ཆོས་རྒྱལ་ཁྲི་སྲོང་ལྡེའུ་བཙན་སྐབས་ཀྱི་ཚ་རོང་ཁོ་འཕན་ཟེར་བ་ནས་ཡུན་མི་རིང་ཙམ་ན་ཁོང་གི་གདུང་རྒྱུད་དུ་རྒྱལ་བོ་ཁྲོ་བོ་སྐྱབས་ཟེར་བ་བྱུང་ཞིང་དེས་ཕོ་བྲང་བརྩིགས་ཤིང་སྲིད་བསྐྱངས་པ་ནས་ཁྲོ་སྐྱབས་རྒྱལ་བོ་ཐོགས ཁོ་འཕན་ནས་རྟིང་མའི་རྒྱལ་བོ་རྒྱལ་མཚན་བར་དུ་རྒྱལ་རབས་ཞེ་གཅིག་ཙམ་བྱུང་ཡོད། རྒྱལ་ས་ནི་རྔ་བ་ཁུལ་གྱི་ཆུ་ཆེན་(金川)དུ་ཡོད།
རྒྱལ་ཁ་བཀྲ་ཤིས་གླིང་། (杂谷土司)
8.རྒྱལ་ཁ་བཀྲ་ཤིས་གླིང་། (杂谷土司)འདི་ལ་བྲག་སྒམ་ནང་དང་། ཁོག་སྲུང་སྟག་མོ་རྫོང་། རྒྱལ་ཁ་རྒྱལ་བོ་སོགས་སུ་འབོད་ལ། འདིའི་རྒྱལ་རབས་གསལ་ཆ་ཅན་ཡིག་ཆར་མི་འདུག་ཀྱང་། རྫོང་འགག་རྒྱལ་བོའི་རྒྱལ་རྒྱུད་དང་འདྲ་ཟེར། མིང་རྒྱལ་རབས་ཡན་ནས་རྒྱལ་རབས་དུ་མ་ཞིག་སོང་ཡོད་པ་སོགས་ལ་གཞིགས་ན་རྒྱལ་རོང་གི་རྒྱལ་ཁག་གཞན་དང་ལས་མ་མང་ཡང་མི་ཉུང་བ་ནི་གདོན་མ་ཟའོ། །རྒྱལ་ས་ནི་རྔ་བ་ཁུལ་གྱི་ལིས་ཞན་(里县杂谷脑镇)ན་ཡོད།
འོག་གཞི་རྒྱལ་བོ། (沃日土司)
9.འོག་གཞི་རྒྱལ་བོ། (沃日土司)འདི་ལ་དུས་ཡུན་ཤིན་ཏུ་རིང་མོའི་ལོ་རྒྱུས་ཡོད་མོད་ཀྱང་རྒྱལ་རབས་ཀྱི་ཡིག་ཆ་ལག་ཏུ་མ་སོན་པས་གནས་སྐབས་རྒྱལ་རབས་ཀྱི་གྲངས་བགྲངས་མི་ནུས། རྒྱལ་ས་ནི་རྔ་བ་ཁུལ་བཙན་ལྷ་རྫོང(小金)དུ་ཡོད་ལ། ཕོ་བྲང་གི་ཤུལ་ཡང་དེང་སང་བསྐྱར་གསོ་ཡང་དག་བྱས་ཡོད།
མདོ་ལུང་རྒྱལ་བོ། (瓦寺土司)
10.མདོ་ལུང་རྒྱལ་བོ། (瓦寺土司)མདོ་ནང་དང་། མདོ་ལིང་། མདོ་གླིང་། ལོང་རྒུ། ལུང་དགུ། ཝ་སི་སོགས་བྲིས་འདུག རྒྱལ་བོའི་གདུང་རྒྱུད་ནི་ཁྱུང་པོའི་རྒྱལ་རྒྱུད་ཀྱི་ནང་ཚན་ཁྱུང་དཀར་གྱི་རིགས་ཡིན་ཟེར། རྒྱལ་རབས་ནི་མདོ་ལིའི་ཞེས་པའི་རྒྱལ་རབས་མ་མཐོང་ཡང་ཝ་སི་རྒྱལ་བོར་རྒྱལ་རབས་ཉེར་ལྔ་ཙམ་བྱུང་ཡོད་པའི་ལོ་རྒྱུས་གསལ་བས། དེ་གཉིས་གཅིག་མཚུངས་ཡིན་པ་འདྲ་ཞིང་། ཝ་སིའི་རྒྱལ་རབས་དེ་གཡུང་དྲུང་བློ་གསལ་ནས་སའོ་གའོ་ཀང་བར་རྒྱལ་རབས་ཉེར་ལྔ་ཙམ་བྱུང་འདུག རྒྱལ་ས་ནི་རྔ་བ་ཁུལ་ཝུན་ཁྲོན་རྫོང(汶川县威州镇)གི་མངས་ཁོངས་སུ་ཡོད།
དགེ་ཤིས་ཙ། (革什杂土司)
11.དགེ་ཤིས་ཙ། (革什杂土司)འདི་ལ་དེང་གི་ཡིག་ཆ་ཁ་ཤས་སུ་མདའ་མདོ་དང་ཁ་ཁར་བགྲངས་ནས་བཀོད་འདུག་ཀྱང་དགེ་ཤིས་ཙ་ནི་རྒྱལ་ཁབ་ཀྱི་མིང་དང་། མདའ་མདོ་ནི་རྒྱལ་སའི་མིང་སྟེ་དེ་གཉིས་ནི་རྒྱལ་ཁབ་གཅིག་གི་མིང་ཡིན། སྤྱི་ལོ1269ལོ་ཡན་གྱི་ལོ་རྒྱུས་ཡིག་ཆར་མི་གསལ་ཞིང་། བདེ་ཆེན་འབྱུང་གནས་ནས་དབང་རྒྱལ་བར་ཏེ་སྤྱི་ལོ1269ནས་བཅིངས་འགྲོལ་བཏང་བའི་བར་རྒྱལ་རབས་ཉེར་ལྔ་ཙམ་བྱུང་ཡོད་ལ། རྒྱལ་ས་ནི་དཀར་མཛེས་ཁུལ་གྱི་རོང་བྲག་རྫོང(丹巴县革什杂乡)དུ་ཡོད།
བྲག་སྟེང་རྒྱལ་བོ། (巴底土司)
12.བྲག་སྟེང་རྒྱལ་བོ། (巴底土司)ཡིག་ཆར་འགོད་ཐུབ་པ་ཀུན་དགའ་ནོར་བུ་ནས་ཉི་མ་དབང་འདུས་བར་ཏེ་ཕལ་ཆེར་དུས་རབས་བཅུ་གསུམ་པ་ཡས་མས་ནས་བཅིངས་འགྲོལ་བཏང་བའི་བར་རྒྱལ་རབས་ཉེར་གཉིས་ཙམ་བྱུང་ཡོད་ལ། རྒྱལ་ས་དཀར་མཛེས་ཁུལ་གྱི་རོང་བྲག་རྫོང(丹巴县巴底乡)དུ་ཡོད།
(巴旺土司)
13.(巴旺土司)དཔའ་བོ་དང་། པ་བོ། པ་ཝམ་སོགས་བྲིས་འདུག ཡིག་ཆར་འགོད་ཐུབ་པ་སངས་རྒྱས་འབུམ་ནས་ཀུན་བཟང་སྐྱབས་ཀྱི་བར་ཏེ་བཅིངས་འགྲོལ་བཏང་བའི་བར་དུ་རྒྱལ་རབ་ཉེར་བཞི་ཙམ་བྱུང་ཡོད་ལ། རྒྱལ་ས་ནི་དཀར་མཛེས་ཁུལ་གྱི་རོང་བྲག་རྫོང(丹巴县巴旺乡)དུ་ཡོད།
ལྕགས་ལ་རྒྱལ་བོ། (康定明证土司)
14.ལྕགས་ལ་རྒྱལ་བོ། (康定明证土司)ངག་དབང་རྒྱལ་མཚན་ནས་རྒྱལ་མཚན་མཆོག་འཕེལ་བར་ཏེ་སྤྱི་ལོ1407ནས1922བར་ལོ་རྒྱུས་དེབ་ཐེར་དུ་བཀོད་ཡོད་པ་ལྟར་ན་སྤྱི་ལོ1511ནས་1666པར་གྱི་རྒྱལ་རབས་ཀྱི་ཡིག་ཆ་ལག་སོན་མ་བྱུང་བས་རྒྱལ་རབ་བཅོ་ལྔ་བྱུང་ཡོད་ལ། རྒྱལ་ས་ནི་དཀར་མཛེས་ཁུལ་གྱི་དར་མདོ་རྫོང(康定县)དུ་ཡོད།
འགུ་ཐང་རྒྱལ་བོ། (鱼通土司)
15.འགུ་ཐང་རྒྱལ་བོ། (鱼通土司)འདི་ལ་འགག་ལ་དང་། མགོ་ཐང་། མགོ་དུམ། ཡུ་ཐང་སོགས་འབྲི་ཚུལ་མང་དག་བྱུང་འདུག་ཀྱང་ཡིག་རྙིང་ནང་འགུ་ཐང་ཞེས་བྲིས་འདུག དར་མདོ་རྫོང་གི་ལོ་རྒྱུས་དང་ཐན་ཆོན་རྫོང་གི་ལོ་རྒྱུས་སོགས་སུ་སྔོན་གྱི་ཡོན་རྒྱལ་རབས་དུས་ནས་འགུ་ཐང་དང་གཡག་རྔ་སོགས་བོད་རིགས་ཡིན་པ་དང་། སྤྱི་ལོ1279ཙམ་ནས་ཡུལ་དེར་ཡུལ་ཕྱོགས་ཀྱི་འགོ་དཔོན་མང་དག་བྱུང་བའི་ལོ་རྒྱུས་འདུག རྒྱལ་བོ་ཞེས་པའི་མིང་ཐོག་མར་ནི་མུ་ཕྱི་རྒྱལ་བོའི་སྲས་རྒྱལ་ཆེན་འགོན་ཡབ་རྒྱལ་བོ་དང་ནང་མ་མཐུན་ནས་འགུ་ཐང་དུ་གནས་སྤོས། སྤྱི་ལོ1833ལོར་རྒྱལ་ཆེན་མགོན་གྱི་ཚ་བོ་རྒྱལ་མཚན་ཕུན་ཚོགས་ཀྱིས་དངོས་སུ་འགུ་ཐང་གི་རྒྱལ་སྲིད་བསྐྱངས་ནས་འགུ་ཐང་རྒྱལ་བོའམ་འགུ་སྟོད་རྒྱལ་བོ་ཐོགས། ཆིང་རྒྱལ་རབས་སྐབས་སུ་ད་ལྟའི་འགུ་ཐང་དང་ཅིང་ཐང་བར་གྱི་འགུ་ཐང་ཆུ་བོའི་སྟོད་ལ་འགུ་སྟོད་དང་། མེ་སྤུངས་མན་ཆོད་ནས་རྒྱལ་མོ་རྔུལ་ཆུའི་ངོགས་གཉིས་སུ་འགུ་སྨད་ཟེར། ད་ལྟའི་དར་མདོའི་འགུ་ཐང་ནས་ཐན་ཆོན་བར་འགུ་ཐང་རྒྱལ་བོའི་མངའ་འོག་ཡིན་ཞེས་རྒྱའི་ཡིག་ཚང་དུ་བཀོད་འདུག རྒྱལ་ས་ནི་དཀར་མཛེས་ཁུལ་དར་མདོ་རྫོང་གི(鱼通乡)མངའ་ཁོངས་སུ་ཡོད།
འགག་སྟོད་རྒྱལ་བོ། (冷边土司)
16.འགག་སྟོད་རྒྱལ་བོ། (冷边土司)འདི་ལ་མགོ་ཐོན་དང་། མགོ་སྟོད་དང་། འགུ་སྟོད་སོགས་བྲིས་འདུག མིང་དང་ཆིང་རྒྱལ་རབས་ནས་ས་གནས་རྒྱལ་བོས་དབང་བསྒྱུར་བའི་བར་ཏེ་བཅིངས་འགྲོལ་བཏང་བའི་བར་ལོ542ཙམ་གྱི་ལོ་རྒྱུས་ཡོད། གོང་མ་ཆན་ལུང་སྐབས་སུ་ལྕགས་ཟམ་གྱི་ཟམ་པ་ད་དུང་བརྒྱབ་མེད་པས་ལིང་ཅི་གྲོང་ནི་རྒྱ་བོད་ཚོང་ལམ་གྱི་གལ་ཆེའི་ཚོང་ལམ་ཞིག་ཡིན་པས་སྐབས་དེར་དར་མདོ་ལས་ཀྱང་ཚོང་ལམ་གྲིམ། རྒྱལ་བོ་དེའི་མངའ་འོག་ནི། ད་ལྟའི་ལྕགས་ཟམ་རྫོང་གི་ཝ་ཇོ་དང་། དར་པ། ཅ་ཆིང་། ལ་ངན། ངག་འུ། ངག་ནིང་། ཙ་ལི་སོགས་ཡིན། རྒྱལ་ས་ནི་དཀར་མཛེས་ཁུལ་གྱི་ལྕགས་ཟམ་རྫོང་གི་ལིང་ཅི་གྲོང(泸定冷集镇)དུ་ཡོད།
འགག་སྨད་རྒྱལ་བོ། (天全六番土司)
17.འགག་སྨད་རྒྱལ་བོ། (天全六番土司)མགོ་སྨད་དང་། འགག་སྨད། འགུ་སྨད་ཀྱང་ཟེར། ལྕགས་ཟམ་རྫོང་གི་རྒྱ་ཡིག་གི་ལོ་རྒྱུས་དཔྱད་ཡིག་ནང་བཀོད་པ་ལྟར་ན། ཀྲུའུ་དང་ཆིང་རྒྱལ་རབས་ཀྱི་དུས་སུ་ཆང་ལས་ས་ཆ་སོགས་ནི་གནའ་བོའི་བོད་ཀྱི་བྱང་མི་ཡིན་པ་དང་། ཧན་རྒྱལ་རབས་ཀྱི་དུས་སུ་ད་ལྟའི་ལྕགས་ཟམ་གྱི་ཧྲེན་ཚུན་ས་ཆ་དེ་ཆེས་དར་རྒྱས་བྱུང་ནས་མངའ་འོག་ཏུ་ད་ལྟའི་གཡག་རྔའི་ཧན་ཡོན་དང་། རོང་ཅིན། ཐན་ཆོན་གྱི་སི་དབྱང་། ལུའུ་ཧྲན། པའོ་ཞིན། ཡོན་ཡོན། ཧྲི་མན་དང་། ལིའང་ཧྲན་ཁུལ་གྱི་ཡོན་པད། མུ་ལི། དཀར་མཛེས་ཁུལ་གྱི་བརྒྱད་ཟིལ་དང་། ཉག་སྨད། དར་མདོ། རྟའུ་སོགས་རྫོང་བཅུ་བཞི་ཙམ་ཧྲེན་ཚུན་གྱི་མངའ་འོག་ཡིན་ནོ། །ཡོན་རྒྱལ་རབས་ཀྱི་དུས་སུ་ད་ལྟའི་ལྕགས་ཟམ་རྫོང་གི་ནིང་ཀྲུའུ་དང་། ཏུའོ་ཆིན། ལིང་ཅི། ཧྲེན་ཚུན། ཚ་ཏའོ། ངག་ཀྲུའུ་སོགས་ཀྱི་ས་གནས་མང་པོ་ཞིག་ཐན་ཆོན་གྱི་འགག་སྨད་རྒྱལ་བོའི་མངའ་འོག་ཏུ་གྱུར་ཅིང་། ལྕགས་ཟམ་གྱི་རྒྱལ་མོ་རྔུལ་ཆུའི་ཤར་རྒྱུད་ནས་ཐན་ཆོན(天全)བར་འགག་སྨད་རྒྱལ་བོའི་མངའ་འོག་ཏུ་གྱུར། འགུ་ཐང་དང་། རྒྱལ་མོ་རྔུལ་ཆུའི་ནུབ་རྒྱུད(长河西)། ནིང་ཡོན(天全饶吉乡)སོགས་ནི་འགག་ལ་རྒྱལ་བོའི་མངའ་འོག་ཏུ་གྱུར། རྒྱལ་བོ་འདིའི་རྒྱལ་ས་ནི་ད་ལྟ་ཐན་ཆོན་གྱི་རབ་རྒྱས་ཤང་དུ་ཆགས་ཡོད། གོང་གི་རྒྱལ་བོ་དྲུག་ནི་དེང་སྐབས་དཀར་མཛེས་བོད་རིགས་རང་སྐྱོང་ཁུལ་གྱི་མངའ་ཁོངས་སུ་ཡོད།
མུ་ཕྱི་རྒྱལ་བོ། (穆坪土司)
18.མུ་ཕྱི་རྒྱལ་བོ། (穆坪土司)མུ་ཕྱིའི། མུ་ཕྱིས། མི་ཕམ་སོགས་བྲིས་འདུག རྒྱལ་བོ་དེ་ནི་སྤྱི་ལོའི་སྔོན་གྱི་ལོ་ཉིས་བརྒྱ་ཉི་ཤུའི་སྐབས་ནས་གཡག་རྔ་ས་ཆར་གནས་བཅས་ཡོད་ཅིང་། ཆེས་དར་སྐབས་ད་ལྟའི་གཡག་རྔ་སོགས་ཀྱི་རྫོང་ཁག་དྲུག་ཙམ་གྱི་ས་ཆ་མངའ་འོག་ཏུ་ཚུད་ཡོད། སྔོན་ཆད་འགུ་ཐང་རྒྱལ་བོ་ཡང་དེའི་མངའ་འོག་ཡིན་པར་གྲགས། དེའི་རྒྱལ་རབས་ཡིག་ཐོག་ཏུ་བཀོད་ཡོད་པ་རྒྱལ་བོ་ནམ་མཁའ་ནོར་བུ་ནས་རྒྱལ་མཚན་རྡོ་རྗེའི་བར་ཏེ་སྤྱི་ལོ1373ནས1929ཡི་བར་རྒྱལ་རབས་ཉི་ཤུ་རྩ་བརྒྱད་ཙམ་བྱུང་ཡོད། རྒྱལ་ས་ནི་ཐོག་མར་གཡག་རྔ་ནས་རིམ་བཞིན་ཡར་སྤོས་ནས་མཐར་པའོ་ཞུན(宝兴)དུ་ཆགས་ཡོད། གོང་གི་རྒྱལ་བོ་གཉིས་ནི་དེང་སྐབས་གཡག་རྔ་ཀྲོན་ཆུས་ཀྱི་མངའ་ཁོངས་སུ་ཡོད། འདིར་རྒྱལ་རོང་རྒྱལ་ཁག་བཅོ་བརྒྱད་ཀྱི་གྲངས་འདྲེན་པ་ཙམ་ལས་དོན་དུ་རྒྱལ་རོང་ཡུལ་དུ་རྒྱལ་ཁག་ཉི་ཤུ་སུམ་ཅུ་ཙམ་བྱུང་འདུག བཙན་ལྷ་ངག་དབང་གིས་གསུང་རྒྱུར། རྒྱལ་ཁག་བཅོ་བརྒྱད་ཅེས་པ་ནི་སྔོན་ཞང་ཞུང་གི་བཀྲ་ཤིས་པའི་གྲངས་ཀ་མཚོན་བྱེད་ཅིག་སྟེ་ངག་ཏུ་བརྗོད་བདེ་བའི་བཅོ་བརྒྱད་ཀྱི་གྲངས་བགྲང་བ་ལས། རྒྱལ་རོང་ཡུལ་དུ་དོན་དངོས་སུ་རྒྱལ་ཁག་བཅོ་བརྒྱད་ཁོ་ན་ཡིན་དགོས་པའི་ངེས་པ་མཆིས།
དཔྱད་གཞིའི་ཡིག་ཆ། 1 གནས་བརྟན་ཚེ་རིང་དང་དཀོན་མཆོག་རྡོ་རྗེ་གཉིས་ཀྱིས་བརྩམས་པའི 《ཁམས་པའི་འཛུམ་རིས》 2010ལོའི་སྤྱིའི་དེབ་གཉིས་པ་ལས་བཤུས། 2 དོན་གྲུབ་ལྷ་རྒྱལ་སོགས་ཀྱིས་སྒྲིག་པའི 《བོན་གྱི་ཤེས་རིག་ཚིག་མཛོད》 བོད་ལྗོངས་མི་དམངས་དཔེ་སྐྲུན་ཁང་། སྤྱི་ལོ2014ལོའི་ཟླ4བའི་པར་ཐེངས་གཉིས་པ། ཤོག་ངོས123ན་གསལ། 3 དམུ་དགེ་བསམ་བཏན་གྱིས་བརྩམས་པའི 《བོད་ཀྱི་ལོ་རྒྱུས་ཀུན་དགའི་མེ་ལོང་ཞེས་བྱ་བ་བཞུགས་སོ》 མི་རིགས་དཔེ་སྐྲུན་ཁང་། སྤྱི་ལོ2010ལོའི་ཟླ1པོའི་པར་ཐེངས་དང་པོ། ཤོག་ངོས226ན་གསལ།
(རྩོམ་ཡིག་འདི་རྒྱལ་རོང་རིག་གནས་ཞེས་པའི་འཕྲིན་སྟེགས་ལས་བཤུས་པ་ཡིན། )